Datasets:

khaled123
/

Testtun

Dataset card Data Studio Files Files and versions Community

Split (1)

train · 9.04k rows

text stringlengths 0 38.1k
للي ما يحبش يقرأ برشا 󾌰، ينجم يسمع :
سيفاكس آرلاينز صباح الخيرات بلادي.... اليوم، باش نحكيو على سيفاكس آرلاينز، الجمعة هذي، برشا وسائل إعلام، حكات على شطب أسهم شركة سيفاكس آرلاينز من التّداول في بورصة تونس... و سيفاكس آرلاينز، كانت تقريب موضوع حديث الرّأي العام في العامين الي فاتو، هات نحاولو نفهمو هالمعبوكة من اوّلها لآخرها، و البداية كالعادة، بتبسيط زوز و الا 3 حوايج... كلّ شركة، كي تتكوّن عندها رأس مال، و هاك الرّأس مال، يكونو جايبينو شركاء كلّ حد و بايو... قانونيّا، رأس مال كلّ شركة، يكون مقسوم على عدّة أجزاء تتسمّى أسهم، (السّهم الواحد هو دونك، عبارة عن شهادة ملكيّة لجزء من رأس مال الشركة)، و عدد الأسهم يفرق حسب رغبة أمّالي الشّركة، مثلا، شركة رأس مالها 10 ملاين، تنجّم تكون مكوّنة من 10 اسهم كلّ سهم يسوى مليون، و الا 100 سهم كلّ سهم يسوى 100 دينار، و الا 1000 سهم كلّ سهم يسوى 10 دينارات)... المفيد، كلّ واحد من الشّركاء في رأس المال، يملك عدد من الأسهم، يقابل قدّاش هو جاب لرأس مال الشّركة، الي جاب شطر رأس المال، يملك شطر عدد الأسهم، و الي جاب ربع رأس المال يملك ربع عدد الأسهم، و هكذا دواليك...، أخيرا، الشّركاء، يتسمّاو زادا بكلمة أخرى هي "المساهمين"... باهيييي... هالاسهم الي نحكيو عليها، تتباع و تتشرى بين الناس كيما أي سلعة أخرى... و السوق الي تتباع وتتشرى فيها الأسهم هي البورصة... نجيو توّا لسيفاكس آلاينز، هي شركة طيران، خذات رخصتها آخر عام 2011، و بدات برأس مال قيمتو 15 مليار، مقسوم على 3 ملاين سهم كلّ سهم يسوى 5 دينارات... في عام 2012، الشّركة كملت خاسرة 14 مليار و نصف، يعني تقريبا في عامها الاوّل، كلات رأس مالها الكلّ، و نردّو بالنا، راهي الخسارة في ال3 سنين الأولى، امر عادي لأي شركة، خاطر عموما، الشركات ما يشدّو الثنيّة متاع الرّبح، الّا بداية من العام الرّابع، الاشكاليّة مع سيفاكس ىرلاينز، هي انو الخسارة متاع عام 2012 فاتت قيمتها، قيمة شطر رأس مال الشّركة، و في الحالة هذي، القانون يفرض عليها تزيد في رأس مالها،... هذاكا علاه، المساهمين متاعها، قرّروا باش يزيدو في رأس المال... و لمّا المساهمين في شركة يقرّرو الزيادة في رأس مال شركتهم، عندهم 3 حلول: • يا هوما بيدهم يزيدو يحطّو فلوس في شركتهم، • يا يلقاو مجموعة صغيرة متاع مستثمرين يعرفوهم عندهم فلوس، و يدخلوهم معاهم شركاء، • يا يمشيو للبورصة، و يحلّو رأس المال لعموم النّاس... كيفاش صارت العمليّة بالضّبط، في أوّل 2013، مشات شركة سيفاكس آرلاينز لهيئة السّوق الماليّة، و هي هيئة حكوميّة تلعب دور المنظّم و المراقب للبورصة، و قالتلها، أنا توّا رأس مالي الحالي 15 مليار، و خاسرة 14 و نصف عام 2012، نحب ندخل للبورصة، و نقول للنّاس: شكون يحب يدخل شريك في سيفاكس آرلاينز، راني باش نكبّر راس المال بـ 12 مليار و نصف، و هال12 مليار و نصف، باش نهبّطهم، في شكل زوز ملاين و نصف أسهم جديدة في الشّركة، والي يحب يدخل شريك في سيفاكس ىرلاينز، يشري من هالأسهم الجديدة على 10 دينارات السّهم الواحد... و للحصول على رخصة الدخول للبورصة من هيئة السّوق المالية، أصدرت شركة سيفاكس آرلاينز، تقرير حول ارقامها و نشاطها الماضي و المستقبلي، و التقرير هذا يحمل مصادقة هيئة السّوق الماليّة بتاريخ 17 أفريل 2013، و هوني نردّو بالنا مليح، راهي مصادقة هيئة السّوق الماليّة، لا معناها انّها متبنية الكلام الي في التّقرير، و لا معناها انّها تشجّع في النّاس باش تساهم، و التّنبيه هذا، موجود حرفيّا في نصّ المصادقة، المصادقة تعني فقط، انّو هيئة السّوق الماليّة ترى انّو سيفاكس آرلاينز عندها الحق تدخل للبورصة... المفيد، تمّت عمليّة زيادة رأس المال عن طريق البورصة، بعد ما جات النّاس و شرات الزوز ملاين و نصف أسهم جديدة على 10 دينارات السّهم الواحد، و 10 دينارات، هو اوّل سوم دخلت بيه أسهم سيفاكس آرلاينز للبورصة نهار 29 ماي 2013... و بداية من هاك النهار أصبحت أسهم سيفاكس آرلاينز الكلها، ممكن تتباع و تتشرى في البورصة، و بداية من النهار هذاكا، سوم السّهم أصبح يتحدّد بالعرض و الطّلب، و كلّ نهار و سومو... نواصلو... في اوّل عام 2014، خرجت الوضعيّة الماليّة متاع سيفاكس آرلاينز عام 2013، و المفاجأة، كانت أنّو الشّركة خسرت 11 مليار و 600 مليون عام 2013، بينما في التّقرير الي تقدّم للنّاس قبل الدّخول للبورصة، الخسائر المتوقعة عام 2013، كانت 7 مليارات و نصف فقط، بالطبيعة، التوقّعات ما تنجّمش تكون صحيحة 100%، لكن الفارق هوني كبير برشا بين التوّقعات و الي حصل... فمّا حاجة أخرى، ظهرت مع ارقام 2013، و هي أنّو مراقب الحسابات متاع الشّركة، قال في تقريرو، الي فمّا 7 مليارات و 235 مليون شارج ما تمّش احتسابهم، يعني حسب كلام مراقب الحسابات، النّتيجة الافتراضيّة للشّركة عام 2013، هي خسارة بـ 18 مليار و 800 مليون، و موش بـ 7 مليارات و نصف كهو... طبعا، كي خرجت هالمعلومات الماليّة، و زاد خرجت معاهم حكايات، من نوع هاو خطّ تونس مونتريال الي عملاتو سيفاكس آرلاينز بطل، و غيرها من الحكايات... تأثّر سعر أسهم الشّركة و قعد في النّازل نهار بعد نهار... نواصلو... في نوفمبر 2014، أصدرت هيئة السّوق الماليّة بلاغ لعموم المواطنين تقول فيه حرفيّا : " انّها اطّلعت على معلومات متعلّقة بـحوايج غير عاديّة، anomalies، في الحسابات و التنظيم متاع شركة سيفاكس آرلاينز، و انّو هالمعلومات، ممكن يكون عندها تأثير على الوضعيّة الماليّة للشّركة، و على سعر السّهم متاعها"... هذا حرفيّا كلام هيئة السّوق الماليّة، الي قرّرت في نفس البلاغ، وقف تداول أسهم سيفاكس آرلاينز في البورصة بداية من 18 نوفمبر 2014، يعني، الي يملك اسهم في هالشّركة ما عادش ينجّم يبيعهم في البورصة بداية من 18 نوفمبر 2014. و وقتها، كان سوم السّهم، 3 دينارات و 900 ملّيم، بعد ما النّاس شراتو في اوّل نهار دخل بيه للبورصة، أي نهار 29 ماي 2013، بـ 10 دينارات.... المفيد، قعدت أسهم شركة سيفاكس آرلاينز ممنوعة من التداول في البورصة حتى نهار 20 اوت 2015... نهارتها، هيئة السّوق الماليّة أصدرت قرار تحت العدد 38، هالقرار، الي قال انو يعتمد على تقرير بحث، أثبت وجود تظليل و مغالطات ماليّة في الأرقام الي قدمتهم الشركة للعموم، يُجبر السيّد محمّد فريخة، المساهم الرّئيسي في الشّركة، انّو يشري كلّ الأسهم الي يملكوها ناس اخرين في الشّركة، و عددها زوز ملاين و 400 ألف سهم، يشريهم على 3 دينارات و 900 ملّيم للسّهم الواحد، و تطلع القيمة الجمليّة للعمليّة، ديما حسب بلاغ هيئة السّوق الماليّة في حدود 9 مليارات و 370 مليون... القرار يقول زادا أنّو سي محمّد الفريخة وافق على العمليّة بشروط، دون توضيح الشّروط شنيّة، و القرار حدّد انّو سي الفريخة يشري هالزّوز ملاين و 400 الف سهم، في الفترة بين 21 سبتمبر و 30 أكتوبر 2015، ... هوني دخلت المحاكم في الموضوع، سي محمّد الفريخة، شكى لمحكمة الاستئناف ضدّ القرار الي يجبرو على دفع 9 مليارات و 370 مليون مقابل شراء الأسهم من باقي المساهمين، و قال في شكايتو أنّو هيئة السّوق الماليّة ما عندهاش الحق تفرض عليه هالحكاية، هذي شكوى على أصل الموضوع، و مازال ما تمّش الحكم فيها للآن... لكن سي فريخة شكى زادا لمحكمة الأستئناف، و طلب توقيف قرار اجبارو على شراء الأسهم، في انتظار صدور حكم المحكمة حول اصل الشكاية، و نهار 8 أكتوبر 2015، رئيس محكمة الاستئناف رفض توقيف قرار هيئة السّوق الماليّة، يعني نظريّا، سي محمّد الفريخة كان مجبر على شراء الزوز ملاين و 400 الف سهم في تاريخ ما يفوتش 30 أكتوبر الي فات، و هذا شي ما صارش لتوا...، و اسهم سيفاكس ارلاينز الي كان تداولهم معلقين تمّ شطبهم نهائيّا من التداول في البورصة، شنوا باش يصير مبعد، الله اعلم، هانا نستنّو... نهاركم زين يا توانسة
مسلسل سيفاكس ارلاينز طويل، هبطنا الجزء الأول في الماتينال على شمس اف ام اليوم، غدوا كالعادة الجزء الثاني يهبط في الماتينال مع السبعة و 20 دقيقة الصباح... و ال7 و 55 دقيقة يهبط الستاتي كامل هوني....
إعادة للتوضيح حول الصّكوك الاسلامية و ستاد رادس الصّكوك و ستاد رادس صباح الخيرات بلادي. اليوم باش نحاولو نفسرو معبوكة ستاد رادس، جمعة كاملة و الناس تحكي و تغلي، و بين التصريح الرّسمي، و خطأ التصريح الرّسمي، و سوء فهم التصريح الرّسمي، و تعليق الصحافة، التّونسي ضاع في هالفوضى الخلّاقة... هات نبداو نفهمو، علاش الحكاية تُظهر غريبة، و موش مفهومة عالرّأي العام عندنا، تونس، عندها توّا قريب 60 سنة مٍالّي استقلّت، و الشّعب التّونسي طول هالفترة، عمرو ما سمع بموضوع ما يسمّى بالماليّة الإسلاميّة، و الي هي ماليّة عندها قوانين تختلف عالماليّة العاديّة... الي استانسنا بيه، هو إنّو الحكومة الي تمثل الشعب التونسي، ، تعودت، كي تستحق فلوس باش تغطي مصاريف التوانسة، تمشي للمؤسسات الماليّة الامميّة، كيما البنك الدّولي و صندوق النقد الدّولي و غيرهم، أو تمشي للدّول الأخرى، او تمشي للبنوك و المستثمرين الخواص في أوروبا و اميركا و اليابان و غيرهم... المفيد، انّو الحكومة تمشي للمؤسسات هذي، تتفاهم معاهم، قداش انتريس، و على قدّاش من عام باش نرجعو، و تهز الفلوس و تصحح في ورقة اعتراف بالدّين، و تروّح... هذايا الي استانسنا بيه توّا 60 سنة... توّا نجيو لسؤال مهمّ، علاش تونس توّا ظهرلها باش تمشي لما يسمّى "الماليّة الإسلاميّة"؟، ما ناش باش نحكيو سياسة هوني، هذا عهد بيننا و بينكم، الي ممكن نقولوه بعيد عالسّياسة، هو انّو في العالم حاليّا، أكبر مناطق فيها فلوس هي منطقة الخليج العربي، و الي المستثمرين متاعها، متعودين على التعامل وفق قواعد ما يسمّى بالماليّة الإسلاميّة، و برشا دول في العالم و على رأسهم بريطانيا، فاقت بأهمّية توفير إجراءات، تمكّنها من جلب أموال المستثمرين هاذم لبلدانهم.... و تونس، لو تنجح في توفير هالإجراءات من جهة، و تعرف كيفاش تستعملهم بذكاء و بطريقة آمنة من جهة أخرى، فممكن زادا تكون رابحة من العمليّة... في 2016، تونس مضطرّة تتسلّف 6600 مليار ملّيم باش تنجّم تغطي مصاريف الشّعب التّونسي عامتها، من هال6600 مليار، فما 2000 مليار باش تتسلّفهم الحكومة من داخل تونس و من البنوك أساسا، و فمّا 3600 مليار باش نحاولو نتسلفوهم من النّاس الي مستانسة تسلّف فينا كيما اورويا و أمريكا و المؤسسات الماليّة العالميّة، و فمّا أخيرا 1000 مليار، باش نحاولو نتسلفوهم عن طريق الصّكوك الإسلاميّة، و الالف مليار هاذم يجيو قرابة 500 مليون دولار امريكي بالdevise... جينا توّا لموضوع السّاعة: ستاد رادس و الصّكوك، قلنا الي تونس باش تحاول تجلب الفلوس من الدّول النفطية في الخليج، و قلنا زادا، انّو الناس غادي تتعامل وفق إجراءات ما يسمّى بالماليّة الاسلاميّة، و الإجراءات هذي مبنيّة على آية قرآنيّة تقول "و احلّ الله البيع و حرّم الرّبى"، يعني ما انجموش نتعاملو بطريقة العادة متاع صحح كونتراتو قرض فيه قدّاش انتريس و مدّة التّرجيع و هز فلوسك و روّح... هذاكا علاه، يتمّ اللّجوء لطريقة الصّكوك... بالملموس آش باش يصير... ستاد رادس باش يتباع؟ أكيد باش يتباع... لكن نردّو بالنا، قبل ما ننطلقو في استنتاجات خاطئة، هات نفهمو برشا حوايج، متأكّد أنها باش تبدّل راي النّاس الخايفة... أوّل حاجة باش تعملها تونس، هي خلق شركة حكوميّة جديدة، الشّركة هذي، الي هي تونسية 100%، باش تعمل كشركة غير مقيمة بتونس، و هذا نظام قانوني تونسي، يمكّنها من اكثر مرونة في تدخيل و تخريج العملة... الشّركة هذي، تتسمى شركة ذات غرض خاصّ، تخرج للمستثمرين في العالم من بنوك إسلامية وصناديق استثمار خليجية حكوميّة اوخاصّة، و تقلهم: أنا باش نشري ستاد رادس من الحكومة التّونسية بـ 500 مليون دولار، و باش نكريه للحكومة التّونسية في العشرة سنين الجايين، مقابل مبلغ كراء سنوي معيّن بالدّولار... تحبوش تلمّو مع بعضكم 500 مليون دولار، تستثمروهم عندي و تشريو بيهم حق الانتفاع بكراء الستاد، و في المقابل، على العشرة سنين الجايين، فلوس الكراء متاع الستاد نصبهالكم ليكم انتوما كلّ عام... و بعد العشرة سنين، باش نعاود نبيع ستاد رادس للحكومة التّونسية، بنفس السّوم الي شريتو بيه من عندها يعني 500 مليون دينار، و نرجعهملكم انتوما ..... هوني، نردّو بالنا في الكلام الي قلتهولكم، المستثمرين الي باش يجيبو فلوسهم، ما يصبحوش هوما ملّاكة متاع ستاد رادس، لاااااا، الستاد يقعد ملك الشّركة التّونسية، و الحق الوحيد الي عند المستثمرين هاذم، هو حق الانتفاع من مداخيل الكراء متاع ستاد رادس على 10 سنين... و نردّو بالنا في حاجة أخرى زادا، راهم المستثمرين الي نحكيو عليهم، فايقين أنّهم في الواقع قاعدين يسلفو في الحكومة التّونسية في المبلغ الي باش يدفعوه، فايقين زادا انهم في الواقع، يعملو في نفس العملية الي يعمل فيها البنك الدّولي و غيرو مع تونس... لكنهم زادا متهنيين، انّو حسب الشّرع، و على الأوراق، ما سلفوش فلوس مقابل انتريس، و لكن خذاو في بقعة الانتريس فلوس الكراء متاع الستاد... يعني الحكاية الكلّ، مجرّد عمليّة تقنية، باش ما يخرجوش على المعنى الحرفي متاع آية "احلّ الله البيع و حرّم الرّبى"... نواصلو في تفسير العمليّة، هياّ نقولو الشّركة التّونسية غير المقيمة الي نحكيو عليها، لمّت المبلغ الي حاجتنا بيه، تجي تعمل كونتراتو مع الحكومة التّونسية، يتفاهمو باش تشري من عندها ستاد رادس بـ 500 مليون دولار، و تعاود تكريهولها بمبلغ كراء سنوي معيّن لمدّة عشرة سنين، و بعد العشرة سنين، تعاود الحكومة تشري الستاد بنفس المبلغ الي باعتو بيه... مخّ الهدرة و الي لازمو يقعد في أذهانا: • واحد، ملكيّة ستاد رادس باش تقعد عند شركة تونسية حكومية، • اثنين، المستثمرين الي باش يدفعولنا الصّكوك ما عندهم الحق الا في فلوس الكراء متاع الستاد، شراو فلوس الكراء متاع عشرة سنين و ما شراوش الستاد • ثلاثة، الهدف من هالخوماضة هو اننا نستفادو من الأموال الضّخمة، الي عند المستثمرين الي يحبّو يخدمو وفق قواعد ما يسمّى بالماليّة الاسلاميّة • أربعة، فكرة اللّجوء للصّكوك في حدّ ذاتها موش خايبة، و نفس الععمليّة عملتها بريطانيا في جوان 2014، و استعملت مباني حكوميّة لإصدار صكوك، و طلبت باش تلم قريب 340 مليون دولار، جاووها طلبات مشاركة ب10 مرّات قيمة المبلغ الي طلباتو... و بالنّسبة لتونس، حتى لو لا قدّر اللّه كلات بعضها، و صارت مشاكل، فمازلنا قادرين نخلصو 500 مليون دولار بسهولة، باعتبار انّا في عام 2015، مثلا خلّصنا قريب 2400 مليون دينار ديون... أخيرا، المعبوكة الي صايرة في الرّي العام التّونسي حاليّا، جايّة من جهة بسبب عدم تعوّدنا و معرفتنا بهذا النّوع من التّمويل، و من جهة ثانية من لخبطة التّصريحات الرّسمية و تصريحات الخبراء الاقتصاديين في وسائل الاعلام... الي لازم التوانسة يثبتو فيه، و نوعدوكم بتتبيع المسألة في الماتينال، هو قدّاش باش تتكلفلنا الـ 500 مليون دولار الي باش ناخذوها بالصّكوك، يعني هالكراء الي باش ندفعوه كلّ عام بالdevise، باش يطلع أقلّ و الا اكثر، من الانتريس الي كنّا باش نخلصوه لو خذينا هال500 مليون دولار بقرض عادي... حاجة أخرى لازم الحكومة ترد بالها منها، هي الأمور القانونيّة، خاطر اذا موضوع الأمور الماليّة متاع الصكوك مبني على اجتهادات الشّريعة الإسلاميّة، فإنّو الجوانب القانونيّة الأخرى في حال حصول نزاعات من أي نوع، يكون الفصل فيها حسب القانون الانغليزي في اغلب الحالات... نهاركم زين يا توانسة
تفرجت في الناس إلي تحكي على الصكوك الإسلامية في التونسية... والله حجم التخلويض في البلاد ولى شي يبكي و أكهو

قنطرة Montplaisir من جهة حديقة النادي الإفريقي... في بلاد يحكم فيها القانون يصير تحقيق واضح يؤدي لمحاكمة صارمة للمسؤول من هاذم : * لجنة الصفقات الي عطات البروجي للمقاول هذا * المقاول الي خدم * لجنة الصفقات الي عطات المرشي متاع مراقبة إنجاز المشروع هذا لمكتب المراقبة الخارجي مكتب المراقبة الي خذات المرشي مصالح المراقبة بوزارة التجهيز و الإسكان الي جا عندها مراقبة المشروع هذا * مصالح وزارة التجهيز الي امضات على تسلم المشروع هذا * مراقب الدولة بوزارة التجهيز و الإسكان * مصالح الصيانة بوزارة التجهيز و الإسكان الي ما فاقتش بالحكاية هذي قبل ما تصير الخسائر هذي في بلاد يحكم فيها القانون، موش في بلادي للأسف :'(
نهار الاثنين على شمس اف ام في الماتينال مع ال7 و 20 دقيقة، نحكيو على مسلسل سيفاكس ارلاينز من 27 سبتمبر 2011 لليوم

تخفيض سعر الفائدة الرّئيسي للبنك المركزي صباح الانوار تونس... اليوم باش نحكيو على موضوع تجبد في بعض وسائل الإعلام، و موش النّاس الكلّ تهتم بيه، رغم إنّو يمس التوانسة في تعاملاتهم اليوميّة... الموضوع هو القرار الاخراني متاع البنك المركزي، و الي نقّص بيه في حاجة اسمها : taux direvteur de la BCT او بالعربي، سعر الفائدة الرّئيسي... هات نفهمو شنو هو هالtaux... في كلّ العالم تقريبا، البنوك متلع كلّ دولة تتسلّف فلوس من بعضها على نهار و الا على جمعة، و تتسلّف كيف كيف من البنك المركزي متاع الدّولة هذيكا على نهار و الا على جمعة، و البنك المركزي متاع كلّ دولة، كي يسلّف البنوك، يسلّفها و يأخذ عليها انتريس بtaux معيّن... و هالtaux الي تتسلّف بيه البنوك من عند البنك المركزي، هو الي يتسمّى taux directeur .... في كلّ دول العالم، اذا نسبة الانتريس الي يسلّف بيها البنك المركزي في البنوك، تطلع و الا تهبط، فإنّو آليّا نسبة الانتريس الي اتطبّق فيها البنوك كي تتسلّف من بعضها، تطلع و الا تهبط زادا في نفس الاتجاه... يعني كي البنك المركزي متاع تونس هبّط في سعر الفائدة الرّئيسي الي يسلّف بيه في البنوك، من 4,75% ل4,25%، فإنّو آليّا، الtaux الي يسلفو بيه البنوك في بعضهم باش يهبط... يقول القايل، و المواطن فين من هذا الكل؟ ساهل برشا، أغلب الناس أو الشّركات الي يمشيو ياخذو كريديات من عند البنوك، كي يسألو عالtaux d’interet يجاوبوهم ديما TMM+2 و الا tmm+3 و الا غيرو... المفيد، انّو نسبة الانتريس الي يدفعها المواطن أو الشّركة للبنوك كي يأخذو قرض، تكون ديما مربوطة بالTMM... نجيو توّا للمفيد... الTMM هذا، هو بكلّ بساطة معدّل الtaux الي البنوك سلفت بيه بعضها في الشهر الي فات، و الي مازلنا كي قلنا انّو قيمتو اتّبّع نسبة الفائدة الرّئيسية متاع البنك المركزي... بالفلّاقي كي البنك المركزي نقّص في سعر الفائدة الرّئيسي، الTMM باش ينقص، و بالتّالي الأنتريس الي على القروضات باش ينقص... بالطبيعة، العكس صار كي البنك المركزي طلّع في سعر الفائدة الرّئيسي متاعو من 3.75% عام 2013 لـ 4.75 شهر لتالي... و البنك المركزي يطلّع و يهبط في سعر الفايدة هذا حسب وضع البلاد الاقتصادي و نسبة التضخّم و غيرها من العوامل... الكلام هذا نقول فيه، باش النّاس و الشّركات تعرف، انّو الانتريس الي يخلصو فيه على قروضاتهم حاليّا باش يهبط، و ممكن يزيد يهبط بعد اشهر، لكن زادا ممكن يعاود يطلع، خاطر فمّا برشا عوامل ياخذها البنك المركزي في قرار الزيادة و الا التّنقيص، و الهدف ديما يقعد، المحافظة على التّوازنات الاقتصادية الكبرى لبلادنا..... نهاركم زين
تحدثت حديث مطول مع واحد آخر من الميليشيا، احتراما ليه مانيش مهبط كابتير إكران، أما هاو ملخص الحديث باش تفهمو امخاخ الناس هذي فين هازتهم : - قلي بوضوح من انتم من فضلك؟ - نحن مجموعة مواطنين مانا تابعين حتى جهة، هدفنا تنوير الشعب على ثرواتو و المطالبة بالشفافية و مقاومة غياب المعلومة - معقول، عندي اعتراض على حكاية غياب المعلومة، خاطر المعلومات الكل متوفرة للعموم و انتوما ما تعرفوش منين تجيبوها - و شكون قال معلومات هذيكا صحيحة - اه صار انتوما تشككو في المعلومات المتوفرة؟ - اكيد، شكون قال المعلومة صحيحة - معقول، و حسب رأيك شكون لازمو يعطيك المعلومة باش انتوما ما تشكوش فيها؟ - نشكو في الناس الكل، ما عندنا الثقة في حد - معقول، و شنوا الحل مالا؟ ... vu - جاوبني شنوا الحل؟ - الحل توا يجي في وقتو، عطينا نعملو حملتنا توا و توا نشوفو شنوا الحل... - صار انتوما تعملو في حاجة و ما عندكمش الحل؟؟؟ - توا كلام هذا؟ اكيد عندنا الحل، أما توا تعرفو في وقتو... - هكا؟؟؟؟ تي هذي خدمة عصابات، الي يخدم في الظلام ما ينجم يكون كان شر على بلادي، لذا سأحاربكم
ظهرت ميليشيا منظمة بالحق... مهما كانت اهدافهم، سيدي علمني ما ناثقش في ناس تخدم ماغير ما تقول هي شكون و شنوا نظامها و شكون وراها...
فهموني... اليوم لاحظت حاجة غريبة في الصفحة و هذا مثال عليها : هذا واحد من باااارشة faux profil يعملو في نفس العملية، copier coller لنفس الكومنتار فيه "احنا الأحرار و ثروات الشعب و وينو البترول و فلوس الشعب" و يطيشو فيه فين جا في الصفحة... يعجبكشي توا، و يمركيو في بعضهم و كل مرة يجيو جماعة جدد... ياخي وليتش نتعارك مع ميليشيا انا توا؟؟؟ يحبو يظهرو كيما spam باش فايسبوك يسكر الصفحة...
منذ أشهر تمت عملية إعادة رسملة البنوك العمومية، قلنا وقتها يا توانسة راهي العملية موش خيار لأن تلك البنوك الي هي ملك الشعب التونسي كانت على شفا حفرة من اللفلاس، قلنا أن إعادة الرسملة حتمية لأن عدم الرسملة يعني إفلاس هذه البنوك يعني ضياع قريب 30% من الفلوس الي حاطها الشعب التونسي في البنوك (هذيكا قيمة الودائع الموجودة في البنوك العمومية) مع ما يعنيه الأمر من خراب، و قلنا انو إفلاس هذه البنوك هو خسارة للشعب التونسي لانها ملكو و إذا أفلست فالشعب التونسي هو الخاسر، و فسرنا زادا كيفاش إفلاس هذه البنوك ينجم و بنسبة كبيرة يأدي لافلاس كل البنوك التونسية ثم إفلاس تونس بكلها... و قلنا خاصة انو لازم الإنقاذ أولا و مبعد لازم محاسبة كل من كان سبب في وصول هذه البنوك لحالتهم المزرية، و لازم خاصة القيام بالإصلاحات اللازمة لعدم تكرار الوضعية... أغلب الانتقاد الي جانا وقتها جانا من ناس متحزبة الي قيمت القيامة بشعارات العادة و طالبت برفض الرسملة ناعتة كل من معها بالخيانة و العمالة للوبيات الفساد، و طبعا حد منهم ما قدم البديل في حال عدم الرسملة و إفلاس هذه البنوك العمومية بالتبعية... علاش ذكرت بهذا الكلام؟ لسبب بسيط، هو انو بان بالكاشف انو أغلب الرافضين للرسملة وقتها لا على بالهم بالمحاسبة و لا بالاصلاح، كل همهم كان وجود فرصة لمعارضة الحكومة و الظهور أمام الرأي العام الغير مختص في أغلبه بمظهر الفارس الوطني المغوار... و لا واحد منهم مازال يحكي على إصلاح هذه البنوك، و لا واحد منهم مازال يظهر في وسائل الإعلام و يضغط على السلط باش تصلح تسيير هذه البنوك، ولا واحد منهم مازال يحكي على هالبنوك اصلا و على السبب الي خلانا نوصلو لرسملتهم.... مسكينة تونس، مسكينة من سياسييها
بصراحة فما سوء نية مقصود من بعض المواقع الإعلامية ضد موضوع الصكوك الإسلامية. .. يعني فسرنا انو تونس باش تصدر صكوك اجارة من النوع ب و الي حاملي الصكوك هذي ما عندهم حق الا في الانتفاع من الكراء متاع ستاد رادس، و أنو الكراء هذا باش تدفعو الحكومة التونسية لشركة الحكومية التونسية، و انو الشركة هذيكا باش تصب الكراء لحاملي الصكوك، و أنو باستثناء حقهم في فلوس الكراء فإنو حاملي الصكوك ما عندهم حتى ضمان و لا حق على الستاد، و انهم يتحملو نفس مخاطر الناس إلي تسلف تونس عاديا و انو ما فما حتى رهن لستاد رادس... و رغم هذا مازالت مواقع إعلامية تلوك في لوبانة رهن الملعب و الطرق السيارة و المباني الحكومية... يعني تحس الناس عندها مشكلة مع التقنية متاع الصكوك اصلا، و ما تحبش تقيمها موضوعيا من اصلو
للي يفضل يسمع عوض انو يقرا
بنك لازار و ياسين ابراهيم صباح الخيرات بلادي... جمعة كاملة و القيامة قايمة حول مشروع الاتفاق مع بنك لازار، ... اليوم ماناش باش نحكيو على الوزير كيفاش قال كلام غير دقيق حول الاتفاق، و ماناش باش اناقشو الأمور القانونيّة لمشروع الإتّفاق، يعني الوزير عندو الحق قانونيّا يعمل هالعقد و الا لا، موش موضوعنا، خاطر اوّلا ما عندناش معطيات، و ثانيا، فمّا هياكل اداريّة و برلمانيّة تنجّم تحاسب الوزير اذا غلط في الشّكليّات، اليوم باش نحكيو في فحوى الاتفاق، و يا ترى ضار و الا نافع لتونس... هيّا نبداو بهالبانكا السّاعة، شكوني بنك لازار، هي بانكا تخصّصت في السّنوات الأخيرة في مساعدة الدّول الي تمرّ بأزمات اقتصاديّة خطيرة، هي الي عاونت الارجنتين بعد ما فلست، و عاونت ساحل العاج بعد حربها الاهليّة، و تعاون في مصر حاليّا، و عاونت الاكواتور كي وقفت ماعادش تخلّص في ديونها، و هوني، في موضوع الاكواتور، نحب نذكّركم بحاجة، تتذكرو هاك النّائبة في المجلس التّأسيسي، الي خلصتلها الرّئاسة رحلة للأكواتور، باش تفهم كيفاش عملت الاكواتور في ديونها؟ ياسيدي وقتها مشات باش تشوف بنك لازار كيفاش عاونت الاكواتور... أخيرا، اليونان، بعد ما غرقت في الدّيون، و بعد الانتخابات الي ربح فيها أقصى اليسار خاطرو وعد اليونانيّين، باش ياقف ضدّ تحكّم مراكز المال العالمي في اقتصادهم، الحزب اليساري هذا، اختار زادا بنك لازار باش تعاونو... مخ الهدرة، يمكن نقولو انّو البانكا هذي من اكثر البنوك العالميّة خبرة و فهم، لمتطلبات برامج الإنعاش الاقتصادي متاع الدّول الي تعاني مشاكل، و للعلاقات مع المؤسسات المالية العالمية... هات نحكيو توّا على إستراتيجيّة التنمية و المخطّط الخماسي 2016-2020، المخطّط هذا، بالفلّاقي، هو تقييم أوضاع بلادنا اليوم، من ناحية البنية التّحتيّة و القوانين، و مبعد اقتراح كيفاش نحبو نكونو عام 2020، و أخيرا، شنوا لازمنا نعملو باش نوصلو للوضعيّة الي نحبّو عليها عام 2020... تونس و كفاءات وزارات التنمية و الماليّة و غيرهم من كفاءات الإدارة التّونسية خدمو على الوثيقة التّوجيهيّة لهذا المخطّط توّا عام، و الوثيقة التّوجيهيّة، هي تقرير يقول فين تونس تحب تمشي بعد 5 سنين، ، و يقول شنيّة المشاريع و الاصلاحات الي لازم تصير، هذي وثيقة، خدموها كفاءات تونسية، و مازال الى الآن كفاءات في كلّ القطاعات تخدم على تحسين و تفصيل هالوثيقة... الخلاصة، الي يقول راهو مخطّط التّنمية خدماتو و الا باش تخدمو بنك لازار، فكلامو ناقص دقّة... الاقتصاد بالفلّاقي، تحصّلت على مشروع الإتّفاق الي أرسلاتو بنك لازار لتونس، ردّا على طلب العروض المضيّق، الي عملاتو وزارة التّنمية حول مساعدة تونس في مخطّطها 2016-2020، و هاو الأربعة مهام الي باش تقوم بيهم بنك لازار حسب الوثيقة : 1- هيكلة المخطّط، و الوثيقة توضح معنى كلمة هيكلة كما يلي: مساعدة تونس في تحديد سياسة اقتصاديّة متلائمة، و نعاود، متلائمة مع الوثيقة التّوجيهيّة للمخطّط الي حكينا و قلنا قرّروها و عملوها توانسة... في توضيح كلمة هيكلة المخطّط، فمّا زادا مساعدة تونس في التعريف بالمشاريع الي باش تعملهم تونس في العالم، و مساعدتها في إيجاد مموّلين لهالمشاريع 2- مساعدة تونس في ترتيب المشاريع الي يلزم تنفيذها، و تقول الوثيقة، انّو ترتيب المشاريع، يتم على أساس المشاريع الأكثر نفعا للاقتصاد التونسي و الي تجلب اكثر المستثمرين و الممولين، و المشاريع القابلة للتنفيذ قبل غيرها... مع هذا، تتعهّد البانكا، بمساعدة تونس في إيجاد احسن طرق التّمويل لهالمشاريع، يعني إيجاد التّمويلات الأقل كلفة على تونس 3- تتعهّد البانكا بتسهيل الاجتماعات بين الحكومة التّونسيّة و المموّلين، و تتعهّد زادا باش تستعمل علاقاتها مع أهمّ المؤسّسات الماليّة العالميّة، باش تعاون تونس في إيجاد مموّلين.. 4- مساعدة تونس على بعث صندوق دولي لتنمية تونس، يشاركو فيه كلّ من يحب يستثمر في البلاد هذي، و في شعبها هذا هو الي موجود في الاتفاق، و الي لازم نذكرو، أنّو اتفاق مساعدة، و بالفلّاقي، حدّ ماهو باش يضرب الحكومة على يدّيها و يقولها نفّذ كلام بنك لازار بدون نقاش، يعني انت يا تونسي كي مهندس يقترح عليك plan لدارك، انت مبعد تقلو بدّل اذا ما عجبكش، و تبطّل منّو أصلا اذا تحب... فوق هذا، كلّ حاجة في الاتفاق، مربوطة ديما بكلمة، بالتّعاون الوثيق مع السلط التّونسية.. توّا نجيو لزوز حوايج قامت عليهم القيامة، فمّا فصل في الاتفاق يقول انو الحكومة التّونسية لازمها توفّر لبنك لازار المعلومات اللّازمة باش تنجّم تعمل مهمّتها... هذايا قالك فيه إهانة لتونس... لا حول الله... مالا كيفاش باش يعاونونا و ينصحونا اذا ما عندهمش المعطيات؟؟؟ ياخذو معطيات دولة الموزمبيق؟؟؟ و الاهمّ، انّو فمّا فصل يأكّد على سرّية المعلومات من الجيهتين... الفصل الثّاني الي عمل مشكلة، هو كيفاش هالمهمّة بـ 500 الف أورو، يعني قريب مليار توانسة... يبقى نجيبو ملاعبيّة كورة بعشرات المليارات، و بنك عالمي باش يعاون بلاد كاملة على مخطّط خماسي يظهرلنا برشا؟؟؟ و الاهمّ انّو هالمبلغ تافه، اذا نغزرو لسعر الاستشارات الماليّة للدّول في العالم، و الي ماشي في بالو البانكا طامعة في تونس، فراهي في 2014 برك مداخيلها فوق ال1900 مليون أور يعني قريب 3800 مليار توانسة، و المليار الي باش يدخلوه من تونس ما يعني شي قدّام مداخيلهم... نتعدّو لموضوع الكفاءات الوطنيّة... يعني سايي؟؟؟ احنا التوانسة نقودو في العالم في كلّ المجالات و حدّ ما ينجّم يعلّمنا شي؟؟؟ مالا عاد فرد مرّة، نطردو أي خبير اجنبي يخدم في تونس، و ماعادش نبعثو طلبتنا يقراو في الجامعات الأوروبية و الامريكيّة، و لا كوادرنا يعملو ستاجات لبرّا... تونس معبية كفاءات من اعلى طراز، و كان ممكن نستعملوهم، لكن تونس زادا، كيما أي بلاد في العالم، من حقها الانتفاع من خبرات و كفاءات من خارجها، ماهيّاش غريبة... اليابان العظيمة، كي صارتلها المشكلة النّوويّة عيطت للفرانسيس باش يعاونوها، ما قال حدّ اليابان ضاعت وقتها... نجيو لموضوع السّابقة التّاريخيّة، ممكن، ممكن تكون تونس اوّل مرّة تلتجئ لاستشارة بنك عالمي لمساعدتها في مخطّط تنمية، لكن بجاه ربّي تذكرو، تذكرو انو تونس عملت ثورة، و انّو وضعها الحالي من النّاحية الاقتصاديّة عمرها ما وصلتّو، يعني لو نحبو نواصلو كيما قبل حرفيّا في كلّ شي، علاش عملنا ثورة أصلا؟؟؟، موش لازم نسكرو على ارواحنا، ما خاسرين شي كان جرّبنا مرّة الاستعانة بمكتب دراسات عالمي الخلاصة، مساءلة الوزير على طريقة اختيار البنك، ممكن و واجب، على تضارب اجاباتو للنّواب في حديثو معاهم ممكن و واجب، على الأمور القانونيّة الي في الكونتراتو، ممكن و واجب، لكن التحجّج بالسّيادة الوطنيّة و الكفاءة التّونسيّة هي مزايدة، و المزايدة، تضر اكثر ما تنفع... نهاركم زين يا توانسة
جماعة الكوناكسيون في الليل، اليوم حكينا على قداش مساهمة الشركات و الشهارة و المهن الحرة في الميزانية، في الستاتي السابق
شكون الي يخلصو في الضرائب و قداش يخلصو صباح الخيرات بلادي. اليوم، باش نحكيو على قيمة الضّرائب الي باش تجمعها تونس عام 2016، و كي نقولو تونس، نقصدو بالطبيعة، الضرائب الي يدفعوها الأشخاص و الشركات على حدّ السّواء... نذكرو، أنّا وضّحنا قبل، الي موارد ميزانيّة الشّعب التّونسي متاع كلّ عام، جايّة أساسا من زوز حوايج، الimpot، و الدّيون الجديدة، و نذكرو الي موارد ميزانيّة الشعب التّونسي عام 2016، جايّة بنسبة ال3/4 تقريبا من الimpot، و الربع من الديون الجديدة، اليوم، باش نحكيو على الimpot و الي يتسمّى بالعربي، الضّرائب و الأداءات أوّلا، لازم نعرفو أنّو الدّولة تجمع في زوز أنواع من الضرائب و الاداءات: 1- الضّرائب على الدّخل، يعني على الشّهرية الي يصوّرها الشّهّار عام كامل، و الا الفلوس الي يدخّلهم الطبيب و المحامي و التاجر عام كامل، و الا المربوح الصّافي متاع الشّركات في كل عام... و الضّرائب هذي تتسمّى في قانون الماليّة، ضرائب مباشرة 2- الأداءات أو التاكس، و الي ماهمش مربوطين بالمدخول، و انما مربوطين بالعمليّات الي نعملوهم في حياتنا اليوميّة، كيما التاكس متاع تسجيل الأراضي الي نشريوهم، و الا الTVA، الي ندفعوها مع سوم أغلب السلع و الخدمات الي نشريوهم... و هالضّرائب، تتحسب بنفس الطّريقة، مهما كانت صيفة الشّخص الي يخلّصها، سواء شهّار و الا رجل اعمال، و الا مهن حرّة، خاطر قيمتها، مربوطة بقيمة السّلعة و موش بخدمة الشّخص أو مدخولو... و هالنّوع هذا من الضّرائب، يتسمّى في قانون الماليّة ضرائب غير مباشرة... توّا و بعد ما تفاهمنا أنّو الضّرائب الغير مباشرة موش مربوطة بمهنة الشّخص و الا مدخولو، ... هات نشوفو شنيّة أحوال الضّرائب المباشرة، و الي بالحق، مربوطة بمهنة النّاس، والي قلنا انّها ضرائب، تتحسب على المدخول السّنوي...من قيمة هالضّرائب المباشرة، باش نشوفو اليوم، قدّاش مساهمة الشّركات في ميزانيّة الدّولة، و قدّاش مساهمة الشّهّارة في ميزانيّة الدّولة، و قدّاش مساهمة المهن الحرّة، سواء تجّار، او طبّة، او حرفيّين، او محامين أو غيرهم في ميزانية الشّعب التّونسي ... هيّا سيدك، نبداو بالشّركات، في عام 2016، الشركات باش تخلّص 3388 مليار أمبو، و هذا يعني... انّو مساهمة الضّرائب المباشرة متاع الشّركات، في ميزانيّة الشّعب التّونسي ما تفوتش 11.6%... حسب المعهد الوطني للإحصاء، عندنا في تونس قريب 120 الف شركة، سواء شركات كبيرة و الا صغيرة، و هذا معناه أنّو معدّل الضّرائب على المربوح متاع كلّ شركة في تونس، هو حوالي 28 ألف و 300 دينار سنويّا... نتعدّاو للمهن الحرّة، ديما نذكّر اننا نقدمو في ارقام رسميّة لوزارة الماليّة، مساهمة المهن الحرّة من تجّار و طبّة و حرفيّين و محامين و مهندسين و غيرهم، في الضّرائب المباشرة على الدّخل في 2016، باش تبلغ 320.5 مليار... هذا يعني... انّو مساهمة الضّرائب المباشرة متاع المهن الحرّة في ميزانيّة الشّعب التّونسي، ما تفوتش 1.09%... حسب المعهد الوطني للإحصاء، عندنا في تونس قريب 535 الف شخص في المهن الحرّة، سواء تاجر و الا ميكانيكي و الا طبيب و الا محامي و الا غيرهم، و هذا معناه أنّو معدّل الضّرائب على الدّخل متاع كلّ صاحب مهنة حرّة في تونس، هو حوالي 600 دينار سنويّا... نجيو أخيرا للشّهّارة، مساهمة الشّهّارة في الضّرائب المباشرة على الدّخل في 2016، باش تبلغ 4200 مليار ملّيم... هذا يعني... انّو مساهمة الضّرائب المباشرة متاع الشّهّارة، في ميزانيّة الشّعب التّونسي ما تفوتش 14.4%... حسب المعهد الوطني للإحصاء، عندنا في تونس قريب زوز ملاين و 300 الف شهّار، و هذا معناه أنّو معدّل الضّرائب على الدّخل متاع كلّ شهّار في تونس، هو حوالي مليون و 830 دينار سنويّا... مخّ الهدرة و الي لازم يقعد في اذهاننا: 1- هوني نحكيو على الضّرائب على الدّخل، و موش على التاكس و معلوم التسجيل متاع العقارات و معلوم الدّيوانة و غيرهم من الضّرائب غير المباشرة 2- كي نحكيو على هالضّرائب على الدّخل، نلقاو انّو مساهمة الشّهّارة في تمويل ميزانيّة الدّولة هو 14.4% و الشّركات هو 11.6% و المهن الحرّة هو 1.09% 3- كي ندخلو عدد كلّ واحد منهم في الحسبة، نلقاو انّومعدّل الي تخلّص فيه الشّركات كلّ عام، يساوي 15 مرّة و نصف، معدّل الّي يخلّص فيه الشّهّار، و نلقاو زادا، انّو معدّل الي يخلّص فيه الشّهّار، يساوي أكثر من 3 مرّات معدّل الي يخلّص فيه صاحب المهنة الحرّة... نهاركم زين يا توانسة.......
كالعادة، إعادة لجماعة الكوناكسيون بالليل :) تقسيم الميزانيّة بين الوزارت صباح الأنوار تونس. حكينا قبل على ميزانيّة الدّولة من برشا جوانب، و اليوم باش نقولو للتوانسة، كيفاش الحكومة قسمت ميزانيّتهم بين الوزارات المختلفة، و كي نقولو الوزارات، يعني بين قطاعات، الصّحّة، و البيئة و التعليم، و الدّفاع، و الفلاحة، و السياحة، و الخارجيّة و غيرهم... نبداو اوّلا السّاعة، نشوفو شنيّة اكبر الميزانيّات بين الوزارات في 2016: في المرتبة الأولى دون منازع، تجي ميزانيّة وزارة التربية، بـ 4525 مليار من ملّيماتنا، و هالمبلغ يمثّل 15,5% من ميزانيّة الشّعب التّونسي... في المرتبة الثّانية، تجي ميزانيّة وزارة الدّاخليّة، بـ 2899 مليار، و هالمبلغ يمثّل 9,9% من ميزانيّة الشّعب التّونسي... في المرتبة الثّالثة، تجي ميزانيّة وزارة الدّفاع، بـ 2095 مليار، و هالمبلغ يمثّل 7,2% من ميزانيّة الشّعب التّونسي... تذكير هوني، بلادنا متربّص بيها الإرهاب، و الي لو لا رجال و نساء الأمن و الدّفاع الوطنيّين، رانا لا قدّر الله في نفس حال أخواننا في ليبيا و الا اليمن و الا سوريا، و لهالسبب، ميزانيات وزارات الدّفاع و الدّاخلية، قاعدين يتزادو بمعدّل سنوي بقريب 20% و 18% كلّ عام، من 2011 حتى ل 2016... و اكبر زيادات صارو في ميزانيّة هالوزارتين، صارو بين 2011 و 2012، فين ميزانيّة الدّاخليّة طلعت ب51% و الدّفاع بـ 26%... علاش نقول في هالكلام... نقول فيه باش التّونسي يعرف أنّو الإرهاب، بخلاف كلفة الدّم الي ينجّم يسبّبهالنا، فانو هالآفة تخلّينا نظطرّو نصرفو اكثر على سلاحنا و تجهيزات جيشنا و امننا، و الفلوس هذي، لو بكلنا كشعب نواصلو الوقوف كيد واحدة مع امننا و جيشنا للتّصدّي للارهاب و تقزيم مخاطرو، فأكيد باش نستعملوها وقتها في صحّتنا و طرقاتنا و تعليمنا و غيرهم من أوجه حياتنا.. نواصلو مع ترتيب ميزانيّات بعض الوزارات الي تهم التوانسة اكثر من غيرها... وزارة الصّحّة ترتيبها 4 من حيث حجم ميزانيّتها في 2016 مقارنة بميزانيّات باقي الوزارات، وزارة الفلاحة تجي في المرتبة 7 و وزارة السياحة ترتيبها 21... و في ذيل الترتيب نلقاو وزارة أملاك الدّولة و الشّؤون العقاريّة... هات توّا نشوفو، شكوني الوزارات الي ميزانيّتها تزادت أكثر من غيرها بين 2015 و 2016... في المرتبة الأولى دون منازع، تجي ميزانيّة الهيئة المستقلّة للانتخابات، و الي ميزانيّتها في 2016 طلعت بـ 59% مقارنة بميزانيّتها في 2015، و طبعا نعرفو انّو السبب هو تمويل الانتخابات البلديّة المتوقع انجازها في 2016... في المرتبة الثّانية، تجي ميزانيّة وزارة الاتصالات، و الي ميزانيّتها في 2016 طلعت بـ 42% مقارنة بميزانيّتها في 2015، و تقريبا الزيادة هذي بكلها جاية من ارتفاع موارد صندوق تنمية الاتصالات الي تمولو شركات الاتصال. في المرتبة الثّالثة، تجي ميزانيّة مجلس النّوّاب، و الي ميزانيّتو في 2016 طلعت بـ 31% مقارنة بميزانيّتو في 2015، الزيادة هذي قيمتها 10 مليار، منها 7 مليار زيادة في قيمة الشهاري بين 2015 و 2016، و كي نقولو زيادة في الشهاري، موش معناها زيادة شهاري النواب فقط، و لكن زيادة لكلّ الناس الي تخدم في المجلس، نوّاب و موظفين و عملة و غيرهم... آخر حاجة باش نشوفوها في توزيع ميزانيّة الشّعب التّونسي، هي حصّة الشهاري في ميزانيّة كلّ وزارة، مانا حكينا قبل، و قلنا أنّو مصاريف ميزانيّة الشّعب التّونسي، مقسومة بين المصاريف الي ناكلوهم في عامتها، و بين المصاريف الي نستثمروهم و يرجعو علينا بالفايدة و الخيرات في الاعوام الي مبعد، هات توّا نشوفو آماهي الوزارات الي ميزانيّتها ماشية شهاري، و ما خلّات كان الصّرف لبناء حوايج تنفعنا في المستقبل: في المرتبة الأولى دون منازع، تجي ميزانيّة وزارة التربية، و الي 93% من ميزانيّتها ماشية شهاري، يعني تقريبا ما بقى شي لتحسين البنية التحتية متاع المدارس و المعاهد... في المرتبة الثّانية، تجي ميزانيّة وزارة الصّحّة، و الي 86% من ميزانيّتها ماشية شهاري، يعني تقريبا ما بقى شي لتحسين البنية التحتية متاع السبيطارات... في المرتبة الثّالثة، تجي ميزانيّة مجلس النّوّاب، و الي 79% من ميزانيّتو ماشية شهاري... ملاحظة هوني، وضعيّة وزارة الصّحّة و وزارة التّربية من حيث حجم الأجور في ميزانيّاتهم، هي حكاية تنجّم تكون مقبولة، بحكم عدد الناس الي يخدمو فيهم، لكن المشكلة، هي كيفاش ما عندناش فلوس باش نصرفو اكثر عالبنية التحتية في الزّوز قطاعات هذي... نهاركم زين يا توانسة...

تقسيم الميزانيّة بين الوزارت صباح الأنوار تونس. حكينا قبل على ميزانيّة الدّولة من برشا جوانب، و اليوم باش نقولو للتوانسة، كيفاش الحكومة قسمت ميزانيّتهم بين الوزارات المختلفة، و كي نقولو الوزارات، يعني بين قطاعات، الصّحّة، و البيئة و التعليم، و الدّفاع، و الفلاحة، و السياحة، و الخارجيّة و غيرهم... نبداو اوّلا السّاعة، نشوفو شنيّة اكبر الميزانيّات بين الوزارات في 2016: في المرتبة الأولى دون منازع، تجي ميزانيّة وزارة التربية، بـ 4525 مليار من ملّيماتنا، و هالمبلغ يمثّل 15,5% من ميزانيّة الشّعب التّونسي... في المرتبة الثّانية، تجي ميزانيّة وزارة الدّاخليّة، بـ 2899 مليار، و هالمبلغ يمثّل 9,9% من ميزانيّة الشّعب التّونسي... في المرتبة الثّالثة، تجي ميزانيّة وزارة الدّفاع، بـ 2095 مليار، و هالمبلغ يمثّل 7,2% من ميزانيّة الشّعب التّونسي... تذكير هوني، بلادنا متربّص بيها الإرهاب، و الي لو لا رجال و نساء الأمن و الدّفاع الوطنيّين، رانا لا قدّر الله في نفس حال أخواننا في ليبيا و الا اليمن و الا سوريا، و لهالسبب، ميزانيات وزارات الدّفاع و الدّاخلية، قاعدين يتزادو بمعدّل سنوي بقريب 20% و 18% كلّ عام، من 2011 حتى ل 2016... و اكبر زيادات صارو في ميزانيّة هالوزارتين، صارو بين 2011 و 2012، فين ميزانيّة الدّاخليّة طلعت ب51% و الدّفاع بـ 26%... علاش نقول في هالكلام... نقول فيه باش التّونسي يعرف أنّو الإرهاب، بخلاف كلفة الدّم الي ينجّم يسبّبهالنا، فانو هالآفة تخلّينا نظطرّو نصرفو اكثر على سلاحنا و تجهيزات جيشنا و امننا، و الفلوس هذي، لو بكلنا كشعب نواصلو الوقوف كيد واحدة مع امننا و جيشنا للتّصدّي للارهاب و تقزيم مخاطرو، فأكيد باش نستعملوها وقتها في صحّتنا و طرقاتنا و تعليمنا و غيرهم من أوجه حياتنا.. نواصلو مع ترتيب ميزانيّات بعض الوزارات الي تهم التوانسة اكثر من غيرها... وزارة الصّحّة ترتيبها 4 من حيث حجم ميزانيّتها في 2016 مقارنة بميزانيّات باقي الوزارات، وزارة الفلاحة تجي في المرتبة 7 و وزارة السياحة ترتيبها 21... و في ذيل الترتيب نلقاو وزارة أملاك الدّولة و الشّؤون العقاريّة... هات توّا نشوفو، شكوني الوزارات الي ميزانيّتها تزادت أكثر من غيرها بين 2015 و 2016... في المرتبة الأولى دون منازع، تجي ميزانيّة الهيئة المستقلّة للانتخابات، و الي ميزانيّتها في 2016 طلعت بـ 59% مقارنة بميزانيّتها في 2015، و طبعا نعرفو انّو السبب هو تمويل الانتخابات البلديّة المتوقع انجازها في 2016... في المرتبة الثّانية، تجي ميزانيّة وزارة الاتصالات، و الي ميزانيّتها في 2016 طلعت بـ 42% مقارنة بميزانيّتها في 2015، و تقريبا الزيادة هذي بكلها جاية من ارتفاع موارد صندوق تنمية الاتصالات الي تمولو شركات الاتصال. في المرتبة الثّالثة، تجي ميزانيّة مجلس النّوّاب، و الي ميزانيّتو في 2016 طلعت بـ 31% مقارنة بميزانيّتو في 2015، الزيادة هذي قيمتها 10 مليار، منها 7 مليار زيادة في قيمة الشهاري بين 2015 و 2016، و كي نقولو زيادة في الشهاري، موش معناها زيادة شهاري النواب فقط، و لكن زيادة لكلّ الناس الي تخدم في المجلس، نوّاب و موظفين و عملة و غيرهم... آخر حاجة باش نشوفوها في توزيع ميزانيّة الشّعب التّونسي، هي حصّة الشهاري في ميزانيّة كلّ وزارة، مانا حكينا قبل، و قلنا أنّو مصاريف ميزانيّة الشّعب التّونسي، مقسومة بين المصاريف الي ناكلوهم في عامتها، و بين المصاريف الي نستثمروهم و يرجعو علينا بالفايدة و الخيرات في الاعوام الي مبعد، هات توّا نشوفو آماهي الوزارات الي ميزانيّتها ماشية شهاري، و ما خلّات كان الصّرف لبناء حوايج تنفعنا في المستقبل: في المرتبة الأولى دون منازع، تجي ميزانيّة وزارة التربية، و الي 93% من ميزانيّتها ماشية شهاري، يعني تقريبا ما بقى شي لتحسين البنية التحتية متاع المدارس و المعاهد... في المرتبة الثّانية، تجي ميزانيّة وزارة الصّحّة، و الي 86% من ميزانيّتها ماشية شهاري، يعني تقريبا ما بقى شي لتحسين البنية التحتية متاع السبيطارات... في المرتبة الثّالثة، تجي ميزانيّة مجلس النّوّاب، و الي 79% من ميزانيّتو ماشية شهاري... ملاحظة هوني، وضعيّة وزارة الصّحّة و وزارة التّربية من حيث حجم الأجور في ميزانيّاتهم، هي حكاية تنجّم تكون مقبولة، بحكم عدد الناس الي يخدمو فيهم، لكن المشكلة، هي كيفاش ما عندناش فلوس باش نصرفو اكثر عالبنية التحتية في الزّوز قطاعات هذي... نهاركم زين يا توانسة...
إعادة لجماعة الكور دي سوار :) الصّكوك و ستاد رادس صباح الخيرات بلادي. اليوم باش نحاولو نفسرو معبوكة ستاد رادس، جمعة كاملة و الناس تحكي و تغلي، و بين التصريح الرّسمي، و خطأ التصريح الرّسمي، و سوء فهم التصريح الرّسمي، و تعليق الصحافة، التّونسي ضاع في هالفوضى الخلّاقة... هات نبداو نفهمو، علاش الحكاية تُظهر غريبة، و موش مفهومة عالرّأي العام عندنا، تونس، عندها توّا قريب 60 سنة مٍالّي استقلّت، و الشّعب التّونسي طول هالفترة، عمرو ما سمع بموضوع ما يسمّى بالماليّة الإسلاميّة، و الي هي ماليّة عندها قوانين تختلف عالماليّة العاديّة... الي استانسنا بيه، هو إنّو الحكومة الي تمثل الشعب التونسي، ، تعودت، كي تستحق فلوس باش تغطي مصاريف التوانسة، تمشي للمؤسسات الماليّة الامميّة، كيما البنك الدّولي و صندوق النقد الدّولي و غيرهم، أو تمشي للدّول الأخرى، او تمشي للبنوك و المستثمرين الخواص في أوروبا و اميركا و اليابان و غيرهم... المفيد، انّو الحكومة تمشي للمؤسسات هذي، تتفاهم معاهم، قداش انتريس، و على قدّاش من عام باش نرجعو، و تهز الفلوس و تصحح في ورقة اعتراف بالدّين، و تروّح... هذايا الي استانسنا بيه توّا 60 سنة... توّا نجيو لسؤال مهمّ، علاش تونس توّا ظهرلها باش تمشي لما يسمّى "الماليّة الإسلاميّة"؟، ما ناش باش نحكيو سياسة هوني، هذا عهد بيننا و بينكم، الي ممكن نقولوه بعيد عالسّياسة، هو انّو في العالم حاليّا، أكبر مناطق فيها فلوس هي منطقة الخليج العربي، و الي المستثمرين متاعها، متعودين على التعامل وفق قواعد ما يسمّى بالماليّة الإسلاميّة، و برشا دول في العالم و على رأسهم بريطانيا، فاقت بأهمّية توفير إجراءات، تمكّنها من جلب أموال المستثمرين هاذم لبلدانهم.... و تونس، لو تنجح في توفير هالإجراءات من جهة، و تعرف كيفاش تستعملهم بذكاء و بطريقة آمنة من جهة أخرى، فممكن زادا تكون رابحة من العمليّة... في 2016، تونس مضطرّة تتسلّف 6600 مليار ملّيم باش تنجّم تغطي مصاريف الشّعب التّونسي عامتها، من هال6600 مليار، فما 2000 مليار باش تتسلّفهم الحكومة من داخل تونس و من البنوك أساسا، و فمّا 3600 مليار باش نحاولو نتسلفوهم من النّاس الي مستانسة تسلّف فينا كيما اورويا و أمريكا و المؤسسات الماليّة العالميّة، و فمّا أخيرا 1000 مليار، باش نحاولو نتسلفوهم عن طريق الصّكوك الإسلاميّة، و الالف مليار هاذم يجيو قرابة 500 مليون دولار امريكي بالdevise... جينا توّا لموضوع السّاعة: ستاد رادس و الصّكوك، قلنا الي تونس باش تحاول تجلب الفلوس من الدّول النفطية في الخليج، و قلنا زادا، انّو الناس غادي تتعامل وفق إجراءات ما يسمّى بالماليّة الاسلاميّة، و الإجراءات هذي مبنيّة على آية قرآنيّة تقول "و احلّ الله البيع و حرّم الرّبى"، يعني ما انجموش نتعاملو بطريقة العادة متاع صحح كونتراتو قرض فيه قدّاش انتريس و مدّة التّرجيع و هز فلوسك و روّح... هذاكا علاه، يتمّ اللّجوء لطريقة الصّكوك... بالملموس آش باش يصير... ستاد رادس باش يتباع؟ أكيد باش يتباع... لكن نردّو بالنا، قبل ما ننطلقو في استنتاجات خاطئة، هات نفهمو برشا حوايج، متأكّد أنها باش تبدّل راي النّاس الخايفة... أوّل حاجة باش تعملها تونس، هي خلق شركة حكوميّة جديدة، الشّركة هذي، الي هي تونسية 100%، باش تعمل كشركة غير مقيمة بتونس، و هذا نظام قانوني تونسي، يمكّنها من اكثر مرونة في تدخيل و تخريج العملة... الشّركة هذي، تتسمى شركة ذات غرض خاصّ، تخرج للمستثمرين في العالم من بنوك إسلامية وصناديق استثمار خليجية حكوميّة اوخاصّة، و تقلهم: أنا باش نشري ستاد رادس من الحكومة التّونسية بـ 500 مليون دولار، و باش نكريه للحكومة التّونسية في العشرة سنين الجايين، مقابل مبلغ كراء سنوي معيّن بالدّولار... تحبوش تلمّو مع بعضكم 500 مليون دولار، تستثمروهم عندي، و في المقابل، على العشرة سنين الجايين، فلوس الكراء متاع الستاد نصبهالكم ليكم انتوما كلّ عام... و بعد العشرة سنين، باش نعاود نبيع ستاد رادس للحكومة التّونسية، بنفس السّوم الي شريتو بيه من عندها يعني 500 مليون دينار، و نرجعهملكم انتوما ..... هوني، نردّو بالنا في الكلام الي قلتهولكم، المستثمرين الي باش يجيبو فلوسهم، ما يصبحوش هوما ملّاكة متاع ستاد رادس، لاااااا، الستاد يقعد ملك الشّركة التّونسية، و الحق الوحيد الي عند المستثمرين هاذم، هو حق الانتفاع من مداخيل الكراء متاع ستاد رادس على 10 سنين... و نردّو بالنا في حاجة أخرى زادا، راهم المستثمرين الي نحكيو عليهم، فايقين أنّهم في الواقع قاعدين يسلفو في الحكومة التّونسية في المبلغ الي باش يدفعوه، فايقين زادا انهم في الواقع، يعملو في نفس العملية الي يعمل فيها البنك الدّولي و غيرو مع تونس... لكنهم زادا متهنيين، انّو حسب الشّرع، و على الأوراق، ما سلفوش فلوس مقابل انتريس، و لكن خذاو في بقعة الانتريس فلوس الكراء متاع الستاد... يعني الحكاية الكلّ، مجرّد عمليّة تقنية، باش ما يخرجوش على المعنى الحرفي متاع آية "احلّ الله البيع و حرّم الرّبى"... نواصلو في تفسير العمليّة، هياّ نقولو الشّركة التّونسية غير المقيمة الي نحكيو عليها، لمّت المبلغ الي حاجتنا بيه، تجي تعمل كونتراتو مع الحكومة التّونسية، يتفاهمو باش تشري من عندها ستاد رادس بـ 500 مليون دولار، و تعاود تكريهولها بمبلغ كراء سنوي معيّن لمدّة عشرة سنين، و بعد العشرة سنين، تعاود الحكومة تشري الستاد بنفس المبلغ الي باعتو بيه... مخّ الهدرة و الي لازمو يقعد في أذهانا: • واحد، ملكيّة ستاد رادس باش تقعد عند شركة تونسية حكومية، • اثنين، المستثمرين الي باش يدفعولنا الصّكوك ما عندهم الحق الا في فلوس الكراء متاع الستاد • ثلاثة، الهدف من هالخوماضة هو اننا نستفادو من الأموال الضّخمة، الي عند المستثمرين الي يحبّو يخدمو وفق قواعد ما يسمّى بالماليّة الاسلاميّة • أربعة، فكرة اللّجوء للصّكوك في حدّ ذاتها موش خايبة، و نفس الععمليّة عملتها بريطانيا في جوان 2014، و استعملت مباني حكوميّة لإصدار صكوك، و طلبت باش تلم قريب 340 مليون دولار، جاووها طلبات مشاركة ب10 مرّات قيمة المبلغ الي طلباتو... و بالنّسبة لتونس، حتى لو لا قدّر اللّه كلات بعضها، و صارت مشاكل، فمازلنا قادرين نخلصو 500 مليون دولار بسهولة، باعتبار انّا في عام 2015، مثلا خلّصنا قريب 2400 مليون دينار ديون... أخيرا، المعبوكة الي صايرة في الرّي العام التّونسي حاليّا، جايّة من جهة بسبب عدم تعوّدنا و معرفتنا بهذا النّوع من التّمويل، و من جهة ثانية من لخبطة التّصريحات الرّسمية و تصريحات الخبراء الاقتصاديين في وسائل الاعلام... الي لازم التوانسة يثبتو فيه، و نوعدوكم بتتبيع المسألة في الماتينال، هو قدّاش باش تتكلفلنا الـ 500 مليون دولار الي باش ناخذوها بالصّكوك، يعني هالكراء الي باش ندفعوه كلّ عام بالdevise، باش يطلع أقلّ و الا اكثر، من الانتريس الي كنّا باش نخلصوه لو خذينا هال500 مليون دولار بقرض عادي... حاجة أخرى لازم الحكومة ترد بالها منها، هي الأمور القانونيّة، خاطر اذا موضوع الأمور الماليّة متاع الصكوك مبني على اجتهادات الشّريعة الإسلاميّة، فإنّو الجوانب القانونيّة الأخرى في حال حصول نزاعات من أي نوع، يكون الفصل فيها حسب القانون الانغليزي في اغلب الحالات... نهاركم زين يا توانسة
الصّكوك و ستاد رادس صباح الخيرات بلادي. اليوم باش نحاولو نفسرو معبوكة ستاد رادس، جمعة كاملة و الناس تحكي و تغلي، و بين التصريح الرّسمي، و خطأ التصريح الرّسمي، و سوء فهم التصريح الرّسمي، و تعليق الصحافة، التّونسي ضاع في هالفوضى الخلّاقة... هات نبداو نفهمو، علاش الحكاية تُظهر غريبة، و موش مفهومة عالرّأي العام عندنا، تونس، عندها توّا قريب 60 سنة مٍالّي استقلّت، و الشّعب التّونسي طول هالفترة، عمرو ما سمع بموضوع ما يسمّى بالماليّة الإسلاميّة، و الي هي ماليّة عندها قوانين تختلف عالماليّة العاديّة... الي استانسنا بيه، هو إنّو الحكومة الي تمثل الشعب التونسي، ، تعودت، كي تستحق فلوس باش تغطي مصاريف التوانسة، تمشي للمؤسسات الماليّة الامميّة، كيما البنك الدّولي و صندوق النقد الدّولي و غيرهم، أو تمشي للدّول الأخرى، او تمشي للبنوك و المستثمرين الخواص في أوروبا و اميركا و اليابان و غيرهم... المفيد، انّو الحكومة تمشي للمؤسسات هذي، تتفاهم معاهم، قداش انتريس، و على قدّاش من عام باش نرجعو، و تهز الفلوس و تصحح في ورقة اعتراف بالدّين، و تروّح... هذايا الي استانسنا بيه توّا 60 سنة... توّا نجيو لسؤال مهمّ، علاش تونس توّا ظهرلها باش تمشي لما يسمّى "الماليّة الإسلاميّة"؟، ما ناش باش نحكيو سياسة هوني، هذا عهد بيننا و بينكم، الي ممكن نقولوه بعيد عالسّياسة، هو انّو في العالم حاليّا، أكبر مناطق فيها فلوس هي منطقة الخليج العربي، و الي المستثمرين متاعها، متعودين على التعامل وفق قواعد ما يسمّى بالماليّة الإسلاميّة، و برشا دول في العالم و على رأسهم بريطانيا، فاقت بأهمّية توفير إجراءات، تمكّنها من جلب أموال المستثمرين هاذم لبلدانهم.... و تونس، لو تنجح في توفير هالإجراءات من جهة، و تعرف كيفاش تستعملهم بذكاء و بطريقة آمنة من جهة أخرى، فممكن زادا تكون رابحة من العمليّة... في 2016، تونس مضطرّة تتسلّف 6600 مليار ملّيم باش تنجّم تغطي مصاريف الشّعب التّونسي عامتها، من هال6600 مليار، فما 2000 مليار باش تتسلّفهم الحكومة من داخل تونس و من البنوك أساسا، و فمّا 3600 مليار باش نحاولو نتسلفوهم من النّاس الي مستانسة تسلّف فينا كيما اورويا و أمريكا و المؤسسات الماليّة العالميّة، و فمّا أخيرا 1000 مليار، باش نحاولو نتسلفوهم عن طريق الصّكوك الإسلاميّة، و الالف مليار هاذم يجيو قرابة 500 مليون دولار امريكي بالdevise... جينا توّا لموضوع السّاعة: ستاد رادس و الصّكوك، قلنا الي تونس باش تحاول تجلب الفلوس من الدّول النفطية في الخليج، و قلنا زادا، انّو الناس غادي تتعامل وفق إجراءات ما يسمّى بالماليّة الاسلاميّة، و الإجراءات هذي مبنيّة على آية قرآنيّة تقول "و احلّ الله البيع و حرّم الرّبى"، يعني ما انجموش نتعاملو بطريقة العادة متاع صحح كونتراتو قرض فيه قدّاش انتريس و مدّة التّرجيع و هز فلوسك و روّح... هذاكا علاه، يتمّ اللّجوء لطريقة الصّكوك... بالملموس آش باش يصير... ستاد رادس باش يتباع؟ أكيد باش يتباع... لكن نردّو بالنا، قبل ما ننطلقو في استنتاجات خاطئة، هات نفهمو برشا حوايج، متأكّد أنها باش تبدّل راي النّاس الخايفة... أوّل حاجة باش تعملها تونس، هي خلق شركة حكوميّة جديدة، الشّركة هذي، الي هي تونسية 100%، باش تعمل كشركة غير مقيمة بتونس، و هذا نظام قانوني تونسي، يمكّنها من اكثر مرونة في تدخيل و تخريج العملة... الشّركة هذي، تتسمى شركة ذات غرض خاصّ، تخرج للمستثمرين في العالم من بنوك إسلامية وصناديق استثمار خليجية حكوميّة اوخاصّة، و تقلهم: أنا باش نشري ستاد رادس من الحكومة التّونسية بـ 500 مليون دولار، و باش نكريه للحكومة التّونسية في العشرة سنين الجايين، مقابل مبلغ كراء سنوي معيّن بالدّولار... تحبوش تلمّو مع بعضكم 500 مليون دولار، تستثمروهم عندي، و في المقابل، على العشرة سنين الجايين، فلوس الكراء متاع الستاد نصبهالكم ليكم انتوما كلّ عام... و بعد العشرة سنين، باش نعاود نبيع ستاد رادس للحكومة التّونسية، بنفس السّوم الي شريتو بيه من عندها يعني 500 مليون دينار، و نرجعهملكم انتوما ..... هوني، نردّو بالنا في الكلام الي قلتهولكم، المستثمرين الي باش يجيبو فلوسهم، ما يصبحوش هوما ملّاكة متاع ستاد رادس، لاااااا، الستاد يقعد ملك الشّركة التّونسية، و الحق الوحيد الي عند المستثمرين هاذم، هو حق الانتفاع من مداخيل الكراء متاع ستاد رادس على 10 سنين... و نردّو بالنا في حاجة أخرى زادا، راهم المستثمرين الي نحكيو عليهم، فايقين أنّهم في الواقع قاعدين يسلفو في الحكومة التّونسية في المبلغ الي باش يدفعوه، فايقين زادا انهم في الواقع، يعملو في نفس العملية الي يعمل فيها البنك الدّولي و غيرو مع تونس... لكنهم زادا متهنيين، انّو حسب الشّرع، و على الأوراق، ما سلفوش فلوس مقابل انتريس، و لكن خذاو في بقعة الانتريس فلوس الكراء متاع الستاد... يعني الحكاية الكلّ، مجرّد عمليّة تقنية، باش ما يخرجوش على المعنى الحرفي متاع آية "احلّ الله البيع و حرّم الرّبى"... نواصلو في تفسير العمليّة، هياّ نقولو الشّركة التّونسية غير المقيمة الي نحكيو عليها، لمّت المبلغ الي حاجتنا بيه، تجي تعمل كونتراتو مع الحكومة التّونسية، يتفاهمو باش تشري من عندها ستاد رادس بـ 500 مليون دولار، و تعاود تكريهولها بمبلغ كراء سنوي معيّن لمدّة عشرة سنين، و بعد العشرة سنين، تعاود الحكومة تشري الستاد بنفس المبلغ الي باعتو بيه... مخّ الهدرة و الي لازمو يقعد في أذهانا: • واحد، ملكيّة ستاد رادس باش تقعد عند شركة تونسية حكومية، • اثنين، المستثمرين الي باش يدفعولنا الصّكوك ما عندهم الحق الا في فلوس الكراء متاع الستاد • ثلاثة، الهدف من هالخوماضة هو اننا نستفادو من الأموال الضّخمة، الي عند المستثمرين الي يحبّو يخدمو وفق قواعد ما يسمّى بالماليّة الاسلاميّة • أربعة، فكرة اللّجوء للصّكوك في حدّ ذاتها موش خايبة، و نفس الععمليّة عملتها بريطانيا في جوان 2014، و استعملت مباني حكوميّة لإصدار صكوك، و طلبت باش تلم قريب 340 مليون دولار، جاووها طلبات مشاركة ب10 مرّات قيمة المبلغ الي طلباتو... و بالنّسبة لتونس، حتى لو لا قدّر اللّه كلات بعضها، و صارت مشاكل، فمازلنا قادرين نخلصو 500 مليون دولار بسهولة، باعتبار انّا في عام 2015، مثلا خلّصنا قريب 2400 مليون دينار ديون... أخيرا، المعبوكة الي صايرة في الرّي العام التّونسي حاليّا، جايّة من جهة بسبب عدم تعوّدنا و معرفتنا بهذا النّوع من التّمويل، و من جهة ثانية من لخبطة التّصريحات الرّسمية و تصريحات الخبراء الاقتصاديين في وسائل الاعلام... الي لازم التوانسة يثبتو فيه، و نوعدوكم بتتبيع المسألة في الماتينال، هو قدّاش باش تتكلفلنا الـ 500 مليون دولار الي باش ناخذوها بالصّكوك، يعني هالكراء الي باش ندفعوه كلّ عام بالdevise، باش يطلع أقلّ و الا اكثر، من الانتريس الي كنّا باش نخلصوه لو خذينا هال500 مليون دولار بقرض عادي... حاجة أخرى لازم الحكومة ترد بالها منها، هي الأمور القانونيّة، خاطر اذا موضوع الأمور الماليّة متاع الصكوك مبني على اجتهادات الشّريعة الإسلاميّة، فإنّو الجوانب القانونيّة الأخرى في حال حصول نزاعات من أي نوع، يكون الفصل فيها حسب القانون الانغليزي في اغلب الحالات... نهاركم زين يا توانسة
بدأت اللوبيات تخدم على روحها : على ذمة موقع حقائق اون لاين : أنيس الوهابي؛ عضو مجلس هيئة الخبراء المحاسبين : الغاء التشبث بالسر المهني امام عمليات الرقابة الي تقوم بيها مصالح الجباية، بإستثناء السر الصحي و الاحصائي، هو أمر خطير جاء به قانون المالية 2016، و سيسمح لمصالح المراقبة الجبائية بالاطلاع على كل التعاملات المالية دون إذن قضائي.... بداو يرهبو فيكم يا توانسة، بدأ التفليم، ما فما حتى خطورة انو المصالح المجعولة للدفاع و تحصيل حق الشعب التونسي، و الي يخدمو فيها ناس محلفين، تعرف كل التعاملات المالية للناس الي تراقبهم بهدف التثبت من خلاصهم للي عليهم، بداو بلغة خطير، و قضاء و هاك الكلام الكبير... في أعتى ديمقراطيات العالم، السر المهني يسقط أمام مصالح الجباية، في تونس، كالعادة اللوبيات بدأت تخدم باش ترهبكم
هذه الصفحة تعملت خصيصا لتخليص الناس (مجرد محاولة يعني) من حمى "الخبراء" الاقتصاديين الي الإعلام مرج بيهم الشعب التونسي بعد الثورة
تنبيه للشعب التّونسي: فمّا إجراءات حكينا عليهم في قانون الماليّة متاع 2016، لو تتراجع عليهم الحكومة، إفهمو وقتها انّو التهرّب الضّريبي و سرقة ميزانيّة الشّعب هي خيار و موش حاحة أخرى، و للتذكير الإجراءات هذي هي : فرض على كلّ طبيب و الا محامي و الا مهندس و الا عدل منفّذ و الا غيرهم من المهن الحرّة أنهم يقدموا لكلّ حريف من حرفاءهم مذكرة أتعاب مفصلة للفلوس الي قبضوها مقابل الخدمات الي قدموها للمواطن، و مذكّرات الأتعاب هذي (الي هي عبارة على فاتورة)، لازمها تكون numéroté باش حدّ ما يلعب بذيلو و يطيّش شطرهم و ما يدخلهمش في حساباتو الي اتبعهم القباضة، و اذا تعدّى الاجراء، المواطن لازمو يطلب هذه المذكرة متاع الأتعاب من كل طبيب و الا محامي و الا مهندس و الا عدل و الا غيرهم، و هكّا تصبح النّاس الكل مجبرة انها تخلّص الي عليها كامل للشعب التونسي فرض caisse enregistreuse على المقاهي و المطاعم و الي ما يعملش و الا يعملها و يدلّس فيها يشد الحبس، و اذا تعدّى الاجراء، لازم المواطن ما يتخلّص الا ما ياخو ticket de caisse في يديه * فرض انّو البلديّات تبعث للقباضات نسخة من عقود كراء و شراء الاراضي و الدّيار، باش الي يخدّم في مخّو و يشري بالespèce باش ما يظهّر شي في حساباتو، تتكعبرلو و القباضة تسمع بيه حتى كان الcomptabilité متاعو و الا حساباتو في البانكا ما يظهر فيها شي... و بالله هوني رانا ما نحكيوش على فلوس التسجيل، نحكيو على الضرائب الواجبة على الفلوس الي تشرا بيهم العقار و على فلوس الكرا يا توانسة، والله اذا ترفضت هالاجراءات في مجلس النّوّاب، معناها سرقة ميزانيّة الشعب هي خيار سياسي
ديما بهدف التفاعل : رد من متابع للصّفحة على آخر ستاتي الي هبطنا فيه تعليق لمتابعتها أخرى للصفحة: سكان تونس العاصمة ما يعرفوش قيمة الخدمة بشهرية مزكرمة هو وقت يكمل قرايته اضعف اﻻيمان باش يلقى واحد من معارف بوه وﻻ اي واحد من اقاربه يدبرلو خدمة في البريفي و هو قاعد في الدار الخدمة هذيكا انا يلزمني نمشي لتونس و ندبر 500 دينار مصروف و ندبر وين نسكن و نضرب على اﻻقل شهر باش نلقاها الخدمة هذيكا و زيد برا و ايجا و تمرميد من اللول و بعد تخلص 400 دينار التونسي يقلك اوكة خير من البطالة بصفته هو ساكن ماكل شارب في دارهم و هذيكا جيست مصروف و ما تبدل شئ كان الخدمة انا 400 دينار نخلص 100 دينار كراء في دار ما جات شئ و 200 دينار ماكلة الخ و زيد تمرميد و مرمط و اغسل حوايجك و تكره روووح مااع روووحك و انا نحكي عن تجربة شخصية مع العلم الي انا ظروفي المادية باهية نسبيا و عندي شوي معارف الي نجم نسكن معاهم ...فما شكون نعرفو مشا كان بحق التران و ما عندو وين يسكن و تمرمد و كره حياتو و ما لقاااش خدمة و حالتو حليلة .... و مبعد يجي واحد يقلك الي يحب يخدم يخدم .... و بالنسبة لسونتر دابال هذيكا آخر خدمة ينجم يتحملها واحد نحكي على الوﻻد على اﻻقل
رد من متابعة للصفحة حول موضوع تمويل منحة البطالة بالimpot أو بالديون على ظهر الشعب و الي بدورها باش تخلص من الimpot : بالله !! معناها وحدة كيفي نندب في سعدي في سونتر دابال باش نجم نكمل قرايتي و نقص على بابا تحمل مصاريف قرايتي و لبستي و غيرو ينقصولي من شهريتي اللي تاعبة عليها باش يعطيوا الفلوس هناني بناني لواحد بطّال موش حابب يخدم اللي يجي لين يحلها ربي ولّا موش حابب يعمل مجهود باش يحسن لي كومبيتونس متاعو بشكل يتماشى مع متطلبات السوق، ولّا لوحدة قاعدة نهار كامل قدام التلفزة تتفرج في المسلسلات التركية قال شنوة هاني قاعدة تقصر في الوقت حتى تدبر بلاصة مسمار في حيط في الوظيفة العمومية !! اي لا يحضروا رواحهم يعياو و هوما يقبضوا.. اللي موافق على حكاية منحة البطالة ما عليه كان يتبرعلهم من شهريتو و ابداها من هذا الهاشمي الحامدي
منحة البطالة اليوم باش نحكيو على موضوع كثر عليه الحديث في التلافز هالأيّام، منحة البطالة و ما ادراك ما منحة البطالة... خلي نتفاهمو السّاعة، انّو حديثنا ما هوّاش رفض للفكرة و لا تأييد ليها، هو مجرّد اعلام للتوانسة بحقائق، لازمهم يعرفوها قبل ما يحدّدو موقف من هالموضوع... و بإعتبار سي الهاشمي الحامدي هو الي قاعد يحكي عالموضوع في الاعلام هالأيّام، باش نحلّلو كلامو الي قالو لمّا نزل ضيف على برنامجنا الماتينال نهار الإثنين الي فات... من جملة الحجج الي قدّمها سي الهاشمي الحامدي في حديثو حول منحة البطالة، قال 2 حوايج: أوّلا قال يا توانسة راهي الحكومة قدمت أموال لمساعدة أصحاب النّزل، وعيب ترفض باش تعطي 1200 مليار سنويّا للبطّالة... هوني الكلام تنقصو الدّقّة، خاطر الّي صار بعد العمليّة الإرهابيّة في سوسة، مختلف عالي قالو سي الهاشمي وهاو باش نفسّر علاش... الإجراءات الي شملت القطاع السّياحي تتمثّل أساسا في تشجيع البنوك و الستاغ و الصّوناد على انهم يعاودو جدولة ديون النزل السّياحيّة، و موش انهم يسامحهم في ديونهم، و كي نقولو إعادة جدولة، معناها الي كان باش يخلّص السنا، يصبرو عليهم عام مثلا، لكن نلردّو بالنا زادا، كي نقولو يصبرو عليه، فموش بلاش، لا... اذا باش يصبرو عليه عام فراهو باش يزيد يخلّص انتريس على هالعام الجديد... يعني الحكاية الكلها تأجيل ديون في عام صعيب على القطاع، و الاجراء هذا ما فيه حتى فرنك خارج من ميزانيّة الشّعب التّونسي... اجراء آخر تعمل لفائدة القطاع السّياحي، و هوني بالحق الدّولة باش تصرف و لو انو المبلغ الي باش تصرفو تافه، الاجراء هذا يتمثّل في دفع الدّولة لجانب من فلوس الcnss الي كلّ وتيل يصبهم على خدّامتو... و الاجراء هذا مشروط بأنّو الوتيل ما يطرّدش خدّامتو رغم انو عام 2016 صعيب يجيو سيّاح لتونس... أخيرا اجراء ثالث تعمل لفائدة القطاع السّياحي و يتمثّل في تخفيض الTVA على الوتلا من 12 الى 8%، و الي سمعنا نهار الي فسّرنا الTVA يعرف انو هالتّاكس ما تدخلش لجيب الشركات، و انما تجمعها من المواطنين و تصبها للقباضة، و التخفيض الي نحكيو عليه، الهدف منو تخفيض أسعار النزل، ثمّاش ما يجيووهم كليونات توانسة و يمنعوهم من التسكير في عام صعيب... حاجة أخرى قالها سي الهاشمي الحامدي لما قدّم مبرّراتو للشعب التّونسي حول المطالبة بمنحة البطالة، قال، انو الحكومة صرفت مليارات لإنقاذ البنوك الي بركوها رجال اعما فاسدين... و لذا عيب عليها تستخسر منحة البطالة في النّاس... معقول.... صحيح الحكومة صرفت مليارات لإنقاذ الBH و الSTB ... لكن سي الهاشمي ما قالش شنوّا كان باش يصير لو البنوك هذي فلست و فلست معاها الاف التوانسة الي حاطين فيها فلوسهم، و سي الهاشمي ما قالش انو البنوك هذي لو فلست تنجم تبرك معاها بنوك تونس الكل، و تنجّم تبرّك معاها بلاد كاملة بالنّهاية، و سي الهاشمي ما ذكّرش التوانسة انو هالبنوك هذي هي ملك للشّعب التّونسي و لو فلست، فالخاسر الوحيد هو الشّعب التّونسي... و الله لو سي الهاشمي اصرّ على الضّغط، باش نفهمو علاش هالبنوك وصلت لهالوضعيّة صحّة، لكن لوم الحكومة خاطرها انقذت ملك من أملاك الشّعب التّونسي، و تقديم هالإجراء على انّو موش اكيد و موش مستعجل، هو تقديم تنقصو الدّقّة... نرجعو توّا لموضوع منحة البطالة في حدّ ذاتو... هالمنحة الي قيّمها سي الهاشمي بألف و 200 مليار في العام، و يلوم في الحكومة كيفاش ما تحبّش تدفعهم، لازم ديما التوانسة يتذكروا انّو الفلوس هذي ما هيّاش من ميراث قبضو الحبيب الصّيد... لا... الفلوس هذي هي فلوس دفعها الشعب التّونس impot و Taxe من دم قلبو، و الا، فلوس متسلفتها الحكومة باسم التوانسة، و كيف كيف باش يرجعوها نهار آخر من دم قلوبهم... و الحكومة، أي حكومة، هي مجرّد gérant المطلوب منو يحدّد اولويّات صرف هالفلوس على مصالح التوانسة، كالصّحّة و التّعليم و الطرقات و الدفاع و الدّعم و غيرهم... تفاهمنا على مصدر الفلوس هذي؟ نتعدّاو لحالنا المالي في 2016 و نشوفو يا ترى مفضلين باش نعملو منحة بطالة و الا لا... عام 2016 يا توانسة، و من غير حكاية منحة البطالة أصلا، باش نتسلّفو 6600 مليار باش انجمو نكملو عامنا و نغطّيو مصاريفنا الكلّ... يعني لو تصح منحة البطالة، عندنا 3 حلول، نفرضو عالشّعب impot جديد يدخل للميزانية هال1200 مليار، و الا نتسلفو 7800 مليار في بقعة 6600، و يا نهار الخلاص يا نهار الكشفة، و الا انقصو من ميزانيّات الصّحة و الا التعليم و الا الدعم 1200 مليار كلّ عام... حاجة أخرى في موضوع منحة البطالة، تونس عام 2011 عملت حاجة تشبهلها، اسمها منحة امل... و تونس بطلت من هالحكاية عام 2012، موش كرها و الا شماتة في البطّال، لكن لحجم النّهب و السّرقة الي لقاتها فيها، ناس تخدم و تأخذ فيها، ناس بطلت ما عادش تلوّج في خدمة و تأخذ فيها و غيرها من المآسي... أخيرا يقول القايل شنوّا الحلّ؟ نواصلو هكّا و البطّال موش مشكلتنا؟... اكيد لا، يا توانسة، التفكير في مساعدة الي ما عندوش مورد رزق هو اوّل دليل على آدميّتنا، و اهمّ خطوة نعملوها اذا نحبّو نعيشو في بلادنا مع بعضنا، لكنّ الي يقترح منحة بطالة، ما يقترحهاش ما غير ما ياخو بااارشا وقت لتنظيم امورو، و إحصاء المحتاجين بالحق، و حصر المنحة بشروط صارمة توصل لحد حبس الي يحبّ ياخو المنحة و هو يخدم أو ياخوها و يرفض الشّغل أ و البحث عن شغل، و لازم توفير آليّات ناجعة للرّقابة و المتابعة... هذي حكايات تنجّم تاخو عامين 3 تحضير... هذا سيناريو... لكن فمّا زادا بلدان، في بقعة تصرف هالفلوس على البطّال ما غير ما يخدم، صرفتهم على برامج تكوين مهني تأهّل البطّال للخدمة في القطاعات الطّالبة لليد العاملة، صرفتهم على تأهيل مناطق و جعلها جذّابة للشركات باش تستثمر و تخلق مواطن شغل، فمّا بلدان كيما الدّنمارك لقات حلول قانونيّة نقصت بيها البطالة للشطر، و كنّا حكينا على التجربة الدّنماركيّة…
إعادة لجماعة الكوناكسيون بالليل 😃 صباح الخيرات تونس اليوم باش نواصلو حديثنا متاع البارح عالمحروقات، و باش نحكيو عالموضوع من جانب آخر، جانب التهريب... البارح، رئيس الغرفة النقابية الوطنية لوكلاء و أصحاب محطات النفط، صرّح لوسائل الإعلام، و قال انّو زملاء مهنتو ممكن يعلّقوا نشاطهم بسبب فوضى البنزين المهرب من ليبيا و الجزائر... الحكاية هذي، عندها سنين تمرّ على الرّاي العام و حدّ ما مركّز معاها... الايصانص المهرّب، أرخص من الإيصانص الي يتباع في الكيوسك، وتُظهر حكاية نورمال أنّو النّاس تشري المهرّب... لكن هات نثبتو شويّة في الموضوع بتعمّق... الكيوسكات المنتشرة في البلاد، يتكلّف بنيانها و تجهيزاتها برشا فلوس، و النّاس الي تعمل في هالكيوسكات صارفة دمّ قلوبها، و الا ماخذة قروضات من البنوك باش حلّت هالكيوسكات... في نفس الوقت، سعر الايصانص و المازوط محدّد من الدّولة، يعني بالفلّاقي، مولى الكيوسك عندو ربح معيّن محدّد على كلّ ليترة، و اذا يحب ينجح و يدخّل فلوس تغطّيلو مصاريف قروضاتو و خلاص خدّامتو، فعندو امل وحيد، هو انّو يجيووه برشا كليونات، و يبيع اكثر ما يمكن من الليترات باش مربوحو يقوى و يغطّي مصاريفو... و هوني قلب الموضوع... الكيوسكات في الجنوب التّونسي و المناطق الغربيّة التّونسية، قريب ينشّو الذّبّان tellement النّاس ما عادش تجيهم، و تخيّر تشري الايصانص المهرّب الرّخيص... كيما قلنا، في البداية تُظهر الحكاية عاديّة، و المواطن يقلّك يا اخي فاش قام آنا نشري في اللّيترة بدينار و 670 اذا انّجّم نشريها بأقلّ، و فمّا ناس تقلّك فاش قام شادّين goal عالمهرّبين و هوما اسوامها رحمة للمواطن... معقول... لكن هات نشوفو هالحكاية اذا تتواصل الفوضى متاع تهريب الإيصانص، فين تنجّم توصل... النّتيجة الأولى هي الي ما زلنا كي حكيناه... الكيوسكات تسكّر... لكن توفى غادي الحكاية؟ لا عاد، مازال الشّي... الجزائر الشّقيقة، شنوا باش يكون موقفها لو السّلط التّونسيّة تهزّ يديها على المهرّبين و تسيّب الماء عالغارب؟ لازمنا نتذكروا، أنّو بالنّهاية الايصانص المهرّب، مسعّر زادا في الجزائر، باش المواطن الجزائري ينجّم يشريه... يعني التهريب سرقة من الجزائر، و لو السّلط التّونسية تهزّ يدّيها عالموضوع، فمعناه بوضوح، انّو الدّولة التّونسية تشجّع على سرقة الأيصاصنص الدزيري... و نفس الشيئ، ينطبق على الشّقيقة ليبيا، لمّا بإذن اللّه يتصلّح حال دولتها و تاقف على ساقيها... المفيد، لو لا قدّر اللّه مشينا في هالسّيناريو و الدّولة شجعت التّهريب و أصبحت دولة سارقة، فالنتائج باش تكون وخيمة موش على علاقاتنا بجيرانّا برك، و لكن على علاقاتنا الاقتصادية و الأمنية و السّياسيّة بكلّ دول العالم، و وقتها، تونس كدولة تندثر خاطر ما عاد يستعرف بيها حد... تاقف غادي الحكاية؟؟؟ لا عاد مازال... توّا نفرضو الدّولة ما هزّتش يدّيها، و لكن بحال تونس بعد الثّورة، مازالت الدّولة موش قادرة توقّف هالتّيّار، بسبب إصرار المهربين عالرّبح الكبير من جهة، و بسبب اقبال المواطن على الايصانص المهرّب من جهة اخرى... مانا قلنا الكيوسكات تسكّر... و كي تسكّر الكيوسكات، الايصانص باش يتولى يتباع عند المهربين برك، و نصبحو يا توانسة تحت رحمة عصابات التّهريب... تصوّروا لحظة، أنّو بالفعل، تصبح عصابات التّهريب هي المزوّد الاوّل لتونس في المحروقات، وقتها توّا تشوفوا الوجه الحقيقي للجشع متاع النّاس هذي، و الي ماشي في بالو انو أسعار الايصانص المهرّب رخيصة، خاطر المهربين راحمين الزّوّالي راهو يحلم، نهار الي يولّي المواطن ما عندو حتّى حلّ الاّ انّو يشري من عندهم، وقتها توّا تشوفو الشّرّ و الجشع الي في حقّو، و تشوفو الأسعار فين توصل، و الاذلال فين يوصل، و أُشرب و الّا طيّر قرنك... و وقتها، تعمل غراف و الا اعتصام و الا فوضى، حتى واحدة من عصابات التهريب ماهي باش تعبرك و الا تأخذ بخاطرك... و حتى اذا الدّولة تحب ترجع تسيطر عالسّوق، فما هيّاش باش تنجّم، لأنّو أغلب الكيوسكات الي يتباع فيهم الايصانص القانوني سكّرت، و باش تقعد سنوات باش ترجعهم يخدمو و توفّر الايصانص في أماكن قريبة للتوانسة الكل... برشا باش يقلّك، يا من حيا... و ما وصلناش غادي... و احييني اليوم و اقتلني غدوا... معقول... الوضعيّة هذي تحييك اليوم يا تونسي، لكن ما تقتلكش انت غدوا، غدوا باش تقتل صغيراتك... ماهي الكلمة المتداولة برشا هالأيّام هي: احنا نورمال، اما مساكن صغيراتنا غدوا آش باش يلقاو و كيفاش باش يعيشوا... صغيراتنا يا توانسة باش يلقاو الي حضّرناهولهم... و تصرّفاتنا اليوم، هي الي تحدّد مستقبلهم غدوا...
نهار الاثنين بإذن الله نفسرو معبوكة الصكوك الاسلامية و ستاد رادس
صباح الخيرات تونس اليوم باش نواصلو حديثنا متاع البارح عالمحروقات، و باش نحكيو عالموضوع من جانب آخر، جانب التهريب... البارح، رئيس الغرفة النقابية الوطنية لوكلاء و أصحاب محطات النفط، صرّح لوسائل الإعلام، و قال انّو زملاء مهنتو ممكن يعلّقوا نشاطهم بسبب فوضى البنزين المهرب من ليبيا و الجزائر... الحكاية هذي، عندها سنين تمرّ على الرّاي العام و حدّ ما مركّز معاها... الايصانص المهرّب، أرخص من الإيصانص الي يتباع في الكيوسك، وتُظهر حكاية نورمال أنّو النّاس تشري المهرّب... لكن هات نثبتو شويّة في الموضوع بتعمّق... الكيوسكات المنتشرة في البلاد، يتكلّف بنيانها و تجهيزاتها برشا فلوس، و النّاس الي تعمل في هالكيوسكات صارفة دمّ قلوبها، و الا ماخذة قروضات من البنوك باش حلّت هالكيوسكات... في نفس الوقت، سعر الايصانص و المازوط محدّد من الدّولة، يعني بالفلّاقي، مولى الكيوسك عندو ربح معيّن محدّد على كلّ ليترة، و اذا يحب ينجح و يدخّل فلوس تغطّيلو مصاريف قروضاتو و خلاص خدّامتو، فعندو امل وحيد، هو انّو يجيووه برشا كليونات، و يبيع اكثر ما يمكن من الليترات باش مربوحو يقوى و يغطّي مصاريفو... و هوني قلب الموضوع... الكيوسكات في الجنوب التّونسي و المناطق الغربيّة التّونسية، قريب ينشّو الذّبّان tellement النّاس ما عادش تجيهم، و تخيّر تشري الايصانص المهرّب الرّخيص... كيما قلنا، في البداية تُظهر الحكاية عاديّة، و المواطن يقلّك يا اخي فاش قام آنا نشري في اللّيترة بدينار و 670 اذا انّجّم نشريها بأقلّ، و فمّا ناس تقلّك فاش قام شادّين goal عالمهرّبين و هوما اسوامها رحمة للمواطن... معقول... لكن هات نشوفو هالحكاية اذا تتواصل الفوضى متاع تهريب الإيصانص، فين تنجّم توصل... النّتيجة الأولى هي الي ما زلنا كي حكيناه... الكيوسكات تسكّر... لكن توفى غادي الحكاية؟ لا عاد، مازال الشّي... الجزائر الشّقيقة، شنوا باش يكون موقفها لو السّلط التّونسيّة تهزّ يديها على المهرّبين و تسيّب الماء عالغارب؟ لازمنا نتذكروا، أنّو بالنّهاية الايصانص المهرّب، مسعّر زادا في الجزائر، باش المواطن الجزائري ينجّم يشريه... يعني التهريب سرقة من الجزائر، و لو السّلط التّونسية تهزّ يدّيها عالموضوع، فمعناه بوضوح، انّو الدّولة التّونسية تشجّع على سرقة الأيصاصنص الدزيري... و نفس الشيئ، ينطبق على الشّقيقة ليبيا، لمّا بإذن اللّه يتصلّح حال دولتها و تاقف على ساقيها... المفيد، لو لا قدّر اللّه مشينا في هالسّيناريو و الدّولة شجعت التّهريب و أصبحت دولة سارقة، فالنتائج باش تكون وخيمة موش على علاقاتنا بجيرانّا برك، و لكن على علاقاتنا الاقتصادية و الأمنية و السّياسيّة بكلّ دول العالم، و وقتها، تونس كدولة تندثر خاطر ما عاد يستعرف بيها حد... تاقف غادي الحكاية؟؟؟ لا عاد مازال... توّا نفرضو الدّولة ما هزّتش يدّيها، و لكن بحال تونس بعد الثّورة، مازالت الدّولة موش قادرة توقّف هالتّيّار، بسبب إصرار المهربين عالرّبح الكبير من جهة، و بسبب اقبال المواطن على الايصانص المهرّب من جهة اخرى... مانا قلنا الكيوسكات تسكّر... و كي تسكّر الكيوسكات، الايصانص باش يتولى يتباع عند المهربين برك، و نصبحو يا توانسة تحت رحمة عصابات التّهريب... تصوّروا لحظة، أنّو بالفعل، تصبح عصابات التّهريب هي المزوّد الاوّل لتونس في المحروقات، وقتها توّا تشوفوا الوجه الحقيقي للجشع متاع النّاس هذي، و الي ماشي في بالو انو أسعار الايصانص المهرّب رخيصة، خاطر المهربين راحمين الزّوّالي راهو يحلم، نهار الي يولّي المواطن ما عندو حتّى حلّ الاّ انّو يشري من عندهم، وقتها توّا تشوفو الشّرّ و الجشع الي في حقّو، و تشوفو الأسعار فين توصل، و الاذلال فين يوصل، و أُشرب و الّا طيّر قرنك... و وقتها، تعمل غراف و الا اعتصام و الا فوضى، حتى واحدة من عصابات التهريب ماهي باش تعبرك و الا تأخذ بخاطرك... و حتى اذا الدّولة تحب ترجع تسيطر عالسّوق، فما هيّاش باش تنجّم، لأنّو أغلب الكيوسكات الي يتباع فيهم الايصانص القانوني سكّرت، و باش تقعد سنوات باش ترجعهم يخدمو و توفّر الايصانص في أماكن قريبة للتوانسة الكل... برشا باش يقلّك، يا من حيا... و ما وصلناش غادي... و احييني اليوم و اقتلني غدوا... معقول... الوضعيّة هذي تحييك اليوم يا تونسي، لكن ما تقتلكش انت غدوا، غدوا باش تقتل صغيراتك... ماهي الكلمة المتداولة برشا هالأيّام هي: احنا نورمال، اما مساكن صغيراتنا غدوا آش باش يلقاو و كيفاش باش يعيشوا... صغيراتنا يا توانسة باش يلقاو الي حضّرناهولهم... و تصرّفاتنا اليوم، هي الي تحدّد مستقبلهم غدوا...
إعادة لجماعة فايسبوك اللّيل :) ميزانية الدّولة: الدّعم صباح الخيرات بلادي. حكينا البارح على قيمة و تطوّر أجور موظّفي الدّولة في ميزانية 2016، اليوم باش نحكيو على جانب آخر من مصاريف التصرّف الي في ميزانية الشّعب التّونسي، اليوم باش نحكيو على مصاريف الدّعم... جبدنا قبل على موضوع الدّعم، كي حكينا على وعد وزير الماليّة باش ينقص 20 فرنك في حق ليترة الايصانص و 50 فرنك في ليترة المازوط، اليوم باش نحكيو على كلّ مصاريف الدّعم المتوقعة في 2016... هات نبداو بدعم المحروقات، و تذكروا، انو كي نقولو دعم المحروقات، فنحكيو على الفلوس الي تخرج من ميزانية الشعب التونسي باش تغطي الفرق بين سوم النفط و الغاز في العالم، و السّوم الي يتباعو بيه للشعب التونسي، سواء بصفة مباشرة كي سوم الايصانص و المازوط في الكيوسك، و الا سوم الكهرباء الي انتجاتو الستاغ باستعمال الغاز و النفط في les centrales electriques متاعها... الشعب التّونسي باش يصرف عام 2016 حوالي 579 مليار لدعم المحروقات... هالمبلغ ماشي اذا من جهة لدعم الايصانص و المازوط الي يشريهم المواطن، و ماشي زادا لدعم الغاز و النفط الي تشريهم الستاغ، مثلا، في 2014، بلغ نصيب دعم الستاغ 94% من مجموع دعم المحروقات، و اذا نحافظو على نفس النّسبة في 2016، فانو مبلغ دعم المحروقات الي يشريها المواطن باش يكون حوالي 35 مليار، و دعم الستاغ حوالي 544 مليار... حاجة أخرى في موضوع مبلغ دعم المحروقات و الكهرباء، وزارة المالية تقول في الوثيقة الي نشرتها، انو مبلغ دعم المحروقات محسوب مع اعتبار إمكانية تعديل الأسعار متاع المحروقات في 2016 حسب تغيّر سوم النفط في العالم... يعني توقعوا تبديل الاسوام عام 2016 يا توانسة... الجزء الثّاني من الدّعم ماشي للمواد الغذائية الأساسيّة، و تبلغ قيمتو 1600 مليار، أي بزيادة بقريب 70 مليار على مبلغ 2015... و هوني زادا يا توانسة، وزارة الماليّة تقول انو هالمبلغ محسوب مع اعتبار إمكانية تغيّر سوم المواد الغذائية الأساسيّة المدعمة في 2016... يعني ممكن تصير زيادة لهالمواد في 2016... الجزء الثّالث من الدّعم هو دعم ماشي لشركات النقل العمومي، و المقصود بيه، تعويض هالشّركات على السوم الرخيص نسبيّا الي تبيع بيه في الأبونمونات متاع الطلبة و التلامذة مقارنة بالكلفة الحقيقية لنقلهم... الدّعم هذا باش يبلغ 433 مليار في 2016، بزيادة قريب 17 مليار على مبلغ 2015... أخيرا يا توانسة، نعاود نذكّركم انو الدّعم بكلّو هذايا، ماهوش فلوس ورثة ورثتها الحكومة، و انما فلوسكم الي دفعتوهم آمبو و تاكس... و الحكومة تستعمل في جانب من فلوسكم هذي لدعم المحروقات و المواد الغذائية و النقل المدرسي... نهاركم زين...
ميزانية الدّولة: الدّعم صباح الخيرات بلادي. حكينا البارح على قيمة و تطوّر أجور موظّفي الدّولة في ميزانية 2016، اليوم باش نحكيو على جانب آخر من مصاريف التصرّف الي في ميزانية الشّعب التّونسي، اليوم باش نحكيو على مصاريف الدّعم... جبدنا قبل على موضوع الدّعم، كي حكينا على وعد وزير الماليّة باش ينقص 20 فرنك في حق ليترة الايصانص و 50 فرنك في ليترة المازوط، اليوم باش نحكيو على كلّ مصاريف الدّعم المتوقعة في 2016... هات نبداو بدعم المحروقات، و تذكروا، انو كي نقولو دعم المحروقات، فنحكيو على الفلوس الي تخرج من ميزانية الشعب التونسي باش تغطي الفرق بين سوم النفط و الغاز في العالم، و السّوم الي يتباعو بيه للشعب التونسي، سواء بصفة مباشرة كي سوم الايصانص و المازوط في الكيوسك، و الا سوم الكهرباء الي انتجاتو الستاغ باستعمال الغاز و النفط في les centrales electriques متاعها... الشعب التّونسي باش يصرف عام 2016 حوالي 579 مليار لدعم المحروقات... هالمبلغ ماشي اذا من جهة لدعم الايصانص و المازوط الي يشريهم المواطن، و ماشي زادا لدعم الغاز و النفط الي تشريهم الستاغ، مثلا، في 2014، بلغ نصيب دعم الستاغ 94% من مجموع دعم المحروقات، و اذا نحافظو على نفس النّسبة في 2016، فانو مبلغ دعم المحروقات الي يشريها المواطن باش يكون حوالي 35 مليار، و دعم الستاغ حوالي 544 مليار... حاجة أخرى في موضوع مبلغ دعم المحروقات و الكهرباء، وزارة المالية تقول في الوثيقة الي نشرتها، انو مبلغ دعم المحروقات محسوب مع اعتبار إمكانية تعديل الأسعار متاع المحروقات في 2016 حسب تغيّر سوم النفط في العالم... يعني توقعوا تبديل الاسوام عام 2016 يا توانسة... الجزء الثّاني من الدّعم ماشي للمواد الغذائية الأساسيّة، و تبلغ قيمتو 1600 مليار، أي بزيادة بقريب 70 مليار على مبلغ 2015... و هوني زادا يا توانسة، وزارة الماليّة تقول انو هالمبلغ محسوب مع اعتبار إمكانية تغيّر سوم المواد الغذائية الأساسيّة المدعمة في 2016... يعني ممكن تصير زيادة لهالمواد في 2016... الجزء الثّالث من الدّعم هو دعم ماشي لشركات النقل العمومي، و المقصود بيه، تعويض هالشّركات على السوم الرخيص نسبيّا الي تبيع بيه في الأبونمونات متاع الطلبة و التلامذة مقارنة بالكلفة الحقيقية لنقلهم... الدّعم هذا باش يبلغ 433 مليار في 2016، بزيادة قريب 17 مليار على مبلغ 2015... أخيرا يا توانسة، نعاود نذكّركم انو الدّعم بكلّو هذايا، ماهوش فلوس ورثة ورثتها الحكومة، و انما فلوسكم الي دفعتوهم آمبو و تاكس... و الحكومة تستعمل في جانب من فلوسكم هذي لدعم المحروقات و المواد الغذائية و النقل المدرسي... نهاركم زين...
ميزانية الدّولة: الأجور صباح الخيرات بلادي. نواصلو مع ميزانيّة الدّولة، و المرة هذي باش نرجعو للأرقام، و نتبعو ميزانيّة 2016، بالحاجة بالحاجة، مانا قلنا قبل أنّو الميزانية السّنوية للشعب التّونسي هي تقدير الفلوس الي باش تصرفهم الحكومة على مصالح الشعب التونسي كلّ عام، و قلنا انو فلوس هذي جاية من الضرائب الي يدفعهم الشّعب التونسي و الا الفلوس الي تتسلفهم الحكومة باسم الشعب التونسي كل عام... باش نبداو الجمعة هذي، بتفصيل المصاريف، هات اوّلا نذكرو بالمصاريف شنيّة 1- مصاريف التصرف: الي هي، أجور موظفي الدولة و مبالغ الدّعم للمواد الأساسية و مصاريف الفورنيتير و الكوران و الايصانص و التلفون و غيرهم من الحوايج الي تشريهم الدّولة باش موظقيها ينجمو يخدمو 2- مصاريف التنمية: و الي هي الاستثمارات العمومية الي تعملهم الحكومة من كياسات و جامعات و سبيطارات و غيرهم 3- أخيرا، خلاص الديون الي جا وقت خلاصها عام 2016 اليوم، و بعد ما نشر موقع وزارة الماليّة الأرقام التفصيلية لأهمّ مكونات الميزانيّة متاع 2016، باش نبداو بالحديث على مصاريف التصرّف، و اهم حصّة في مصاريف التصرّف، هي أجور موظّفي و عملة الدّولة الي عددهم قريب 600 الف موظّف و عامل، و نعاود نذكّر هوني، اننا نحكيو على موظّفي الوزارات بجميع أنواعها و الهيئات الدّستورية، و موش على موظّفي و عملة الشركات الحكوميّة كيما الستاغ و الصوناد و تيليكوم و غيرهم، و الي شهاري موظّفيهم يخلصوا نظريا من فلوس الفاتورات الي يخلّصهم المواطن... في 2016، باش تبلغ قيمة أجور موظّفي الدّولة 13 ألف مليار من ملّيماتنا، أي بزيادة حوالي 1370 مليار او 11,8% مقارنة بعام 2015... آما نردّو بالنا، ال1370 مليار هذي ما هيّاش بكلها زيادات لشهاري الموظّفين الي ديجا يخدمو، لا، زيادات الموظّفين الي يخدمو ديجا، باش تتكلّف على الشّعب التّونسي 1062 مليار فقط عام 2016، منها 112 مليار كلفة الترقيات الاستثنائية للمعلمين و الأساتذة عام 2016. توّا هات نشوفو، قدّاش حجم هالأجور مقارنة بميزانيّة الشّعب التّونسي عام 2016... في 2016 يا توانسة، 44% من ميزانيّة الشّعب التّونسي، أي قريب شطر الميزانية، ماشي لخلاص أجور ال600 الف موظّف حكومي، مع الإشارة اخيرا انّو هال600 الف موظّف ما يمثلو الا 20% من عدد الناس الي تخدم في تونس... غدوا بقدرة ربي، نتعدّو للجزء الثاني من مصاريف التصرّف، و الي هي فلوس الدّعم... نهاركم زين...
إعادة مازلنا في الميزانيّة متاع 2016، و حتى الجمعة الجايّة باش نحكيو عليها بقدرة ربي... بعد ما حكينا البارح على المراحل الإدارية لعملان الميزانيّة، اليوم باش نحكيو على اجراء، سمعنا انّو كان موجود في مشروع قانون الماليّة 2016، و تنحّى في المجلس الوزاري الي نظر في هالمشروع قبل ما يتصب في مجلس النّوّاب، باش نفسرو الاجراء الي تنحّى، و علاش تنحّى، و خاصّة نتيجة هالتّنحية هذي على جيوبكم ... الاجراء الي نحكيو عليه كان موجود و تنحّى، هو زيادة نسبة الTVA بـ 2 نقاط مئويّة، مثلا، النسبة الي كانت 18% تولّي 20%... هات نفهمو شنوا معناها TVA أصلا، ال TVA يا توانسة، هو تاكس تدفعوها كلّ يوم للدّولة من غير ما تركزو معاه، و هاو باش نفسرلكم بإختصار كيفاش، حق أغلب الحوايج و الا الخدمات الي تشريوهم من عند الشّركات، فيه جزء كبير، هو بالرّسمي قيمة هاك الحاجة و الا الخدمة الي شريتوها، و فيه جزء آخر هو الTVA، و الي هي نسبة من قيمة الحاجة الي شريناها، مثلا، الحاجة الي تشريوها ب1180 فرنك، هي في الواقع تسوى دينار، و ال180 فرنك الباقيين، أي 18% من هاك الدّينار، هي الTVA. و باعتباركم كي تشريو حاجة و الا سلعة، تخلصو حقها كامل للشّركة، أي 1180 فرك في مثالنا الحالي، فإنّو الشّركة هذيكا مطالبة كلّ شهر باش تجمّع الTVA الي لمّتها من النّاس الي شراو من عندها الكل، و تمشي تصبها للقباضة، أي لميزانيّة الشّعب التّونسي... المفيد، و ما غير ما نمرجكم بتفاصيل تقنية متاع فيسكاليتي، هو انّو الTVA هي تاكس يتحمّلها المستهلك فقط، و الشّركات ماهي الا صبّابة ماء على اليدّين، تلمها من كليوناتها و تمشي تصبها الشهر الي مبعد في القباضة... و كي نقول يتحملها المستهلك فقط، فما نقصدش الشّهّار فقط، لا، نقصد أي مستهلك، سواء شهار، طبيب، محامي، رجل اعمال، أو غيرهم... حاجة أخرى لازم نعرفوها على الTVA، و هي انّها تاكس موجودة في اغلب دول العالم و بنفس الطّريقة... أخيرا، لازمنا نعرفو انّو في تونس، ما ندفعوش TVA على المواد الغذائبة الأساسيّة المسعرة، كي العجين و السكر و الحليب و غيرهم، و و لا على الدوايات، و لا الكرارس و الكتب المدرسية... توّا بعد ما فهمنا الTVA، هات نرجعو لموضوعنا، حسب اغلب التسريبات الصّحفيّة الأيام الفايتة، فإنّو قانون المالية متاع 2016 كان باش يطلّع في نسب الTVA بزوز نقاط مئويّة، ال6% تولي 8، و ال12،14، و 18، 20... تعرفو كان تعدّى الاجراء هذا آش معناها يا توانسة؟ معناها الغالبية الساحقة من الحوايج الي كنت تشريو فيها، سومها كان باش يزيد 20 فرنك على كلّ دينار من سومها توّا... بالطبيعة، العمليّة تأثّر بصفة مباشرة على جيب المواطن و باش يكثر العياط و المشاكل، ولات الحكومة قاتلك فكّ عليّا و بطلت من هالزيادة... آي و هالتبطيلة نورمال؟ ما عندهاش آثار؟... ما ننساوش حاجة مهمّة، قلنا أنّو التاكس هو مدخول لميزانيّة الدّولة، باش تعطي شهاري الموظفين، و تدعم المواد الغذائية و تبني كيّاسات و قناطر، يعني كي بُطلت زيادة 2 نقاط في نسبة الTVA، نقصت المداخيل الإضافية الي كانت متوقعة من العمليّة في 2016... و كي اتطير هالمداخيل الاضافيّة الجديدة من ميزانيّتنا، الحكومة عندها 3 حلول، يا تنقّص في مصاريف الشّعب التّونسي العام الجاي، يا تتسلّف، يا تبطّل زادا من حاجة أخرى هاني باش نقولهالكم... بحسب قانون المالية متاع عام 2015 يعني متاع عمناول، الشّهّارة متاع تونس الي يخلصو أكثر من 416 دينار في الشهر، بكلهم كان prévu باش تتزادلهم 43 دينار و 750 فرنك في شهرياتهم بداية من جانفي 2016، و هالزيادة جاية من قرار قانون الماليّة 2015 بتنحية الimpot على جزء من الأجور... هالعمليّة الي من جهتها كانت زادا باش تنقّص في مداخيل ميزانيّة الشّعب التّونسي، تمّ تأجيلها ل2017... مخّ الهدرة و الي لازم يقعد في اذهانكم، أوّلا، الحكومة كانت باش تزيد في ال TVA عام 2016، و هالزيادة، هي من جهة تدعيم لميزانية الشعب التّونسي بموارد اضافيّة عام 2016، و من جهة أخرى زيادة لسعر الأغلبية الساحقة من السلع الي يشريها المواطن... ثانيا الحكومة كانت باش تنقّص الimpot عالشّهّارة عام 2016، و هالتّنقيص، هو من جهة مساعدة للمواطن الشّهّار، و من جهة أخرى تنقيص من موارد ميزانيّة الشّعب التّونسي عام 2016... كي بطلت حكاية زيادة الTVA، بطلت حكاية تنقيص الimpot عالشهاري....
أعادة بعض أحكام قانون الماليّة صباح الخيرات تونس مازلنا في قانون الماليّة و تركيزنا عليه متواصل، لسبب بسيط هو انو الحديث على فلوسكم يا توانسة،و بعد ما حكينا على الأرقام، و ديما نذكّر انو مازلنا باش نحكيو على كل تفاصيل ميزانية 2016، اليوم باش نحكيو على بعض الإجراءات الي جا بيها قانون الماليّة 2016، و الي تهم المواطن في حياتو متاع كلّ يوم... الاجراء الاوّل، يهمّ قاعدة الضرائب على الدّخل، و كي نقولو قاعدة الضّرائب على الدّخل، يعني المدخول الي تتحسب عليه الضّرائب في كل عام... بداية من 2016، الناس الي تربح في البروموسبور و اليانصيب و كورس الزوايل و غيرهم من العاب الحظ و اليانصيب و الألعاب الي في وسائل الاعلام، باش تولي تخلّص impot ب 15% من قيمة هالأرباح... و باش ما نسيبوش الحمام و نجريو وراه، القانون يقول أنّو هال15% تتقص ديراكت قبل ما يتسلّم الفائز جائزتو، يعني الي ربح 100 مليون، يقبض 85 برك، و 15 يتصبو لميزانية الشعب التونسي الاجراء الثّاني، و الي يهم زادا قاعدة الضرائب، هو انّو الناس الي ما عندهاش مدخول معروف و مصرّح بيه، و بقدرة قادر ثروتها قاعدة تزيد كلّ عام، باش يولو يخلصو ضرائب على الثروة الي تظهر تزادت عليهم من لا شيئ، يعني العباد الي تخدم في خدمة غير مصرح بيه للقباضات، و مدخولها تشري بيه في كراهب و الا عقارات، و généralement تشريهم بالespèces باش ما يظهر شي في حساباتهم في البانكا، راهو بداية من 2016، مجرد ملكية هالعقار و الا الكرهبة كافي للقباضة باش تفرض عليهم الضّرائب اللّازمة و تاخو حق الشعب التّونسي... يقول القايل، كيفاش القباضة باش تسمع بالحكاية؟ و قتها نجيو للإجراء الثالث الي جابو قانون ماليّة 2016... هالإجراء يتمثّل في اجبار البلديّات على الاحتفاظ بنسخة من كل عقود كراء و بيع الديار و الأراضي و fonds de commerce الي أصحابهم يعملو عليهم تعريف بالإمضاء، و إحالة هذه النّسخة للقباضات، يعني بداية من 2016، مجرّد أنّك تمشي تعمل تعريف بالامضاء لكونتراتو من النّوع هذا في البلديّة، فتأكّد انّو القباضة مشاتلها نسخة و في بالها بالحكاية، لذا الأسلم هو التّصريح و دفع حق الشّعب التّونسي من الضّرائب، خير من انو مبعد تولي خطايا تأخير و مشاكل... الإجراء الرّابع في قانون الماليّة 2016 يهمّ الفينيات و أسيرونس الكراهب، بداية من 2016، كي المواطن يمشي باش يعمل أسيرونس لكرهبتو، لازمو يهز معاه وصل خلاص الفينيات متاع 2016 الي تعطيهولو القباضة، و اذا شركة الاسيرونس تعمل أسيرونس لكرهبة ما غير ما تأخذ هاك التّوصيل متاع خلاص الفينيات، فإنو هالأسيرونس ترسّيلها هي تخلّص للقباضة في خطيّة تسوى 5 مرّات حق الفينيات الي ما خذاتش توصيلها... الاجراء الخامس، يهمّ محلّات الاستهلاك على عين المكان، القهاوي والمطاعم وغيرهم، هالمحلّات باش تولي مجبرة بداية من 2016 أنها تستعمل جهاز يسجّل كلّ الاستهلاكات الي تتباع كلّ يوم، و هكا القباضة تولي تنجّم تعرف بالضّبط حجم مبيعات المحلّ و تعرف قدّاش حق الشّعب التّونسي من الضّرائب الواجبة على المحل، و مولى المحل الي ما يعملش هالجهاز، و الا يعملو و يترفك فيه، فانّو العقوبة هي الحبس... نهاركم زين يا توانسة...
بعض أحكام قانون الماليّة صباح الخيرات تونس مازلنا في قانون الماليّة و تركيزنا عليه متواصل، لسبب بسيط هو انو الحديث على فلوسكم يا توانسة،و بعد ما حكينا على الأرقام، و ديما نذكّر انو مازلنا باش نحكيو على كل تفاصيل ميزانية 2016، اليوم باش نحكيو على بعض الإجراءات الي جا بيها قانون الماليّة 2016، و الي تهم المواطن في حياتو متاع كلّ يوم... الاجراء الاوّل، يهمّ قاعدة الضرائب على الدّخل، و كي نقولو قاعدة الضّرائب على الدّخل، يعني المدخول الي تتحسب عليه الضّرائب في كل عام... بداية من 2016، الناس الي تربح في البروموسبور و اليانصيب و كورس الزوايل و غيرهم من العاب الحظ و اليانصيب و الألعاب الي في وسائل الاعلام، باش تولي تخلّص impot ب 15% من قيمة هالأرباح... و باش ما نسيبوش الحمام و نجريو وراه، القانون يقول أنّو هال15% تتقص ديراكت قبل ما يتسلّم الفائز جائزتو، يعني الي ربح 100 مليون، يقبض 85 برك، و 15 يتصبو لميزانية الشعب التونسي الاجراء الثّاني، و الي يهم زادا قاعدة الضرائب، هو انّو الناس الي ما عندهاش مدخول معروف و مصرّح بيه، و بقدرة قادر ثروتها قاعدة تزيد كلّ عام، باش يولو يخلصو ضرائب على الثروة الي تظهر تزادت عليهم من لا شيئ، يعني العباد الي تخدم في خدمة غير مصرح بيه للقباضات، و مدخولها تشري بيه في كراهب و الا عقارات، و généralement تشريهم بالespèces باش ما يظهر شي في حساباتهم في البانكا، راهو بداية من 2016، مجرد ملكية هالعقار و الا الكرهبة كافي للقباضة باش تفرض عليهم الضّرائب اللّازمة و تاخو حق الشعب التّونسي... يقول القايل، كيفاش القباضة باش تسمع بالحكاية؟ و قتها نجيو للإجراء الثالث الي جابو قانون ماليّة 2016... هالإجراء يتمثّل في اجبار البلديّات على الاحتفاظ بنسخة من كل عقود كراء و بيع الديار و الأراضي و fonds de commerce الي أصحابهم يعملو عليهم تعريف بالإمضاء، و إحالة هذه النّسخة للقباضات، يعني بداية من 2016، مجرّد أنّك تمشي تعمل تعريف بالامضاء لكونتراتو من النّوع هذا في البلديّة، فتأكّد انّو القباضة مشاتلها نسخة و في بالها بالحكاية، لذا الأسلم هو التّصريح و دفع حق الشّعب التّونسي من الضّرائب، خير من انو مبعد تولي خطايا تأخير و مشاكل... الإجراء الرّابع في قانون الماليّة 2016 يهمّ الفينيات و أسيرونس الكراهب، بداية من 2016، كي المواطن يمشي باش يعمل أسيرونس لكرهبتو، لازمو يهز معاه وصل خلاص الفينيات متاع 2016 الي تعطيهولو القباضة، و اذا شركة الاسيرونس تعمل أسيرونس لكرهبة ما غير ما تأخذ هاك التّوصيل متاع خلاص الفينيات، فإنو هالأسيرونس ترسّيلها هي تخلّص للقباضة في خطيّة تسوى 5 مرّات حق الفينيات الي ما خذاتش توصيلها... الاجراء الخامس، يهمّ محلّات الاستهلاك على عين المكان، القهاوي والمطاعم وغيرهم، هالمحلّات باش تولي مجبرة بداية من 2016 أنها تستعمل جهاز يسجّل كلّ الاستهلاكات الي تتباع كلّ يوم، و هكا القباضة تولي تنجّم تعرف بالضّبط حجم مبيعات المحلّ و تعرف قدّاش حق الشّعب التّونسي من الضّرائب الواجبة على المحل، و مولى المحل الي ما يعملش هالجهاز، و الا يعملو و يترفك فيه، فانّو العقوبة هي الحبس... نهاركم زين يا توانسة...
لمحة حسب تقرير صندوق النقد الدولي لأكتوبر 2015، ارتفع عجز ميزان الدفوعات الجبائية العامة للعربية السعودية من 4% سنة 2014 إلى 21% سنة 2015 و سيتواصل في حدود 19.4% سنة 2016 علما انه لم يتجاوز 3.4% سنة 2014... و يعود هذا العجز السنوي أساسا إلى سحوبات ب 32 مليار دولار تم توزيعها سنة 2015 احتفالا بالملك الجديد و دفوعات لاقتناء الأسلحة ب80.8 مليار دولار... و يحذر صندوق النقد الدولي أن انهيار سعر برميل النفط الذي كلف السعودية قرابة 73 مليار دولار خسائر سنة 2015 إضافة لتواصل الحرب في اليمن، قد يعمق الصعوبات المالية للعربية السعودية إلى مستويات خطيرة سنة 2017
أولا و الله لاهي publicité و لا قابض عليها حتى مليم، يعني يعلم ربي اني مستحيل نستغل الصفحة بالطريقة هذي.... ثانيا عملت البارتاج هذا لتثمين الفكرة و انشاء الله الشركات الكبرى تعمل كيف ال ATB، هذي مسابقة للشباب المبتكر خاصة في مجال الاعمال، و الي يقدم فكرة مشروع ناجح و واقعي، يأخذ جايزة قيمة، و الأهم أنو الناس إلي تقيم هالمشاريع هوما خبراء ينجمو يعاونو الشاب الفايز بنصائح قيمة باش ينفذ مشروعو و يخدم ناس معاه... هذا تشجيع في الاتجاه الصحيح، لذا يا شباب، شاركوا في هالكونكور و في امثالو؛ و عبروا على طاقاتكم
مازلنا في الميزانيّة متاع 2016، و حتى الجمعة الجايّة باش نحكيو عليها بقدرة ربي... بعد ما حكينا البارح على المراحل الإدارية لعملان الميزانيّة، اليوم باش نحكيو على اجراء، سمعنا انّو كان موجود في مشروع قانون الماليّة 2016، و تنحّى في المجلس الوزاري الي نظر في هالمشروع قبل ما يتصب في مجلس النّوّاب، باش نفسرو الاجراء الي تنحّى، و علاش تنحّى، و خاصّة نتيجة هالتّنحية هذي على جيوبكم ... الاجراء الي نحكيو عليه كان موجود و تنحّى، هو زيادة نسبة الTVA بـ 2 نقاط مئويّة، مثلا، النسبة الي كانت 18% تولّي 20%... هات نفهمو شنوا معناها TVA أصلا، ال TVA يا توانسة، هو تاكس تدفعوها كلّ يوم للدّولة من غير ما تركزو معاه، و هاو باش نفسرلكم بإختصار كيفاش، حق أغلب الحوايج و الا الخدمات الي تشريوهم من عند الشّركات، فيه جزء كبير، هو بالرّسمي قيمة هاك الحاجة و الا الخدمة الي شريتوها، و فيه جزء آخر هو الTVA، و الي هي نسبة من قيمة الحاجة الي شريناها، مثلا، الحاجة الي تشريوها ب1180 فرنك، هي في الواقع تسوى دينار، و ال180 فرنك الباقيين، أي 18% من هاك الدّينار، هي الTVA. و باعتباركم كي تشريو حاجة و الا سلعة، تخلصو حقها كامل للشّركة، أي 1180 فرك في مثالنا الحالي، فإنّو الشّركة هذيكا مطالبة كلّ شهر باش تجمّع الTVA الي لمّتها من النّاس الي شراو من عندها الكل، و تمشي تصبها للقباضة، أي لميزانيّة الشّعب التّونسي... المفيد، و ما غير ما نمرجكم بتفاصيل تقنية متاع فيسكاليتي، هو انّو الTVA هي تاكس يتحمّلها المستهلك فقط، و الشّركات ماهي الا صبّابة ماء على اليدّين، تلمها من كليوناتها و تمشي تصبها الشهر الي مبعد في القباضة... و كي نقول يتحملها المستهلك فقط، فما نقصدش الشّهّار فقط، لا، نقصد أي مستهلك، سواء شهار، طبيب، محامي، رجل اعمال، أو غيرهم... حاجة أخرى لازم نعرفوها على الTVA، و هي انّها تاكس موجودة في اغلب دول العالم و بنفس الطّريقة... أخيرا، لازمنا نعرفو انّو في تونس، ما ندفعوش TVA على المواد الغذائبة الأساسيّة المسعرة، كي العجين و السكر و الحليب و غيرهم، و و لا على الدوايات، و لا الكرارس و الكتب المدرسية... توّا بعد ما فهمنا الTVA، هات نرجعو لموضوعنا، حسب اغلب التسريبات الصّحفيّة الأيام الفايتة، فإنّو قانون المالية متاع 2016 كان باش يطلّع في نسب الTVA بزوز نقاط مئويّة، ال6% تولي 8، و ال12،14، و 18، 20... تعرفو كان تعدّى الاجراء هذا آش معناها يا توانسة؟ معناها الغالبية الساحقة من الحوايج الي كنت تشريو فيها، سومها كان باش يزيد 20 فرنك على كلّ دينار من سومها توّا... بالطبيعة، العمليّة تأثّر بصفة مباشرة على جيب المواطن و باش يكثر العياط و المشاكل، ولات الحكومة قاتلك فكّ عليّا و بطلت من هالزيادة... آي و هالتبطيلة نورمال؟ ما عندهاش آثار؟... ما ننساوش حاجة مهمّة، قلنا أنّو التاكس هو مدخول لميزانيّة الدّولة، باش تعطي شهاري الموظفين، و تدعم المواد الغذائية و تبني كيّاسات و قناطر، يعني كي بُطلت زيادة 2 نقاط في نسبة الTVA، نقصت المداخيل الإضافية الي كانت متوقعة من العمليّة في 2016... و كي اتطير هالمداخيل الاضافيّة الجديدة من ميزانيّتنا، الحكومة عندها 3 حلول، يا تنقّص في مصاريف الشّعب التّونسي العام الجاي، يا تتسلّف، يا تبطّل زادا من حاجة أخرى هاني باش نقولهالكم... بحسب قانون المالية متاع عام 2015 يعني متاع عمناول، الشّهّارة متاع تونس الي يخلصو أكثر من 416 دينار في الشهر، بكلهم كان prévu باش تتزادلهم 43 دينار و 750 فرنك في شهرياتهم بداية من جانفي 2016، و هالزيادة جاية من قرار قانون الماليّة 2015 بتنحية الimpot على جزء من الأجور... هالعمليّة الي من جهتها كانت زادا باش تنقّص في مداخيل ميزانيّة الشّعب التّونسي، تمّ تأجيلها ل2017... مخّ الهدرة و الي لازم يقعد في اذهانكم، أوّلا، الحكومة كانت باش تزيد في ال TVA عام 2016، و هالزيادة، هي من جهة تدعيم لميزانية الشعب التّونسي بموارد اضافيّة عام 2016، و من جهة أخرى زيادة لسعر الأغلبية الساحقة من السلع الي يشريها المواطن... ثانيا الحكومة كانت باش تنقّص الimpot عالشّهّارة عام 2016، و هالتّنقيص، هو من جهة مساعدة للمواطن الشّهّار، و من جهة أخرى تنقيص من موارد ميزانيّة الشّعب التّونسي عام 2016... كي بطلت حكاية زيادة الTVA، بطلت حكاية تنقيص الimpot عالشهاري....
كيفاش تتعمل ميزانيّة الدّولة حكينا نهار الاثنين على أهمّ ارقام ميزانيّة 2016 الي ذكرهم وزير الماليّة سي سليم شاكر في ندوة صحافيّة الجمعة الي فاتت... و مازلنا باش نحكيو بأكثر تفاصيل على ميزانية 2016 في الأيام الجايّة، لكن اليوم، باش نفسرو كيفاش تتعمل الميزانية متاع تونس كلّ عام... كلّ ما يهمّ تحضير الميزانيّة موجود في قانون تعمل عام 67 و تنقّح عام 2004... البداية، تكون بمنشور يصدر على الوزير الأول في افريل من كلّ عام و يتوجّه لكلّ الوزارات و الإدارات العمومية، و المنشور هذا يحدّد التوجهات العامّة لميزانية العام الجاي، و هالتوجّهات هذي تحدّدها البرامج الاقتصاديّة و الاجتماعيّة متاع الأحزاب الحاكمة الي ربحت آخر انتخابات... مثلا في منشور التحضير لميزانية 2016، و الي صدر في 16 افريل الي فات، هاي اهمّ توصيات سي الحبيب الصّيد للوزارات، بعد ما فسّر صعوبة الوضع الاقتصادي و اهمّية التقليص من التداين الحكومي، طلب منهم : • 1- التحكّم في كلفة الشهاري متاع موظّفي الدّولة خاصّة بحسن استغلال الموجود و بالنقل بين الوزارات و الجهات حسب الحاجة • 2- انتداب اقل ما يمكن عباد و الاقتصار على القطاعات ذات الأولوية و الاختصاصات الي تفيد التوانسة في حياتهم • 3- التحكّم في نفقات التّسيير، يعني مصاريف الفورنيتير و المواد المختلفة و الكوران و المازوط و التلفون و الما، و غيرهم من الحوايج الي تشريها الدّولة، باش موظفيها ينجمو يخدمو، و قالهم أنّو المصاريف هذي لازمها تقعد في نفس مستوى 2015 و ما تزيدش في 2016، و وصّاهم خاصّة باش ما يمرمدوش الفورنيسارات متاعهم و يوخرو في خلاصهم، خاطر كي يصير هالتأخير، فانو هالفورنيسارات تتعب امورهم المالية، و ينجمو يسكرو و يطردو خدامتهم، و ترسي بأزيد بطالة • 4- و في ما يخصّ الاستثمارات العموميّة، طلب منهم إعطاء الاولويّة للمشاريع المعطّلة بالجهات و الإسراع فيها، و طلب منهم أنّو يحطّو الاولويّة لمشاريع صيانة و تهيئة الموجود، و كيف كيف طلب زادا، التّركيز على مشاريع البنية التحتية الي في الجهات المهمشة، و طلب منهم أخيرا يعملو حسابهم و يطلبو مصاريف الدّراسات اللّازمة للمشاريع الي باش تتنفّذ بعد 2016... بعد هالمنشور، الوزاراء الكلّ عندهم حتى ل31 ماي باش يبعثو لوزارة الماليّة مقترح المشاريع الشّاملة و النّهائيّة لميزانيّات وزاراتهم عام 2016 في جوان و جويلية يتم مناقشة هالميزانيّات مع خبراء وزارة الماليّة، الي يكونو من جهتهم حسبو مستوى مدخول الدّولة عام 2016 و شافو قدّاش متوقّع نلمدو فلوس من الاداءات و الضّرائب و قدّاش لازمنا نتسلفو باش نواجهو مصاريف الوزارات المختلفة... بعد هالنّقاش، و في اول أسبوع من شهر اوت، يجتمع مجلس وزاري و ينظر في الميزانيّة و التوازنات المالية الكبيرة متاع البلاد من ناحية الديون و العجز و غيرهم، و يقرّر شنوا يزيد و ينقّص... في أوّل أسبوع من شهر أكتوبر تصبح مشاريع ميزانيات الوزارات نهائيّة و يقع جمعها لتصبح ميزانيّة الدّولة التّونسيّة، و يتمّ تقديمها لمجلس النّواب في اجل دستوري أقصاه 15 أكتوبر من كلّ عام...
ربط سعر المحروقات بسعر برميل النفط في العالم صباح النور يا توانسة من جملة كلام وزير الماليّة، سي سليم شاكر الجمعة الفايتة حول ميزانية 2016، حديثو على أنّو بداية من جويلية 2016، سوم ليترة الايصانص و المازوط باش يولي يطلع و يهبط، حسب أسعار النفط في العالم... معقول... هذايا الي صاير في الدول الأوروبية خاصّة الي ما تدعمش في البترول... لكن احنا في تونس انجمو؟؟؟ سوم الايصانص و المازوط راهو يدخل في كلفة برشا حوايج، خاطر النّقل يدخل في كلفة كل شي تقريبا، أوّل معلومة لمقارنة قدرة تحمّل الشّعوب لسوم للمحروقات هي التّالية : سعر المحروقات في فرنسا مثلا غير مدعّم، يعني مربوط بسعر البترول في العالم، و أقلّ شهريّة قانونيّة في فرانسا (السميغ متاعهم)، تنجّم يشري 1137 ليترة ايصانص في الشهر تقريبا، سعر المحروقات في تونس مدعّم، و رغم ذلك، أقلّ شهريّة قانونيّة في تونس (السميغ متاعنا) ما ينجّم يشري الّا 164 ليترة ايصانص تقريبا... الكلام هذايا قلناه، باش نفسرو كيفاش تحمّل السّعر الحقيقي للمحروقات مازال بعيد برشا على مستوى عيش التوانسة... هات نشوفو وضعيّتنا في الدّعم عام 2016، أرقام الدّعم و الميزانيّة متاع 2016، تعملت على أساس أنّو معدّل سعر برميل النفط باش يكون حوالي 60 دولار، و مبلغ الدّعم الحكومي للمحروقات بالسّعر هذا، باش يكون 580 مليار مليم عام 2016 حسب كلام سي سليم... فمّا برشا حوايج تأثّر على السعر العالمي للنّفط، و اليوم باش نحكيو على حاجة برك يعرفوها النّاس الكلّ، و هي توتّر الأوضاع السياسية و العسكريّة في المشرق العربي و ايرن، فين موجودة الدّول الي فيها اكبر احتياطي نفط في العالم... بكلنا نعرفو شنوا صاير حاليا من توترات في العراق و سوريا و اليمن، فين تلمّت أكبر جيوش العالم لأهداف متناقضة، و لأوّل مرّة تقريبا منذ الحرب العالميّة الثّانية، أيه سي سليم توّا، و كي طيارة روسية تعطس بجنب طيارة أمريكية و الا صهيونية فوق سوريا و الا العراق؟ ماهي باش تلحم على قاعدة و ممكن في عشوية يصبح سوم البرميل 150 دولار... آش نعملو وقتها؟ في الحالة هذي، لازمو سي سليم يقولنا كي يربط سوم ليترة الايصانص بسوم برميل النفط في العالم، حتى لفين تنجّم توصل الحكاية؟، يا ترى تنجّم توصل لدرجة انّو انّحّيو دعم المحروقات جملة و نحملو الكلفة الحقيقيّة للمستهلك؟ و الا زعما باش يقعد الدّعم في نفس المبلغ المقرّر لعام 2016، أي قريب 580 مليار على أساس 60 دولار سوم البرميل في العالم، و كلّ ما يزيد هالسّوم تتحطّ الزيادة مباشرة في سوم ليترة الايصانص و المازوط الي يشريها المستهلك؟ بكلنا نعرفو انّنا نقبلو بسهولة و بفرح كان لزم، عملية تنقيص السّوم، لكن لو لا قدّر الله ترسّي في ترفيعات متتالية و الا كبيرة في سوم ليترة الايصانص و المازوط ، وقتهاعاد، نرجعو للرياضة الوطنية الأولى في بلادنا الي هي الغرافات... شركات نقل البضائع و التاكسيات و اللّواجات و البحّارة و المواطنين بكلها باش تقوم تحتج و البلاد تنجم تاقف، شنوا باش يكون الحلّ وقتها؟ نتراجعو؟ أي، و فلوس الدّعم الاضافيّة الي ما قريناش حسابهم منين نجيبوهم؟ نتسلفوهم كالعادة؟؟؟... مخّ الهدرة، ربط سعر المحروقات بسعر برميل النفط في العالم حاجة باهية بزوز شروط، هي من جهة تحديد مبلغ دعم ادنى ما نهبطوش تحتو خاطر مستوى عيشنا ما يسمحش بتحميل الكلفة الحقيقيّة للمستهلك، و من جهة ثانية وعي التوانسة بالطريقة الجديدة لتحديد سعر الايصانص و المازوط، و خاصّة، قبولهم بيها..... نهاركم زين يا توانسة...
وحدي راني ما انجمش نجاوب على التعليقات الكل و الميساجات الكل في لحظات، لذا شوية وسع بال على الانتظار و آسف عالتأخير مسبقا
تخفيض سعر الايصانص و المازوط صباح النور يا توانسة اليوم باش نحكيو على كلام وزير الماليّة سي سليم شاكر حول تخفيض سوم ليترة الايصانص ب20 فرنك و المازوط ب 50 فرنك... هات نفهمو السّاعة دعم المحروقات آش معناها، بطريقة مبسطة هاو آش قاعد يصير: من جهة عندنا زوز شركات عموميّة (يعني ملك الشّعب التّونسي) هي الي تشري و تبيع في المحروقات متاع تونس الكلّ، الشركة التونسية للأنشطة البترولية الايتاب و الشركة التونسية للصّناعات التّكريريّة الستير... و هالزوز شركات تتكلفلهم الليترة مازوط و الا ايصانص بسوم معيّن، و الكلفة هذي بالطبيعة تتأثّر بسوم برميل النفط في العالم... من الجهة الأخرى الحكومة تحدّد سعر ليترة الايصانص و المازوط الي يتباعو للمواطن، و الي سومهم حاليا دينار و 670 فرنك ايصانص و دينار و 500 للمازوط ...، دعم المحروقات هو المبلغ الي تدفعو الحكومة من ميزانيّة الدّولة لهالزّوز شركات باش يسدّدو بيه الفرق ما بين قداش تكلفتلهم ليترة الايصانص و المازوط و السعر الي يتباعو بيه للمواطن. و اذا ما فمّاش هالدّعم، راهم هالزّوز شركات فلسو عندهم سنين... المهم هوني، انّو ديما نحطّو في بالنا، اننا كي نحكيو على الدّعم، فراهو موش فلوس لقيناها في بير و نقصنا بيها سوم الايصانص، لا، هي فلوس دفعناها ضرائب للقباضة من جهة و الحكومة استعملت جانب منها باش تنقصلنا في سوم الايصانص مقارنة بكلفتو الحقيقية من جهة اخرى... نجيو توا للتخفيضات الي وعد بيها سي سليم شاكر، و نقولو وعد، خاطر سوم المازوط و الايصانص، ما يتقررش في قانون المالية المعروض حاليّا على مجلس النّوّاب، و انما بقرار حكومي... يعني يا من حيا لجانفي 2016 توا نشوفو... اوّلا لازمنا نفهمو انّو السوم الحالي لليترة الايصانص و المازوط، ديجا عندو اكثر من عام، و ولّى امر مقبول من المواطن و من السّوق، بمعنى، المواطن الي عندو كريهبة يمشِّي بيها في أمور عايلتو، سايي شرب هالسّوم و سكت، و شركات نقل البضائع و الأشخاص، ديجا دخلت هالسّوم في كلفتها، و رفعت من سعر النقل متاعها، و بالطبيعة هالترفيع في كلفة النقل، رفّع آليّا في سعر البضائع الي يشري فيها المواطن... المفيد، انّو السّوم الحاصل توّا قبلت بيه النّاس الكل، و لازمكم تعرفو، أنّو حتى بالسعر الحالي في تونس، فباقي سعر المحروقات مدعّم بقريب 820 مليار عام 2015 حسب كلام وزير الماليّة ... و المفيد زادا نفهمو، انّو تنقيص سوم الايصانص و المازوط عام 2016 كيما قال الوزير، معناها أنّو في 2016، في بقعة كنّا باش نصرفو 450 مليار من ميزانيّة الشعب التّونسي على دعم المحروقات، باش ترسي نصرفو في 580 مليار، يعني كلفة هالتّخفيض على ميزانيّة الشّعب التّونسي هي 130 مليار، و هذا ديما حسب كلام وزير الماليّة... لو ما تصيرش هالتّخفيضات، 130 مليار كانت تنجّم تمشي للصّحّة و الّا للتعليم و الّا لتحسين الطّرقات، لكن بالتّخفيض، باش تمشي لحاجة أخرى هانا جايينها... واللّه لو كنّا متفضلين و هال130 مليار زايدين علينا صحّة... لكن احنا ديجا عام 2016 باش نتسلفو 6500 مليار باش انجمو نغطّو مصاريفنا المختلفة عامتها... ثانيا، هات نشوفو اثر هالعمليّة على جيب التّونسي المتوسّط و الي عندو كريهبة يعبي فيها في 20 ليترة ايصانص في الجمعة، هالمواطن باش يفضّل دينار و 600 فرنك كاملين على شهر... بدون تعليق... نجيو توّا لمحترفي نقل البضائع و الا الأشخاص و الي يستهلكو أكثر ببااارشة من المواطن العادي و الي يستهلكو اغلبهم في المازوط... هاذم باش يربحو 50 فرنك على كل ليترة مازوط، و السّؤال الي نخليكم تجاوبو عليه وحدكم، زعمة هالتّخفيض في كلفة النّقل متاعهم، باش يخليهم يخفضو في أسعارهم و الا لا؟ الإجابة عليكم يا توانسة... يعني من الاخر و عالاخر، التخفيض هذا باش يكون عندو أثر ضعيف على جيب المواطن المتوسّط من جهة، و من الجهة الأخرى باش يزيد يتعّب ميزانيّة الشّعب التّونسي أكثر ما هي تاعبة بالديون حاليّا... و هوني أنا متأكّد الّي الحكومة تعرف انو هالحركة هي حركة رمزيّة لا غير، و يبدو للأسف أنّ الهدف منها، هو الرّد على تفاهات بعض الصفحات الفايسبوكيّة متاع "يا توانسة سوم البرميل طاح و الحكومة هربت بفلوس الدّعم" و غيرهم من هالتفاهات الشعبوية.. و كيف كيف للأسف زادا، القعباجي و التفاهات الفايسبوكيّة من النّوع هذا، تلقى بعض المواطنين الي يصدقوها و يعاودو فيها خاطر ما لقاوش شكون يفسرلهم... غدوا نحكيو في كلمة أخرى قالها سي سليم شاكر، و هي انّو بداية من جويلية 2016، سوم الايصانص و المازوط باش يولي مرتبط بسوم أسعار برميل النفط في العالم نهاركم زين يا توانسة...
تأجيل المفاوضات الاجتماعية في القطاع الخاص بسبب الوصول المتأخر لأعضاء اتحاد الصناعة و التجارة و غضب أعضاء اتحاد الشغل، قالك هذا التأخير مسا من كرامتهم... علاه تونس ما طايح بيها حد يرحمها؟؟؟ ربي يهدي
خارج الموضوع متاع الصفحة، ديزولي، هذي تونس فكرت فيما سأكتب عنها فخانني القلم امام عظمتها .. أرملة الراعي الشهيد نجيب القاسمي، عظيمة جديدة لم نكن لنعرفها لولا مأساة اغتيال زوجها .. رغم الحزن والأسى ، رغم الخطر الكامن هناك من حيث أتت ، صدحت بصوت لعله زلزل جبال سمامة تحت أرجل الخونة وتتار العصر : " لن أخافكم ، وسأبلغ عنكم متى رأيتكم " .. سيدتي أنحني اجلالا واحتراما واكبارا لصلابتك وشجاعتك ، فأنت امرأة بآلاف الرجال . منقول
للي يحب يسمع :)
ميزانيّة الدّولة صباح الخيرات تونس اليوم باش نعاودو نحكيو على ميزانيّة الدّولة، سي سليم شاكر وزير الماليّة، ظهر برشا مرات في التلافز و في الراديو الجمعة الي فاتت و حكالنا على مشروع الميزانيّة متاع 2016. و مادام التفاصيل الكاملة مازال ما تنشرتش للعموم، اليوم ما عندنا الا كلام سي سليم شاكر باش نحكيو عليه.. أوّلا هات نتفاهمو شنيّة الميزانيّة، الميزانيّة يا توانسة تتعمل كلّ عام، و معناها قدّاش باش نصرفو على المصالح العموميّة العام الجاي، و شنيّة هالمصالح العمومية بالضّبط... و منين باش نجيبو الفلوس الي باش نصرفوها... هات نبداو بالسّؤال الأوّل، قدّاش باش نصرفو على أرواحنا العام الجاي، سي سليم قال أنّو التوانسة العام الجاي باش يصرفو على مصالحهم العموميّة 29250 مليار من ملّيماتنا... يعني بزيادة قريب 7.1% من مجموع المصروف المتوقع نصرفوه السنا... السّؤال الثّاني، علاش باش نصرفو هالفلوس، و هوني، ما غير ما ندخل في الأرقام التفصيلية الي للأسف مازال موش متوفرة، نقلكم أنّو توا عندنا 4 سنين، اكثر من ثلث ميزانيّتنا، أي فوق ال11 الف مليار، يمشي لشهاري موظّفي الدّولة، من الوزير للغفير كيما يقول المصري... فوق هالمبلغ، سي سليم قالنا زادا، أنّو الدّولة باش تعمل استثمارات عموميّة بقريب 5400 مليار، و كي نقولو استثمارات، يعني عموما كياسات و قناطر و سبيطارات و مدارس و جامعات، و التجهيزات الثقيلة المختلفة كي الترينوات و الكيران و غيرهم... عندنا زادا مصروف الدّعم للمواد الأساسية الغذائية و المحروقات بحوالي 2612 مليار... و آخر حاجة هي خلاص ديوننا الي جا وقتها بقريب 5130 مليار بين برانسيبال و انتريس... السؤال الأخير، هو منين باش نجيبو هال 29250 مليار الي ناويين نصرفوهم العام الجاي... الفلوس هذي في اغلبها جاية من جيوبكم يا توانسة و هذا شي طبيعي، اذا نحبو نعيشو مع بعضنا، لازم كل واحد يساهم شويّة في المصاريف الي ماشية في حوايج نستعملوها بصفة جماعية، دونك، قلنا أنّو أهم جانب جاي من فلوسكم، الي تقصتلكم من شهاريكم و الا من أرباح شركاتكم و الا التاكس الي تدفعوها كي تشرو أي حاجة... قريب 21 الف مليار اذا هي من جيوبنا، نزيدوهم قريب 700 مليار أرباح بعض الشركات العمومية و قريب 200 مليار قيمة بيعان بعض الشركات المصادرة، نلقاو أنّو الموارد الي جاية من عند الشعب التونسي و الا من املاكو، في حدود 22600 مليار... آي و الباقي منين نجيبوه؟ كالعادة، نترماو على الدّيّانة و عام 2016 باش نتسلفو .... شدّو عندكم... 6500 مليار... حاجة أخيرة يا توانسة، يمشيش في بالكم هالدّزّة الكلّ باش تكون عندنا في الكاسة نهار واحد جانفي 2016، و باش نطيحو فيها مصروف... لا، الفلوس هذي هي تقديرات للمبالغ الي باش نكونو لمّيناها و صرفناها على عام 2016 بكلّو... يعني كل شهر تدخللنا تفتوفة و نصرفو منها... و الحكاية الكلها هي أنّنا نتوقعو انّو كي يوفى عام 2016، نكونو جمعنا 29250 مليار و صرفناهم... مخ الهدرة يا توانسة... ميزانيّة الدّولة، هي قلب السياسة والانتخابات والدّيمقراطيّة... يعني الناس الي نجحت في الانتخابات عندها مهمّة رئيسيّة، هي كيفاش تتصرّف في فلوسكم... لذا ركزوا في كلّ ما يتقال على الميزانيّة، راهم يحكيو على فلوسكم و على الفلوس الي تتسلفها الدّولة باسم الشعب التونسي، و الي انتوما باش تخلصوها نهار آخر.... نهاركم زين يا توانسة...
ديواني في مطار تونس قرطاج شد واحد من أعوان المطار يسرق في الباغاج متاع المسافرين، عملو محضر و تم طرد السارق من المطار.... النقابة عملت فوضى عارمة و الأعوان عطلو رحيل مجموعة من الطائرات... صدقوني الفرق الوحيد بين الشعب التونسي و العصابات الليبية المتناحرة من أجل مصالحها الضيقة، هو عدم وجود السلاح في تونس
حسب تقرير لمنظمة الأمم المتحدة: الشعب التونسي هو الأقل تضررا من ظاهرة الفقر بين الشعوب المغاربية
ملاحظات حول منوال التّنمية اليوم باش نحاولو نفهمو علاش تونس حققت نمو اقتصادي معقول في عهد النظام السّابق و رغم ذلك ما نجحناش في تحسين مستوى عيش جانب مهم من التوانسة... منوال التنمية بيه منوال التنمية عليه ( بين قوسين، منوال تنمية هو الاستراتيجية الوطنية الاقتصادية العامة)... وسعو معايا بالكم شوية بجاه ربي، توا 20 سنة رشوة و فساد و واسطات و نحكيو على منوال تنمية؟؟؟ بالله لو حطينا أحسن منوال تنمية في العالم لا ينجحها... الإشكالية عمرها ما كانت في منوال التنمية بقدر ما هي إشكالية فساد أثر على توزيع ثمار النمو الاقتصادي بين التوانسة و هاو نأخذو عام 2010 كمثال...: في تونس فما قريب 600 الف شركة مختلفة الاحجام منها فقط 220 شركة على ملك النظام و تفرعاته، يعني من ناحية العدد، الشّركات هذي ما تفوتوش نسبة 0,036% من مجموع شركات تونس... هيا شدو عندكم توا، هال0,036% من عدد الشركات يستأثرو بـ... 21,3% من مجموع الأرباح الصافية لكل الشركات التونسية سنة 2010.... و كي نقول الأرباح الصّافية، يعني الي يقعد لأمّالي الشّركة في مكتوبهم بعد خلاص الخدامة و المواد الأوّلية و الضو و الأمبو و كلّ شي... هيا زيدو شدو عندكم، مجموع قيمة أرباح ال220 شركة متاع النظام و تفرّعاتو بلغ 335 مليون دينار (335 مليار مليم) عام 2010. و المبلغ هذا وحدو يمثل يمثل 0,5% من المنتوج الداخلي الخام لل11 مليون تونسي عام 2010. هيا زيدو شدو عندكم، هال 220 شركة الي تستحوذ على أكثر من خمس مجموع الأرباح الصّافية متاع ال600 الف شركة خاصة في تونس، ما تساهم إلا بنسبة 0,8% من التشغيل الي توفرو كل الشركات الخاصة بتونس... زيدو شدو عندكم، مانا قلنا لفوق انو ال220 شركة يستأثرو ب21,3% من الأرباح الصافية (يعني قيمة انتاج هالشّركات مطروح منو كلّ كلفة الانتاج)، هالشركات هذي ما تساهم إلا بنسبة 3,2% في إنتاج كل الشركات التونسية... تخيلو هامش الربح الي يطبقو فيه الشركات هذي. أخيرا، ارقامنا الكلها مصدرها تقرير للبنك الدولي بعنوان : "تونس الثورة التي لم تكتمل" مخ الهدرة، المشكلة عمرها ما كانت مشكلة منوال تنمية، المشكلة تتلخص في الفساد الي يقضي على العدل في توزيع ثمار النمو حسب الجهد و الامتياز...
تطوّر أجور القطاع العمومي بعد الثّورة اليوم يا توانسة، باش نحكيو على تطوّر أجور القطاع العام في تونس، و كي نقولو أجور القطاع العام، فالمقصود أجور موظّفي و عملة كلّ الوزارات و الدّواوين و الإدارات الحكوميّة، بالفلّاقي، المبلغ الي يُظهر في ميزانيّة الدّولة ضمن باب الأجور و المرتّبات، و هوني ما نحكيوش على أجور الشّركات العمومية كيما الستاغ و الصّوناد و شركات النقل البحري و الجوي و غيرهم من الشركات الي المواطن يخلّصهم مباشرة في الخدمات الي يقدموهملو... الأرقام توّا، حسب نشريّة الانتاجيّة الصّادرة عن المعهد التّونسي للتّنافسيّة و الدّراسات الكمّية، يبلغ عدد موظّفي الدّولة بموفّى 2011 قرابة 611400 يمثّلوا 19,2% من مجموع النّاس الي تخدم في تونس، و كانت أجورهم تتكلّف على ميزانيّة الدّولة 7679.4 مليار ملّيم حسب تقرير الماليّة العموميّة لسنة 2011 و الصّادر عن وزارة الماليّة في أفريل 2013، يعني معدّل الأجر الشّهري لموظّف الدّولة كان عام 2011 في حدود ألف و 46 دينار... نجيو توّا ل 2014، دائما حسب نشريّة الانتاجيّة الصّادرة عن المعهد التّونسي للتّنافسيّة و الدّراسات الكمّية، يبلغ عدد موظّفي الدّولة بموفّى 2014 قرابة 663200 يمثّلوا 19,4% من مجموع النّاس الي تخدم في تونس، و كانت أجورهم تتكلّف على ميزانيّة الدّولة 10542.2 مليار ملّيم حسب تقرير تنفيذ ميزانية 2014 الصّادر عن وزارة الماليّة ، يعني معدّل الأجر الشّهري لموظّف الدّولة في عام 2014 يكون في حدود ألف و 325 دينار... بحسبة بسيطة، نلقاو أنّو معدّل الأجر الشّهري لموظّفي القطاع العام طلع بـ 26,7% بين 2011 و 2014... يعني معدّل نموّ سنوي بقريب 8,2%... في نفس الوقت، المنتوج الدّاخلي الخام الي هو خلق الخيرات و السلع و الي جزء منها ندفعوهم ضرائب و أداءات نخلصو بيها هالشّهاري ما طلع الّا بـ 1,7% سنويّا بين 2011 و 2014.... قارنو و استنتجوا وحدكم، و اذكروا برك أنّو الفلوس الي نصرفوها و هي ما عندناش، راهي فلوس متسلفينها... نهاركم زين...
فاش نستوردو و من شكون نستوردو في البداية تذكير للتوانسة، تونس و الغالبيّة الساحقة من دول العالم، حلت أسواقها الدّاخلية للسلع الأجنبية بحكم اتفاقيات منظمة التجارة العالميّة، يعني مجبرين باش نقبلو السّلعة الأجنبية في تونس، اذا بالطبيعة نحبو نصدرو من جهتنا و سلعتنا تتوجد في أسواق الدّول الأخرى، بالفلّاقي المبدأ ساهل بين الدّول: تسكّر على سلعتي، نسكّر على سلعتك، حكينا على اهمّية التّصدير لإقتصاد بلادنا، و اليوم باش نشوفو أرواحنا فاش نستوردو و من عند شكون ما علينا، أوّلا باش نشوفو مجموع قيمة واردات بلادنا السّاعة، كانت عام 2010، في حدود 816 31 مليار من ملّيماتنا، و وصلت عام 2014 قرابة 042 42 مليار مليم... و كي نحسبو الحكاية بالدّولار باش نخرجو تطوّر قيمة العملات من حسابنا، نلقاو صادراتنا زادت ب2% بين 2010 و 2014... من الجهة الأخرى، تذكرو هوني أنو البارح قلنا انو صادراتنا طاحت بـ 6,7% خلال نفس الفترة، يعني استيراد أكثر و تصدير اقل، و النتيجة لتونس دوفيز أقل بالطبيعة توا باش ناخذو بالسّلعة بالسّلعة و نشوفو قداش كانت تمثّل في واردات تونس في الثلاثة سنوات قبل الثّورة، و قدّاش ولّات بعد الثّورة... هوني باش نفرقو ما بين زوز أنواع من السلع المستوردة: النّوع الأوّل هو السلع الاستهلاكيّة، يعني الي نجيبوها و نستهلكوها في كروشنا و الا نستعملوها مرة برك و توفى كيما المواد الغذائية و الفلاحية و المحروقات و غيرهم من السلع الاستهلاكيّة، و هالنّوع من السلع كان يمثّل معدّل 33% من واردات تونس بين 2008 و 2010، صبح يمثّل معدّل 38% من وارداتنا بين 2012 و 2014، يعني تمخميخنا و شيخاتنا بالدّوفيز زادت تبارك الله علينا..... النّوع الثّاني من السّلع المستوردة هو المواد نصف الجاهزة، الي نكمّلو نصنّعوها في تونس امّا لبيعها محلّيا أو لاعادة تصديرها جاهزة، و التّجهيزات بمختلف أنواعها من ماكينات لكراهب لغيرو و الي نستعملوها في الإنتاج زادا... النّوع هذا من الواردات عموما باهي و قد ما يطلع قد ما يبشر بأرتفاع نسق الإنتاج و خلق الثّروة في البلاد... نشوفو أمورنا في النّوع هذا من السّلع؟ هيّا سيدي، هالنّوع من السّلع كان خلال الفترة 2008-2010 يمثّل قريب 67% تونس بين 2008 و 2010، صبح يمثّل معدّل 62% من وارداتنا بين 2012 و 2014... يعني الحوايج الي نستوردوهم باش نبنيو بيهم و ننتجو بيهم نقصو، استنتجو وحدكم علاش... هات نشوفو توا، لشكون نصدرو، شكونهم أكثر بلدان تشري من عندنا خلال ال3 سنين الي فاتو: فرانسا، نشريو من عندها في 18% من قيمة وارداتنا إيطاليا، نشريو من عندها في 15% من قيمة وارداتنا ألمانيا، نشريو من عندها في 7% من قيمة وارداتنا و عموما، دول أوروبا مع بعضهم، نشريو من عندهم في 69% من قيمة وارداتنا، مخّ الهدرة، بعد ما حكينا البارح على التّصدير و اليوم عالاستيراد، فمّا بعض ملاحظات ميسالش كي يقعدو في بالنا على أرقام 2014 : أوّلا الصّين الشّعبية نستوردو منها 30 مرّة قيمة الي نصدروهولها البرازيل نستوردو منها 8 مرّة قيمة الي نصدروهولها بإستثناء اسبانيا و السويد، فتونس تصدّر لباقي دول أروبا أكثر أو نفس قيمة الشي الي تستوردو منها... نهاركم زين
صباح النور، حكينا البارح على الصادرات، اليوم حكينا على الواردات، رابط الحلقة:
اتحاد الأعراف أخطأ بغياب أي ممثل له عن اجتماع اليوم مع اتحاد الشغل في وزارة الشؤون الاجتماعية... لكن فما مشكل أعمق بكثير من المفاوضات بين الأضلع الثلاثة للحوار الاجتماعي أي الأعراف و و وزارة الشؤون الاجتماعية و الاتحاد العام التونسي للشغل... استدعاء اتحاد الأعراف تم بتاريخ 12 أكتوبر 2015 حسب طابع مكتب الضبط المركزي لهذا الاتحاد و كما تبرزه الوثيقة الي نشروها في صفحتهم، الاجتماع يهم 6 اتفاقيات في 6 قطاعات مختلفة و طبيعي أن يستحيل جمع المعنيين بهذه المفاوضات داخل اتحاد الأعراف في ظرف يوم بحكم التزامات سابقة للعباد و طبيعي يصعب تحضير ملفاتهم في نهار... اتحاد الأعراف جاوب وزارة الشؤون الاجتماعية في نفس اليوم أي 12 أكتوبر و اعلمها بإستحالة حضور ممثليه في اجتماع يوم 13، ديما حسب الوثيقة المنشورة في صفحة الاتحاد.... هوني عندي مجموعة ملاحظات : اولا، اتحاد الأعراف غالط، في ظروف الفوضى و المزايدات الي تعيشها بلادنا، كان ينجم يبعث شكون و يعتذر مباشرة للوزارة و لممثلي اتحاد الشغل ثانيا، وزارة الهانة و الينباعي عملوا العار بالإهمال و عدم المهنيين، اجتماع هام كيما هذا ما يستدعاولوش الناس قبل بنهار و لا حتى قبل جمعة، و انشاء الله العملية ما تكونش تعملت بسوء نية ثالثا وزارة الهانة عملت العار بعدم إعلام ممثلي اتحاد الشغل بتأجيل الاجتماع لتفادي الكلام الفارغ و المزايدات الإعلامية رابعا، لو تطلع وزارة الينباعي أعلمت اتحاد الشغل بالتأجيل و رغم هذا صار التجييش و المزايدات الكلامية، فوقتها نكونو دخلنا في الضرب تحت الحزام، و وقتها، يا خيبة المسعى في اتحاد الأعراف و اتحاد الشغل و وزارة الينباعي
اليوم و غدوا باش نحكيو على التّجارة الخارجيّة متاع بلادنا، فاش نصدرو و نستوردو، و لشكون نصدرو و نستوردو... و الهدف من كلامنا، هو أنّو التّونسي يفهم شنيّة القطاعات الي كي تتمس، تتمس خبزتو... اليوم باش نحكيو على الصّادرات متاع تونس... في البداية تذكير للتوانسة، أنّو أحنا ما انجمو نتعاملو مع بقية العالم الا عبر الدوفيز، و عندنا زوز مصادر للدوفيز، يا ننتجو و نبيعو لبقية العالم و هوني نحكيو على التّصدير، يا نتسلفو من برّا، و هوني... الله يحسن العاقبة... ما علينا، أوّلا باش نشوفو مجموع قيمة صادرات بلادنا السّاعة، كانت عام 2010، في حدود 519 23 مليار من ملّيماتنا، و وصلت عام 2014 قرابة 406 28 مليار مليم... شيخات؟ قدّمنا بـ 20%؟؟؟ لا عاد، نسينا حاجة مهمّة، مدخول صادراتنا بالدّوفيز، و تعرفو آش صار للدّينار قدّام الدّولار من 2011 لتوا، يعني اذا كان نقيمو صادرات 2010 بالدّولار على حسب قيمتو عامتها، و نقارنوهم بقيمة صادرات 2014 بالدّولار حسب قيمة الدّولار عام 2014، نلقاو صادراتنا نقصت بـ 6,7% توا باش ناخذو بالقطاع بالقطاع و نشوفو قداش كان يمثّل في صادرات تونس في الثلاثة سنوات قبل الثّورة، و قدّاش ولّى بعد الثّورة... أوّلا الفلاحة و الصّناعات الغذائيّة، كانت بين 2008 و 2010 تمثّل نسبة 8,9% من قيمة صادراتنا، طلعت لـ 9,2% بين 2012 و 2014 ثانيا، الطّاقة من يترول و غاز و مشتقاتهم، كانت بين 2008 و 2010 تمثّل نسبة 15% من قيمة صادراتنا، قعدت في نفس النّسبة بين 2012 و 2014 ثالثا، الفسفاط، كان بين 2008 و 2010 يمثّل نسبة 10,6% من قيمة صادراتنا، هبط لـ 6% بين 2012 و 2014 رابعا الصّناعة بجميع أنواعها، من الدبش للمواد الكهربائية للالكترونيك لغيرها من السلع الي تتصنع في المعامل، كانت بين 2008 و 2010 تمثّل نسبة 65,6% من صادراتنا، طلعت لـ 69,8% بين 2012 و 2014 مخّ الهدرة، رغم كل ما نقولوه من نقد على بلادنا، أحنا ناس نعتمدو أساسا على الصّناعات في صادراتنا، و الطاقة ما تمثّل الا 15% (هذا ما غير ما نشوفو قداش نستوردو منها) و الفسفاط حدّو حد 6%... يعني لازمنا نخافو خاصّة كي معاملنا تسكّر و الا تتعطّل، خاطرها تمثّل أهمّ مورد دوفيز لبلادنا... هات نشوفو توا، لشكون نصدرو، شكونهم أكثر بلدان تشري من عندنا خلال ال3 سنين الي فاتو: فرانسا، تشري من عندنا في 27,2% من قيمة صادراتنا إيطاليا، تشري من عندنا في 18,8% من قيمة صادراتنا ألمانيا، تشري من عندنا في 9,1% من قيمة صادراتنا و عموما، دول أوروبا مع بعضهم، يشريو من عندنا في 77% من قيمة صادراتنا، يعني لا قدّر الله نهار الي تفسد علاقاتنا بيهم، الله أعلم شنوا ينجم يصير فينا، ملاحظة أخيرة: جيرانا، ليبيا و الدزاير و المغرب مع بعضهم، يشريو من عندنا في 8,9% من قيمة صادراتنا فقط ... نهاركم زين
توزيع الثّروة و الإستهلاك بين السّكّان في تونس حكينا قبل على التفاوت الجهوي في التّنمية، و أكّدنا على حقيقة وجود هذا التّفاوت و أهمّية تلافيه لأنّ العدل أساس العمران كيما قال التّونسي إبن خلدون... اليوم باش نواصلو في نفس الموضوع لكن من زاوية أخرى، باش نحكيو على مستوى مصروف العائلات التّونسيّة، و كي نقولو مصروف فالمقصود كلّ أنواع المصاريف من التغذية للسكن للملبس للصّحّة للتّعليم لغيرهم... في البداية، مصدر أرقامنا اليوم هو دراسة شاملة قام بيها المعهد الوطني، نتائج الدّراسة و الأرقام صدرت عام 2013 في المجلّد أ الي باش نحكيو عليه اليوم، نجيو لموضوعنا توا، نعاود نذكّر هوني، ما ناش نحكيو على الشهاري، لا، نحكيو على المصروف اليومي متاع المواطن التّونسي على كلّ أوجه حياتو... حسب الدّراسة، 15% من المواطنين التوانسة يعيشو بأقل من 2 دينارات 800 ملّيم في النهار يعني قريب مليون في العام، و النّسبة هذي تصبح 37% اذا نغزرو لولايات الوسط الغربي فقط، بينما ما تفوتش 5% اذا نغزرو لولايات تونس الكبرى... في المقابل، 12% من المواطنين التوانسة يعيشو بـأكثر من 12 دينار و 500 ملّيم في النهار، يعني أكثر من 4 ملاين و 500 في العام، و النّسبة هذي ما تفوتش 3% اذا نغزرو لولايات الوسط الغربي فقط، بينما توصل لـ 23% في تونس الكبرى... نعاود نذكّر هوني، ما ناش نحكيو على الشهاري، لا، نحكيو على المصروف اليومي متاع المواطن التّونسي على كلّ أوجه حياتو... و هوني لازمنا نعترفو انّو الفارق كبير بين الأقل استهلاكا و الأكثر استهلاكا من أفراد الشّعب التّونسي، و الفارق يظهر أكبر اذا نقارنو العاصمة بولايات الوسط الغربي، لكن ما ننساوش زوز حوايج، أوّلا، أنّو 73% من التوانسة يصرفو بين زوز دينارات و 800 و 12 دينار و 500 في النهار، يعني غالبيّة الشّعب التّونسي موجودة في الشّريحة المتوسّطة، و هالنّسبة توصل 60% اذا نغزرو لولايات الوسط الغربي فقط و 55% اذا نغزرو لولايات تونس الكبرى، ثانيا غلاء المعيشة في تونس الكبرى مقارنة بالوسط الغربي.... التّفاصيل هذي حول تفاوت الانفاق عند التوانسة الي انجمو نعتبروها تفاوت في المدخول، يلخّصها مؤشّر إحصائي عملو عالم إقتصاد إيطالي إسمو كورّادو جيني، و أطلق عليه إسم مؤشّر جيني، ما غير ما ندخلكم في نظريّات Math و Statistiques، المؤشّر هذا يتراوح بين 0% و 100%، و كلّ ما يقرب للصفر في الميا كلّ ما يكون فمّا عدل في توزيع الثّروة في أي بلاد، و كلّ ما يقرب ل100% كلّ ما يكون دليل على غياب العدل في توزيع الثّروة... أحنا في تونس المؤشّر هذا يساوي 40,3% عام 2010، دونك ديجا أحنا أقل من الشطر، يعني نحنا أقرب للصفر في الميا منا لل 100%، طبعا ما انّجمو نقيمو هالعدد الّا اذا قارنا أرواحنا بدول العالم، أحنا عندنا أكثر مساواة في توزيع الثّروة من الصّين بلاد الشيوعية الي المؤشّر متاعها 42,1%، و من أمريكا بلاد الرّأس ماليّة الي المؤشّر متاعها 41,1% و أحنا خير من دول أمريكا الجنوبية و افريقيا، هاذم الي أحنا أحسن منهم في توزيع الثّروة بين السّكّان..... هات نشوفو الي خير منا، فما بريطانيا 38%، إيطاليا و اسبانيا 35%، كندا و الأردن 33,7% و أخيرا كوكب الدّول الاسكندنافية، و نقول كوكب خاطرهم عقليّة أخرى و منطق آخر، في الدّول هذي المؤشّر ما يفوتش 27% و هذا تقريبا اقل نسبة في العالم، و يدل أنهم ناس قريب يوصلو للعدل التام بين شعوبهم... نهاركم زين...
اعذروا خروجي عن موضوع الصفحة، لكن الله غالب، فرحاااااان كيفاش العالم كامل يحكي على بلادي بالايجاب و عندي اقتراح : قيمة جائزة نوبل للسلام حوالي 2 مليارات اتحاد الصناعة و التجارة : لاباس عليه اتحاد الشغل: لاباس عليه هيئة المحامين : لا بأس عليها أتمنى أن يتنازلوا جميعا عن نصيبهم المالي في الجائزة للرابطة الوطنية لحقوق الانسان التي ضمت عبر تاريخها أشراف رجال و نساء هذا الوطن و أكثرهم تضحية و إيثارا
بحكم مهنتي، حضرت على برشا محادثات مع منظمات مالية و اقتصادية عالمية في عهد الحكومات الكل بعد الثورة، و رغم اختلافي حد التناقض مع تصرفات هذه الحكومات في أغلب الوقت، كنت ديما حريص على ابراز كل قرارات هذه الحكومات في أحسن صورة، قدام هذه المنظمات العالمية، ديما كنت نقول انو تونس و الي يحكمو فيها عاملين أفضل الخيارات و بلادنا في أفضل حال.... لذا ما يجينيش نهار و نفهم التوانسة الي يحبو ينغصو علينا فرحتنا بحديث كل العالم علينا بالايجاب و تهنئته لنا على فوزنا بجائزة نوبل للسلام :( ، عندنا مشاكل في بعضنا اوكي، أما هذي تونس، توووونس... يعني احنا بكلنا و بكل توجهاتنا و افكارنا
صدقوني يا توانسة، الوضعيّة هذي راهي فلوس و فرص لتونس و للتّونسيّين، في حياتنا اليوميّة، السمعة، و فكرة النّاس على شخص تحلّ برشا بيبان، طبقو نفس المبدأ على علاقات الدّول، على نظرة الأجانب للتونسي الي يعيش في بلدانهم، على نظرة الجامعات العالميّة للطلبة التوانسة الي يحبو يقرو فيهم او الي يقرو فيهم، على نظرة المستثمرين لبلادنا، على السيّاح الي أخيرا باش يسمعو حاجة باهية على تونس، على الأسواق العالمية لمختلف منتجاتنا بعد ما يسمع بتونس العالم اجمع...
الفخر و المجد لهذا للوطن الصغير الرباعي الراعي للحوار يفوز بجائزة نوبل للسلام
الاقتصاد و الأمن و السياسة الأحداث الأخيرة الي صارت في تونس من فيديو بن غربية لاستقالة العكرمي لمحاولة اغتيال شرف الدّين البارح، لبعض اعمال الشّغب و تسكير الطرقات في زوز او 3 أحياء متفرّقة في الجمهورية، و بالطبيعة بكلها أحداث تصدّرت السّاحة الاعلامية و سمعو بيها التوانسة الكلّ، نزيدوهم الستة اشهر الاولى متاع اضرابات التوانسة في الحوض المنجمي، و تظاهرات التوانسة في قرية الفوّار، و حملة وينو البترول ثمّ الجدل حول قانون المصالحة... بكلها احداث نسردوها بدون أي تقييم و بدون أي أحكام من أي نوع، فقط نحبو نقولو انّها أحداث عندها ثمن اقتصادي يا توانسة، بكلها عندها أثر على جيوبكم يا توانسة، على ميزانيّتكم، على مستوى عيشكم اليوم، و غدوا... الاقتصاد في معناه الكاريكاتيري هو الآفاريات، البيع و الشراء، الاستهلاك، الكريديات، البني، معامل تخدم و تبيع...لازمنا ديما نتذكرو انو الحكايات هذي بكلها يعملها الانسان، لكنو ما يعملها الا ما يكون آمن و يشوف في مستقبل واضح (و كلمة وضوح الرّؤية او visibilité هي كلمة يستعملوها المستثمرين و المحلّلين الاقتصاديّين ديما باش يعبرو على الكلام الي نحكيو عليه)... و الركود الاقتصادي الي شفناه بعد الثورة و مازلنا نشوفو فيه توا هو نتيجة طبيعية للخوف من المستقبل و حالة القلق على مصير البلاد، خوف يخلّي النّاس ماعادش تخمم في المستقبل و انما متقلقة من وضعها الحالي الآني، المواطن الي يخاف و الي موش عارف شنوا باش يصير غدوا في بلادو، ما يستهلكش اليوم و كي ما يستهلكش التاجر و الي صنع السلع يخسرو، و رجل الاعمال الي موش عارف شنوا باش يصير غدوا ما يحلش شركة و يخدم عباد و اذا عندو شركة ما يحطش فيها فلوس و يكبرها هذا اذا ما خممش يسكّرها، و الموظّف الي موش عارف آش باش يصير غدوا أكيد مخو باش يسرح في برشا حوايج خاطي خدمتو... و كي نعممو الحالة عالنّاس الكل، تكون النّتيجة ركود اقتصادي... الماكينة متاع اقتصاد تونس، رجعت بدات تدور في حكومة التكنوقراط عام 2014، موش خاطرهم عباقرة زمانهم، و لكن لانو كل التوانسة و المستثمرين ما عادش يشوفو في التناحر الإعلامي بين الفرقاء السياسيين، و قلنا التناحر و موش التّحاور، ما عادش يشوفو في مظاهرات غضب عشوائيّة تسكّر الطرقات و تعطّل المصالح، و لأنو الاتحاد عمل مجهود و شد فران ما عملش إضرابات متتالية، و لأنّو ما صارتش أحداث ارهابيّة عظيمة كيما الي صارت في 2013 و الا السنا... الرّكود الاقتصادي يا توانسة معناه أقل فلوس لميزانية الدّولة باش تصرف على صحتكم و طرقاتكم و تعليمكم جيشكم و امنكم و شهاري موظفيكم، معناه أقل فلوس باش انجمو نخلصو ديوننا و يخلي ثيقة العالم فينا كاملة باش يزيد يسلّفنا كي نستحقو... مخ الهدرة، ما تستنّوش اي نوع من الانتعاش الاقتصادي و تنفنيف حال البلاد لو لم يتفق التوانسة على نوع من الهدوء السياسي و الأمني و النقابي الي يخلي الناس ترتاح و ترجع تخطط لمستقبلها. ما قلناش يولي عندنا راي واحد و السماء صافية و العصافير تزقزق، لا، قلنا الهدوء في التحاور، و التحاور داخل اطر المؤسسات سواء مؤسسات الدّولة او المجتمع المدني، دون تخوين للمخالفين و دون تجييش للمواطنين، يا توانسة الاحزاب يقولولكم الي يحبّو، مستقبلكم راهو في تفانيكم في خدمكم و في وحدتكم و في هدوء الأوضاع حولكم... نهاركم زين
ديون تونس 2 حكينا البارح على ديون تونس و فسرنا علاش نتداينو، و عطينا الأرقام متاع ديوننا حتى لجويلية 2015، و قلنا أنّو عندنا ديون داخليّة و ديون خارجيّة، سؤال ينجّم يطرحو التّونسي هوني: فاش قام نذلّو أرواحنا و نتسلفو من برّا مادام إنّجمو نتسلفو من تونس؟ الإجابة في جزءين، الجزء الأوّل هو أنّو من جهة الأنتيريس أغلى على ديوننا الدّاخليّة، 6,4% انتيريس بينما الانتريس ما يفوتش 3.2% على ديوننا الخارجيّة، و حتى كي نحسبو الفارق في الصّرف بإعتبارنا نخلصو في الدّيون الخارجيّة بالدّوفيز، فباقي تتكلفلنا الدّيون الخارجيّة أرخص... و من جهة ثانية، فترة ترجيع الدّيون الخارجيّة أطول و ارحم على ميزانيّة الشّعب التّونسي من الدّيون الدّاخليّة، معدّل 7 سنين و نصف للدّيون الخارجيّة و 4 سنين و 9 شهور للدّيون الدّاخليّة... الجزء الثّاني من الإجابة و الي يفسّر كيفاش اللّجوء للدّين الدّاخلي بصفة كلّية أمر ينجم يكون عندو آثار سلبيّة على الاقتصاد التّونسي بالذّات، هو أنّو كمّية الفلوس الي تدور في البلاد و كيما في أي بلاد في العالم، محدودة لأسباب تهمّ التضخّم، قلنا إذا، كمّية الفلوس الي تدور في البلاد محدودة، و اذا الحكومة باش تدور تلمهم، من البنوك خاصّة، فما عاد يبقى شي للبنوك هذي: • باش تنجّم تعطي كريديات للمواطنين باش يستهلكو و يخدمو معامل تخدّم هي بيدها في آلاف العباد، • و الا باش تعطي كريديات لهالمعامل باش تكبر و تتطوّر و تزيد اتدخل خدامة جدد، • و الا باشتعطي كريديات لشركات جدبدة و معامل جديدة هي زادا تخدم ناس آخرين و تنقّص في البطالة... أخيرا يا توانسة، التّداين في حد ذاتو، عمرو ما كان مشكل، الدّول الكلّ تتسلّف و أذا احنا ديوننا تمثّل حاليا 49,2% من منتوجنا الدّاخلي الخام، فالنّسبة عند دول كيما أمريكا و فرنسا و اسبانيا و البرتغال و إيطاليا، تفوق 100%و عند اليابان العظيمة 246%، و بالنّسبة لدول تشبهنا، فالمغرب عندها نسبة تداين بـ 65% و لبنان 132% و مصر 90%...لكن فما زوز حوايج مهمّة باش ما نخافوش من التداين أوّلا، طريقة استعمال هالديون تكون في استثمارات كياسات و قناطر و بحث علمي يخلقولنا موارد في المستقبل و موش في شهاري و تمخميخ، و احنا في تونس للأسف، كي نغزرو لمصروفنا السّنوي، نلقاو أنّو مصاريف عيشتنا من شهاري و دعم و استهلاكات الادارات كانت تمثّل 54% من ميزانية تونس عام 2010، و هالمصاريف الي ما تبنيش للمستقبل وصلت 64% من الميزانية عام 2015، في نفس الفترة مصاريف الاستثمار هبطت من 20 ل 18%. ... و ثانيا أنّو بلادنا تستقر و ترجع تخدم على روحها كيما الدول المتقدمة الي سمّيناهم، و نحافظوا على ديمقراطيّتنا الي تخلينا ديما عندنا مصداقيّة باش انّجمو نتسلفو وقت نستحقّو و حد ما يخاف انّو يسلّفنا...
رعب التضخم :))))
ديون تونس 1 تونس مازالت كي خذات قرض بـ 500 مليون دولار من البنك الدّولي، و هذاكا علاه اليوم باش نحكيو على ديون تونس... كالعادة، نبداو بتفسير الفكرة من أصلها، علاش أحنا نتسلفو أصلا.... تونس عندها ميزانيّة كلّ عام، المدخول هو قدّاش إنّجمو نجمعو ضرائب و اداءات من الشعب التونسي موظّفين و شركات في كلّ عام، و نزيدو نتسلفو تفتوفة من برّا و الّا من البنوك، و المصروف هو شهاري موظّفي الدّولة من وزارات و دواوين و أمن و جيش و غيرهم، و مصاريف ترجيع ديوننا القديمة الي جا وقتها، و مصاريف دعم الإيصانص و الضّو و الخبز و الحليب و العجين وغيرهم، و مصاريف عملان كيّاسات جديدة وبني سبيطارات و مدارس و جامعات و تجهيزهم... عام 2015 مثلا، مصاريفنا تسوى 900 27 مليار مليم، و مداخيلنا كشعب ما تفوتش 152 21 مليار، هذاكا علاه باش نتسلفو السنا 748 6 مليار. حكاية السلف هذي تقريبا هي بيدها عند دول العالم الكلّ... مخ الهدرة، الحكومة كلّ عام تتسلّف فلوس باسم الشّعب التّونسي، تتسلّفهم إمّا من تونس، من البنوك أساسا، و إلّا من برّا من عند دول و إلّا من عند منظمات ماليّة عالمية كيما البنك الدّولي و صندوق النّقد الدّولي و البنك اللإفريقي للتّنمية و غيرهم، و الّا زادا من عند بنوك خاصّة أجنبيّة... طبعا كي نتسلفو السنا مثلا، الفلوس باش نرجعوهم على سنوات لقدّام... و هذاكا علاه في ميزانيّة الشّعب التّونسي تلقانا كلّ عام نتسلّفو فلوس، شويّة منهم نخلصو بيه الدّيون القديمة الي جا وقت خلاصها، و الباقي نكملو نغطّو بيه مصاريفنا متاع العام هذاكا... و هذاكا علاه، ديوننا قاعدة تزيد من العام للعام توّا هات نحكيو على الأرقام، حسب وزارة الماليّة، أحنا يا توانسة و لحد نهار 31 جويلية 2015، مسالين في 967 41 مليار ملّيم، آي نعم قريب 42 ألف مليار، منهم 659 26 مليار ديون من الخارج أي حوالي 64% من ديوننا، و 308 15 مليار ديون داخليّة، و كي نقولو ديون داخليّة يعني بنوك و شركات و خواص توانسة هوما الي مسلفين الحكومة كيما مثلا آخر قرض وطني متاع عمناول... يعني الطفل التّونسي الي يتولد اليوم، دوفيس مسال في قريب 3 ملاين و 800 منهم قرابة مليون و 400 يسالوهملو توانسة و زوز ملاين و 400 يسالوهملو براينيّة.. بالطبيعة هاذم ديون كلّ عام نخلصو منهم شويّة، و كي نخلصوهم نزيدو نزيدو نخلصو فوقهم الانتيريس، ، مثلا في 2015، باش نخلصو 820 4 مليار، منهم 1750 مليار انتيريس... و هالـ 4820 مليار هاذم، يمثلو قريب 25% من مدخول الضّرائب متاع 2015... بالفلّاقي، ربع الفلوس الي يجمعهم الشّعب التّونسي عام 2015 باش يصرفهم على مصالحو العموميّة، ماشيين لخلاص الديون القديمة... ملاحظة صغرونة هوني يا توانسة، التداين في حد ذاتو ماهوش الإشكاليّة، الأهم هو أوّلا يا ترى أحنا ناس مخلصين و الا لا، باش ديما نلقاو شكون يسلّفنا، و ثانيا، كي نتسلفو آش نعملو بالفلوس، نحطّوهم تمخميخ في كروشنا و الا نبنيو بيهم حاجة اتدخل فلوس الأعوام الجايّة،

رابط حلقة 30 سبتمبر
إجابة للأوخيان الكل الي سألو نفس السؤال، و شكرا لإهتمامكم
تأكد التعاون مع شمس آف آم :) انتظروا الأدمين (للي يحب يشرفنا بالاستماع طبعا :) ) في الماتينال كل يوم بين 7 و 7 و نصف بداية من يوم الاثنين... شكرا لمنشط الحصة محمد بيار على ثقته و على الحرية الكاملة التي وفرها لكرونيك الاقتصاد بالفلاقي
كل سنة و انتم و أحبتكم بالف خير... شكرا على ثقتكم
لمحة: 48 مليار ضاعت على ميزانية الشّعب التونسي بسبب استهلاك الدّخان المهرّب... ال48 مليار هذي تمثّل النّقص من ضريبة الاداء على الإستهلاك على التّبغ في 2014 مقابل 2013... المصدر : الصّفحة 11 من تقرير وزارة الماليّة حول تنفيذ الميزانيّة الى موفّى ديسمبر 2014
صباح النور :) قريبا بإذن الله، إلتحاق اللأدمين بشمس آف آم (الأدمين و موش الصّفحة ).. :) و العهد هو بيدو، الحياد و الحقيقة
صباح النور الشعب اليوناني فاق من منامة العتارس الي كان فيها من عام 2000 حتى للاستفتاء الأخير الي قال فيه لا لسياسة التقشف.... هزيمة مدوية لجناح سيريزا الرافض لاتفاق التقشف الذي أمضته الحكومة اليونانية منذ أسابيع، حيث لم يحصل هذا الجناح على أي مقعد في البرلمان الجديد إثر انتخابات البارحة.... هزيمة مدوية للمنشقين عن سيريزا و حصول الجناح الذي بقي في سيريزا و الذي وافق على اتفاق التقشف على 145 مقعد في البرلمان الجديد مقابل 149 مقعدا كانت لحزب سيريزا قبل أن ينشق عنه العبثيون الرافضون للاتفاق... أول خطوة للنهوض هي الوعي بالأخطاء و الاستعداد للتضحية... لو يصبر اليونانيين 5 سنوات تضحية و عمل و تقشف، سيقدمون أفضل هدية لوطنهم كي يعود للإزدهار و رغد العيش بعد ذلك
يالله... لنواصل الانتحار الجماعي... إضراب عمال نقل المحروقات.... تونس صريعة... و الصراحة، الصراحة، ما نكذبوش على ارواحنا، العيب موش في النقابيين، لو جينا مجموعة بشر عندهم أدنى رغبة في العيش كشعب، في وطن، راهو مهما ترتكب العصابات النقابية ما تبعهم حد و خاصة ما خاف من بطشهم حد لما يرفض الإضراب... و الحكاية ماهياش مربوطة بالعمال راهي، الطبة يضربوا، و الصيادلة يضربوا و يوقفوا التعامل مع الكنام، و رجال التعليم بمستوياتو الكل يضربوا عالزيادة و يقولولنا إضراب للرفع من مستوى التعليم، و المحامين يضربوا و يوقفوا بلاد خاطر زميلهم عمل مشكلة، و القضاة يضربوا خاطر المجلس الأعلى للقضاء فيه برشا محامين، و الخبازة يضربوا، و الفلاحة يوم غضب خاطر ما ياخذوش العلفة مجانا من ميزانية الدولة، و التجار يضربوا خاطر قانون المنافسة فيه عقوبات قاسية على المخالفين، و كل دشرة يسكروا الكياس خاطر التنميه طلعت موش سحر في نهار و ليلة، و التاكسيستية يضربوا خاطر الحاكم سيب برشا رخص للبطالة و باش تكثر المنافسة و ما عادش ينجموا يتشرطو عالمواطن... نحن لسنا شعبا، نحن تجمع لمجموعات مهنية جشعة، و لا هم لكل منها إلا نهب المزيد من الأخريات
للي يحب يوسع بالو معايا، باش نقترح عليكم توا نحكيو عالبطالة في الولايات التّونسية، أننا نفهمو مع بعضنا الرّسم البياني الي في الصّورة: أوّلا مصدر الأرقام، الأرقام هذي موجودة و متاحة للعموم في موقغ المعهد الوطني للإحصاء، و هي آخر ارقام التّعداد العام للسّكان و السّكنى لسنة 2014. هات نبداو بالمؤشّر الأوّل : حصّة الولاية في عدد البطّالة: في تونس في 2014، عندنا 572064 بطّال، موزّعين على الولايات حسب النّسب الي موجودة في الرّسم البياني (الأرقام الي باللّون الأخضر).... و نردّو بالنا، نحنا توا نحكيو على توزيع عدد البطّالة في الولايات و موش على نسبة البطالة في الولاية، يعني طبيعي أنّو الولايات الي فيها اكثر سكّان كيما تونس و صفاقس، تكون عندها أكبر عدد من البطّالة و بالتّالي أكبر نسبة من مجموع عدد البطّالة في تونس، و كيف كيف، الولايات الي فيها اقل سكّان كيما توزر و قبلي و تطاوين الي فيهم أقل عدد سكّان باش يكون عدد البطالة فيهم أقل و بالتّالي أقلّ نسبة من مجموع عدد البطّالة في تونس.... آيه و آش نقصد بهالأرقام؟ لا شيء محدّد في الواقع، حبيت نبرز الي ظاهريّا ممكن تبدو وضعيّة بعض ولايات الدّاخل احسن بكثير من ولايات الشّمال و السّاحل (و السّاحل هوني مقصود بيه من ولاية مدنين لولاية بنزرت) و هو الي يخلي سياسيّينا يغلطو و يركزو في برامجهم على الولايات الي فيها أكثر بطّالة من حيث العدد (و نأكّد من حيث عدد البطّالة في الولاية و موش نسبة البطالة في الولاية)... قلت ظاهريّا و توا تفهموني علاش كي تكملو تقراو... قبل ما تعدّاو للمؤشّر الثّاني، حبيت نزيدكم معلومة موش موجودة في الرّسم البياني : تقسيم مجموع عدد البطالة في الجمهورية التّونسية حسب الجنس : 303327 ذكر و 268737 أنثى المؤشّر الثّاني هو نسبة البطالة في كلّ ولاية (الأرقام باللّون الأحمر): و هوني، لازمنا نفهمو معنى نسبة البطالة : هو عدد البطّالة مقسوم على عدد النّاس الي وصلت قادرة تخدم (كلّ من بلغ سن الرّشد و ماهوش يقرا و الا يعدّي في الجيش، و هم مجموع النّاس الي بلغت مرحلة القدرة على النّشاط)، بالطبيعة في النّاس القادرة على النّشاط فما الي يخدمو و فما البطّالة، و كي نقسمو عدد البطّالة على عدد النّاس الي قادرة تخدم، نلقاو نسبة البطالة.... و في المؤشّر هذا الرّسم البياني اكثر من ناطق حول حال الجهات الدّاخلية... نزيدكم حاجة موش موجودة في الرّسم البياني، و هي انّو نسبة بطالة البنات هي تقريبا ضعف نسبة بطالة الذّكور في كل ولاية دون إستثناء المؤشّر الأخير هو عدد النّاس الي تخدم لكلّ واحد بطّال: (الأرقام باللّون البنّي) أوّلا، لازمني نوضحلكم أنو هذايا موش عدد النّاس الي تخدم على عدد سكّان كلّ ولاية، لا، هذا عدد النّاس الي قادرة تخدم و عندها خدمة في كلّ ولاية، مقسوم على عدد النّاس الي قادرة تخدم لكن ما دبرتش خدمة في كلّ ولاية.... آش نقصد بهالرّقم؟ ساهل برشا، الرّقم هذايا هو الي يوضّح النّسيج الاجتماعي الي يخلي البطالة محتملة نفسيا او لا بالنّسبة للبطّال، بالفلّاقي، البطّال كي اتطيح بيه يلقى بسهولة حدّ يعاونو و الا لا (و بالطبيعة هوني نحكي على عائلتو و أصحابو) ، و هوني، يُظهر الفرق بين ولايات الدّاخل و الولايات الشّاطئية (باش ما نقولش السّاحليّة و تتفهم بالغالط)... مثلا البطّال في صفاقس عندو 8 دايرين بيه عندهم خدم و مدخول ممكن يديبانوه، في المهديّة عندو 8، في نابل عندو 10، في المنستير 11، في أريانة 9... لكن البطّال في قفصة و جندوبة و القصرين و تطاوين و الكاف و قابس، ما عندو امل الّا في 4 او 5 من النّاس عندهم خدم و مدخول و ممكن يديبانوه... و هوني تصبح البطالة أقسى و امرّ و تأدّي بصاحبها الى أكثر الخيارات يأسا.... للي يحب يسمع
أكثر ما يميّز تونس بعد الثّورة هو خلط الاوراق لتضليل الرأي العام... هات نحكيو على إضراب المعلمين: أوّلا لازمنا نفهمو أنّو العركة في إضرابات القطاع العام (و نعاود، في إضرابات القطاع العام الي يخدمو فيه قريب 430 الف شخص دون اعتبار الأمن و الجيش، في القطاع الخاص فما قريب 3 ملايين و 400 الف مواطن) العركة متاع هالاضرابات في القطاع العام هي عركة على فلوسكم يا توانسة، يعني انتوما تنقصو من مصروف عائلاتكم و صغاركم و تدفعو ضرائب باش تجمعو كمّية فلوس سنويّا، و تنتخبو برلمان و حكومة و تكلفوهم بهمهة أساسية هي التصرّف في فلوسكم الي تدفعوهم ضرائب سنويا، يصرفو منهم على صحتكم و تعليمكم و طرقاتكم و امنكم و جيشكم و غيرهم... في مصاريف الدّولة فما زوز انواع: مصاريف التصرّف الي هي أساسا أجور ال580 الف خدام في القطاع العام التونسي (منهم قريب 150 الف بوليس و جندي عمرنا ما سمعنا بيهم أضربوا، و الباقي موظفين و عملة في وزارات و إدارات و دواوين...)، و مصاريف الاستثمار الي هي بناء و تحسين الطرقات و المدارس و المعاهد و الكليات و المبيتات الجامعية و بناء و تجهيز و تحسين المؤسسات الصحية العمومية و دعم مشاريع ايصال الماء الصالح للشراب و الكهرباء لكل المواطنين و غيرهم من الاستثمارات العمومية... في تونس حاليا و قبل أي زيادات إضافيّة، الضرائب الي يدفعها الشّعب التّونسي حاليّا تتصرف أساسا بين 11 ألف مليار شهاري لموظّفي القطاع العام و 5 آلاف مليار استثمارات عموميّة)... طبعا تونس كيما تقريبا أغلب دول العالم (و كيما تقريبا أغلبيّة البشر :D ) مصاريفها اكثر من الضّرائب الي تجمعهم سنويا و هذاكا علاه نتداينو و هذاكا علاه ديما المشكلة في اختيار اللمصاريف ذات الأولويّة كلّ سنة...العركة في إضراب المعلمين كيما في كلّ إضرابات موظفي القطاع العام هي إذا عركة على فلوسكم يا توانسة، بين نقابة موظّفين يخدمو عندكم و يطالبو فيكم باش تزيدوهم في أجرهم (بقطع النظر عن جودة الخدمات الي يقدمولكم فيها و بقطع النّظر عن كمّ الحقوق الي وفّرتوهملهم مقارنة بعملة و موظّفي القطاع الخاص) و بين حكومة انتوما إئتمنتوها على التّصرّف في فلوسكم باش تقسّمهم بين شهاري لهال580 الف موظّف و بقية مصاريف الشّعب التّونسي و من جملتها استثمارات تحسنلكم جودة حياتكم.... الخلاصة، الي متحمّس برشا للزّيادة لموظّفي القطاع العام لازمو على الأقل يكون واعي أنّو الزيادة خارجة من مكتوبو و موش من ورثة ورثوها الوزراء :D ثانيا، و هوني نرجع لحكاية خلط الأوراق لتضليل الرّأي العام، فما خطابات من نوع عدم الزّيادة للمعلّم هو ضرب لمؤسّسة التّعليم العام و تحقير لها و تهميش لها، هو تحقير للمعلّم و كره للمعلّم.... معقول، يا رسول اللّه، معناها توا حدّ ما عندو الحق يعطي رأيو دون ان يخوّن او ان يعتبر مرتزق او لا وطني أو عدوّ الشّعب؟؟؟؟ المعلم جزء من المنظومة التعليمية، جزء منها، و في تونس المعلم ماهوش في الدّرك الأسفل لسلّم الأجور اذا قارناه بغيره من حيث الشهادة و من حيث عدد ساعات العمل و العطل ( و نعاود نأكّد على حكاية من حيث عدد ساعات العمل و العطل)، و رغم هذا من حقو يطالب بتحسين وضعيتو المادّية لكن موش من حق المتكلمين بإسمه اختصار العناية بالتّعليم العمومي في شهرية المعلّم و لا من حقهم اتّهام من يرفض هذا الإضراب بكره المعلم و تحقيره، تونس فلوسها على قدها، و الرّفع من مستوى التّعليم العمومي يمرّ ايضا و خاصّة عبر الرّفع من جودة التّجهيزات و المدارس و رقمنة التعليم و النقل و الاكل المدرسي و هذي بكلها إستثمارات للرّفع من جودة التعليم العام تونس في حاجة للإختيار بينها و بين الرّفع من قيمة الشهاري... مجرّد رأي فأغمدوا سيوفكم :D
و بالله، اوّل مرّة باش نطلب منكم يالي تحبو الصّفحة برتاجيو، راهو فايسبوك قعد آخر ملاذ لتحسيس التوانسة بهذه المآسي الي صايرة في املاكهم العامة "دخل أعوان واطارات المستشفى الجامعي الحبيب بورقيبة بصفاقس اليوم الأربعاء 16 سبتمبر 2015 في اضراب مفتوح على خلفية تنصيب سامي التونسي مديرا عاما للمستشفى لتكوينه العسكري. وقد شهد المستشفى اليوم حالة من الاحتقان وسط تعزيزات امنية مكثفة." بالفلّاقي، العصابة هذي قالتلكم، يا توانسة، و يا صفاقسيّة بالذّات، أحنا باش نكركرو، و باش نعذبوكم بالإهمال و الوسخ، و إذا ماشي في بالكم يا توانسة و بالذّات يا صفاقسية، انكم باش تجيبولنا شكون يقاوم تسيبنا و إهمالنا و إحتقارنا ليكم، فهانا مضربين و...تضربولنا عالطّيّارة، على فكرة العقيد سامي التّونسي، موش مجرّد طبيب في المستشفى العسكري، لا، السّيّد أستاذ طب، و بالله، اوّل مرّة باش نطلب منكم يالي تحبو الصّفحة برتاجيو، راهو فايسبوك قعد آخر ملاذ لتحسيس التوانسة بهذه المآسي الي صايرة في املاكهم العامة
مشكلة التوانسة، عامة الشعب من التوانسة، أنهم موش فاهمين انو الفلوس هي العامل الوحيد في الحرب الشرسة الي تتعرضلها بلادهم و ديارهم و قوتهم و حياتهم و راحة بالهم على صغارهم و اماتهم و اخواتهم و أحبابهم... الفلوس هي الاقتصاد، الفلوس هي ميزانية الدولة، هي قدرتها على توفير تجهيزات لجيشها و امنها و تدريبهم تدريب عالي، هي قدرتها على تحسين مستوى العيش في مناطق الفقر حيث يترعرع شيطان اليأس الذي يقود للإرهاب الدموي الغاشم... الاقتصاد هو خلق الثروة، و الثروة ما يخلقها الا العمل، العمل، العمل، العمل، القراية، القراية، القراية، القراية و العمل حتى الموت، العمل يخلق ثروة، و الثروة تخلق مواطن شغل جديدة للبطالة، و العمل و خلق الثروة هو الي يوفر أكثر ضرائب و أداءات للدولة، الضرائب و الاداءات هي ميزانية الدولة.... لرجل الأعمال الي يخدم في مخو عالفيسك نقول، انت تسرق في روحك بالنهاية، لأن انهيار تونس هو نهاية تمتعك بما انت فيه، و تهنى، ما عندك وين تمشي و تفرح، حتى لو خليت أهل البلاء في بلاهم، باش تعيش كلب في بلاد الناس، و باش تعيش مع حقيقتك الي تعرفها : انت من أسباب خراب بلادك، انت خائن و باش تعيش خائن و تموت خائن... للطبيب و المحامي و المهندس و العدل و كل أصحاب المهن الحرة الي يخلصوا في تفاهات للفيسك و يقبضوا ايسباس و يعيشوا في مستوى بعيد على حقيقة مستواهم لو يدفعوا الواجب عليهم للعيش من خيرات هذا الشعب، انتوما تسرقوا في ارواحكم بالنهاية، لأن نهاية تونس هو نهاية عيشكم الرغد، و ما عندكم فين هاربين، الأغلبية الساحقة منكم باش تعيش في الدم و الخراب معانا و الي باش يصير على بو و خو و أخت و ولد و أم التونسي باش يصير على اهلكم و عليكم ، مع يقينكم، أنكم من أسباب خراب بلادكم، لأنكم سرقتوا التوانسة، و عشتوا بيناتنا، و تمتعتوا بعرقنا الي قراكم و وفرلكم كياسات و امن و إدارات و صحة عمومية و خاصة، انتوما سراق، ما فماش كلمة أخرى لوصفكم غير أنكم سراق، و خونة زادا، اكيد خونة للتاجر، الي يخدم في مخو، و يشوف في روحو مهف، يتعدى بين القطرة و القطرة، و بالطبيعة يشوف في روحو معلم كي يسرق الفيسك، تجارتكم مصيرها الكساد عندما يحل الخراب، حياتكم مصيرها الخراب عندما تنهار هذه الدولة، انتوما ناس تعيشوا بيناتنا، تتمتعوا بخيراتنا و امننا و تسرقوا فينا، انتوما عايشين في خير خاطركم في بلاد اسمها تونس، فيها دولة و إدارة و صحة و تعليم و امن و جيش، مهما كان مستواهم، هوما موجودين على قدر ما نجمنا نعملوا و انتوما تتمتعوا بيهم، انتوما سراق، ما فماش كلمة أخرى غير أنكم سراق، و خونة زادا، اكيد خونة... المواطن، الي يقبض كراء دارو و ما يخلص حتى فرنك ضرائب، الي يبيع دارو و الا كرهبتو و ما يخلص حتى فرنك ضرائب، الي يشري سلعة مهربة خاطرها ارخص، و يعبي ايصونص ليبيا و الجزائر خاطرهم ارخص، و يدفع رشوة باش يقضي امورو، تخديم المخ هايل و تعدي بيه في امورك؟ أي و الفلوس الي مشات أجيب المهربين و انت تمتعت بيها نهارين و ضاعت عالميزانية منين باش نجيبوها حسب رايك؟ ماهي زيادة في أسعار السلع المدعمة و الكهرباء و الماء و غيرهم؟ ماهو سبيطارات في حالة مزرية و تعليم تاعب لصغارك و غياب الأمن و الجيش المدربين و المجهزين لحمايتك... و بالنهاية مزيد من الفقر و الحقد الي يخلق مجرمة و أرهابيين... للثورجوت، الي يعشق الكلام الفضفاض و الشعارات حول الإصلاح الفوري لكل شي لتصبح تونس كسويسرا في ثواني، لهالدرجة بلغ بيكم الغباء و الانسلاخ على الواقع؟ يعني عميتوا على الخراب الداهم على بلادكم ؟ ما تعرفوش مبدأ الأولويات؟ ما تعرفوش انو اتهام الجميع بالفساد هو بالنهاية تدمير لكل شي يمكن اصلاحه؟ ماذا ستصلحون حين ينتهي تاريخ هذه الأرض كوطن اسمه تونس و بداية تاريخ أرض الخراب و الدم ؟ أخيرا للشباب، الذي يفكر بمنطق "ما عندي ما نخسر"، والله قد ما نعاودلكم أنكم ستندمون حين تكتشفون أن خسارة أبسط مقومات الحياة لاهلكم و احبتكم هي أعظم الخسائر، الشباب هو شعور بالقوة، لا شيئ غير القوة، لكنه شعور زائف لا ندرك تفاهته إلا بمرور الزمن، للشرفاء من هذا الشعب سواء رجال أعمال أو أصحاب مهن حرة أو تجار أو مواطنين أو غيرهم، إياكم و ثقافة "هوكا الناس الكل تسرق" إياكم و ثقافة "الحوتة خامرة من راسها" إياكم و ثقافة الثورجوت الحمقى الذين لا يرو في هذه الدولة إلا عيوبها، العيوب موجودة و كثيرة، لكن لإصلاحها يجب أولا الحفاظ على هذا الوطن، و الحفاظ على بلادنا يبدأ بالاستشهاد في العمل مهما كانت العيوب الآنية... كل واحد فينا يبدأ بروحو، و الخونة مصيرهم مزبلة التاريخ
باقي مع قانون المصالحة، 8 مغالطات لا بد من الانتباه لها : * القانون باش يدخل 500 مليون دينار للميزانية : الرقم هذا من الحيط، اللهم الي قالو في بالو بكل حد قداش سرق فلوس من تونس من عام 1987 لتوا، و في بالو قداش من واحد منهم باش ينتفع بيه، و المقارنة الي تعملت مع المغرب باش يطلع هذا الرقم هي مقارنة غالطة لان العفو في المغرب كان فرصة لمصدري الزطلة باش يحطو فلوسهم في البنوك ماغير مشاكل * القانون غير دستوري: كلام فارغ و شعبوية زايدة، فما هيئة واحدة في تونس قادرة تعطي هذا الرأي هي الهيئة الوقتية لمراقبة دستورية القوانين، و الي أثبتت قوتها و استقلالها بعد رفضها لقانون المجلس الأعلى للقضاء * القانون يشجع على الاستثمار : لا اله الا الله... لا يزي مسامحة الفاسدين هي رسالة انو الشي ممكن يتعاود، لا يزي اذا المستثمرين الي أمورهم واضحة هوما ديجا خايفين من الاستثمار في الفوضى التونسية الحالية، فكيفاه تتوقعوا من واحد باش يضطر يرجع شطر الفلوس الي عندو انو يجي لتونس يستثمر فيها في ظل الفوضى الحالية القانون يسامح في الفلوس المسروقة: كذبة مخزية، لإنو القانون معمول للتخلي عن العقاب مقابل استرجاع الأموال المنهوبة مع الفوائد، و التقرير النهائي لتفاصيل عمليات المصالحة، يقدم لرئاسة الحكومة الي في يدها شهر باش تقدمو لهيئة الحقيقة و الكرامة القانون يستثني الأملاك المصادرة و عائلة بن علي من المصالحة : ما فما حتى حرف بهذا المعنى في النص الحالي للقانون، و أي شخص معني بيه * القانون يسامح بينما هيئة الحقيقة و الكرامة تحط في الحبس : خطأ خطأ، الاثنين ينتهيو بمسامحة المذنب * القانون يسامح الموظفين الي خذاو رشوة و الا استولاو على المال العمومي : موش صحيح، القانون يسامح موظفي الدولة الي نفذوا التعليمات خوفا، و أي موظف استفاد من فسادو برشوة أو بالاستيلاء على المال العام مطالب هو زادا باش يرجع الفلوس مع الفوائد * القانون باش ينقذ تونس من مصير اليونان (هذي سمعتها اليوم من أنصار القانون) : كلام فارغ، القانون حتى لو مر، الفوائد المتوقعة منه (و حتى كان وصلت ل500 مليون دينار الي طلعولنا بيها) تافهة مقارنة بأرقام الاستثمار السنوي التونسي (20 الف مليون دينار) او بميزانية تونس(28 الف مليون دينار)، مصير اليونان ماشيينلو هكا و الا هكا اذا كل تونسي ما يخدمش 1000% من مردوده الحالي
عمال شركة البيئة بالمظيلة يغلقون الشركة بسبب تركيز آلة لمراقبة الحضور بالبصمة... هههههههههههه.... بعد ما نذكركم انو هالنوع من الشركات ممول من فلوس الشعب التونسي... نقلكم انو الغورة و الشهرية المسروقة هي طبيعة ثانية عند غالبية شعبنا السمح، بالطبيعة لو الإدارة تشد الصحيح و تدافع على فلوس التوانسة و تعاقب الخدامة المتمردين، توا كالعادة يخرجولنا جماعة حق الاضراب و الاحتجاجات الاجتماعية و هاك اللغة الحزبية الضيقة
توضيح : أهم و أخطر عيوب قانون المصالحة هو عدم معرفة الشعب للسراق و عدم اعتذارهم، الي يقلكم راهو فيه تفريط في الفلوس راهو كااااذب و يمسح بعقولاتكم في القاعة
وزير الصّحة عمل زيارة فجئية للمستشفى الجامعي بصفاقس، شاف الخنّار و الاستهتار الي يفوق العجب، يبدو أخيرا انّو فما نيّة لتعيين عقيد في الجيش الوطني دكتور و استاذ مبرز على رأس المستشفى على امل يكبس شوية و يرجعوش في مستوى حتى مستشفى محلي على الاقل... عصابة نقابات جامعة اتحاد الشّغل متاع الصّحة، خرجت بلاغ... ترفض فيه هذا التّعيين... يعني يا توانسة، يالي تدفعو في دم قلوبكم ضرائب باش تمشي للصّحة و غيرها، و في الاخير كي تدخلو لمستشفى عمومي تشوفو الهول من النّاس الي تخدم غادي و الي انتوما تخلصولهم في شهاريهم، كي تحبو تكبسوا شوية ثماش ما على الأقل تحصلو من هالخدّامة مردود يساوي حتى 50% من الشهاري الي تدفعولهم فيهم، تقوملكم عصابة نقابات جامعة الصّحة، و تقلكم بلعو أفّامكم، هذاكا الموجود، انتوما تصرفو و احنا نعملو الي نحبو في سبيطاركم و لا تكبسو و لا سخطة على روسكم... و الي موش عاجبو يشرب ماء البحر
رسالة ننقلها كما هي و لكم التّعليق: أصدقائي الأعزّاء القادرين منهم على رؤية صفحتي و الآخرين، لا أستطيع تحمّل رؤية وطني يسير مباشرة الى الفناء دون ان أبلّغكم هذه الصّرخة: أبدأ بتقديم نفسي، أنا محمّد التونسي، مدير شركة لمعالجة المواد الاوّلية البلاستيكيّة التّقنية، و هي الشّركة الوحيدة في تونس و المغرب العربي في هذا المجال، تشغّل خمسين مهندسا و تقنيّا ساميا. سأحدّثكم عمّا يجري في قطاعنا الّذي كان مفخرة الصّناعة التّونسية سابقا، و سأبدأ بحرفاء شركتي الّذين فقدتهم: مجمع MSF : هو مجمع لشركتين تشغّلان 370 أجيرا، متوقفتان عن العمل منذ 8 اشهر لأنّ نقابتهم قرّرت فجاة المطالبة بزيادات اعتباطية و مجحفة في الأجور. شركة مصفاة: 900 عامل، متوقفة عن النّشاط لنفس الأسباب، مع الاشارة أنّ توقف نشاط هذه الشّركة يؤثّر على نشاط 3 أو 4 شركات مناولة أخرى، و هي حاليا قد خسرتهم جميعا كحرفاء شركة B Plast هي شركة مصنّعة للفافات الورق البلاستيكي، 300 عامل، متوقفة عن العمل بسبب طلبات الزّيادة في الأجور شركة Altia: من 180 الى 200 عامل، إضرابات متكرّرة شركة Microtechnique : تعطيل عمل، إضرابات، و ادارتهم تفكر في نقل نشاط الشّركة الى رومانيا و انا هنا لا أحدّثكم عن الشّركات التي أفلست أو التي فرّت من تونس، أو تلك التي ألغت أي استثمارات توسعة او تطوير لنشاطها. انّ كلّ القطاع يعاني معاناة كبرى بسبب حالة الفوضى التي عمّت البلاد. و كما لو أنّ هذه المشاكل لا تكفي، دعوني أحدّثكم عن حال إداراتنا: مؤخّرا، تعطّبت احدى سلاسل الإنتاج بالشّركة، و كان علينا شراء محرّك من المانيا، و يشترط المصنّع الألماني أن ندفع له نصف المبلغ تسبقة قبل أن يبدأ في تصنيع المحرك. علما أنّ عمليّة التّصنيع تستغرق شهرين. توجّهنا للبنك لاتمام عملية دفع التّسبقة، فطلبوا منا ترخيصا من البنك المركزي لتحويل المبلغ للخارج، تقدّمنا بطلب التّرخيص يوم 15 جوان 2015. بعد انتظار لا متناهي و عشرات المكالمات الهاتفية دون إجابة لأنّ موظفي البنك المركزي لا يردّون على الهاتف، تنقلنا على عين المكان، فكانت إجابة السّيّد الذي استقبلنا: أطلبوا موعدا.... كيف يمكن طلب موعد و انتم لا تجيبون على الهاتف بتاتا؟؟؟ بعد مشاحنات عديدة و تهديدنا بالاعتصام، وعدونا بمدّنا بالتّرخيص منذ الغد. يعني 3 أشهر ضاعت هباءا في بلاد في حاجة للعمل ليلا نهارا لتنجو من الإفلاس. نخرج من البنك المركزي و نتوجّه للمحكمة العقاريّة للاسترشاد حول شهادة نطلبها منذ 5 أشهر و نحتاجها لاتمام ملف قرض بنكي للشركة. المفاجأة الكبرى هي أنّ ملفّنا لم يلمس و مازال كما هو منذ 5 أشهر... نعلن غضبنا و بعد مشاحنات و تهديد بالاعتصام على عين المكان، يرضى أحد المسؤولين أن يعالج ملفنا أخير ثمّ يرسلنا الى احدى سكريتاراته لتعطينا الشهادة. و الآن صدّقوا أو لا تصدّقوا، اسمعوا ما قالته السكريتاره دون أي تردّد أو وجل: " اذهبوا لمن أرسلكم (رئيسها في العمل)، و قولوا له أن ينجز هذا العمل بنفسه". لم يكن أمام المسؤول المسكين سوى التوجه لسكريتارة أخرى و يخاطبها بتقديس الهي مترجيا منها أن تنجز لنا الشهادة الممحونة... لا داعي لأن أخبركم أنّنا تنقلنا داخل هذه الإدارة و بين وثائقها دون ان يسألنا أي كان عمّا نفعله أو نبحث عنه هناك... تذكّروا أنّ تونس في حالة حرب ضدّ الإرهاب... قولوا لي رجاءا، الى اين يتجه هذا الوطن؟؟؟ هذه صرخة انذار أعلم أنّها لن توقظ أحدا، لكن على الأقل، انا ارحت ضميري لأنّني لم اعد أتحمّل النظر الى تونس تسير نحو خسارتها...
اعادة تبسيط مساوئ و محاسن قانون المصالحة الاقتصادية: • الفصل 2 : اسقاط التتبعات في حق الموظفين العموميّين أو أشباههم من اجل أفعال تتعلق بالفساد المالي او بالاعتداء على المال العام باستثناء تلك المتعلّقة بالرشوة أو الاستيلاء على المال العام رأي الصّفحة : المقصود هوني هوما الناس الي صحّحت و أعطات تراخيص امّا بدافع الخوف أو بدافع الطمع في ترقية مهنية، بالطبيعة هوني القانون ما خمّمش في الموظفين الي رفضوا الانخراط في المنظومة و الي صار فيهم ما صار و شنوا باش يكون شعورهم وقت الي يعرفوا أنّوا رفضهم الانخراط في المنظومة كان حكاية فارغة و انو زميلهم المطيع على الفساد أمورو في الجبن و ما عندو حتّى مشكل، القانون ما خمّمش أنو الانتفاع ينجم يكون بمزية تخديم فرد من العائلة في بقعة أخرى غير الي يخدم فيها الموظّف المطيع، او الحصول على تسهيلات إدارية شخصية للموظف المطيع من إدارة أخرى و في مجال آخر، أو الترقية السّريعة للموظّف المطيع، أو غيرها من الفوائد الي تنجم تتحقق للموظّف المطيع دون ان تنطبق عليها التّوصيفات القانونيّة للرّشوة او الاستيلاء على المال العام، القانون زادا ما خمّمش في الرّسالة الي يحملها هذا النّوع من العفو و هي : أنّو طاعة العرف القوي في الفساد خوفا منه هو امر عادي و ما فمّا حتى داعي للمقاومة و رفض التعليمات الجائرة و التمسّك بالميادئ و الحق، و بالنهاية الرّسالة هي : الفساد ما يهزش للحبس... الأهمّ هو انو العفو على الناس هاذم ما فيه حتى فايدة على الشعب التونسي و ما رابحين منو حتى فرنك، و حتى لو قررنا نسامحو، فما أضعف الايمان و هو انو الناس هذي تعترف بأفعالها علنا و تعتذر علنا للشعب التونسي اقتراح: إضافة "وباستثناء الموظفين او اشباههم الذين انتفعوا لذواتهم بترقيات سريعة في وظائفهم أو بتراخيص استثنائية في باقي أوجه حياتهم أو بمنافع لهم أو لفروعهم أو/ و أصولهم على ان تكون تلك المنافع نتيجة مباشرة أو غير مباشرة لمشاركتهم بالأفعال المذكورة في هذا الفصل" • الفصل 3: يمكن لكل شخص او للموظفين العموميّين أو أشباههم الي عندهم أفعال تتعلق بالفساد المالي او بالاعتداء على المال العام و تحصلوا منها على منافع، أنهم يقدموا ملفات صلح للجنة متكونة من 7 أعضاء منهم 5 موظفين من مختلف الوزارات، رأي الصّفحة : اللجنة ما تنجّمش تكون مستقلّة اذا أعضاءها عندهم عروفات يحكمو في ترقياتهم و كونجياتهم و حياتهم المهنية عموما اقتراح : تغيير صيغة اللجنة لتتكوّن من أعضاء ينتخبهم مجلس النواب حتى تكون استقلاليتهم حقيقية • الفصول 4 و 5 و 6: اللجنة هذي تقوم بتقييم المنفعة او المال العمومي المستولى عليه مع إضافة خطية بـ 5%سنويا، ثم يقوم المتهم بإيداع المبلغ بصندوق الودائع و الامانات المسيّر من طرف وزارة المالية قصد استعماله في مشاريع بنية تحتية و تشجيع الشركات الصّغرى و المتوسّطة، و بايداع المبلغ تنتهي أي تتبعات عدلية في القضايا المصرح بها و المتصالح حولها فقط. رأي الصّفحة: بعد الموقف المبدئي الي حكينا عليه في راينا في الفصل 2، و في حال أنّ المبالغ المسترجعة مهمّة و خاصّة انّو فوقها فوائد سنويّة ب5%، و في ظل الحالة التعيسة لموارد الميزانيّة، استرجاع الأموال هذي ما تكون كان فايدة لتونس، خاطر بالقضاء الله اعلم وقتاش يرجعو و الله اعلم قداش يرجع منهم... و ديما حتى لو قررنا نسامحو، فما أضعف الايمان و هو انو الناس هذي تعترف بأفعالها علنا و تعتذر علنا للشعب التونسي • الفصول 7 و 8: العفو عن التونسيين الي عندهم مكاسب في الخارج و ما صرحوش بيها و ما قاموش بتحويل المداخيا الي جايتهم من هالمكاسب لتونس كيما يفرض قانون الصرف التونسي، و العفو على الناس الي شادة دوفيز في تونس و ما صباتوش في حسابات بالبنوك... العفو يشمل العقوبات المفروضة في قانون الصّرف و يشمل أيضا العقوبات و الخطايا الجبائية على المداخيل غير المصرح بها، و العفو هذا ما يصير الا في حال إعادة هذه الأموال لتونس و خلاص خطية ب5%عليها. و كي نقولو إعادة الأموال موش معناها اعادتها لصندوق الودائع و الامانات متاع الدّولة، لا، اعادتها لحسابات في تونس بالعملة او بالدينار القابل للتحويل، لكن تبقى ملك لأصحابها... رأي الصّفحة : دائما تبقى الإشكالية المبدئيّة من جهة، و من جهة ثانية، دائما تبقى اشكاليّة حاجة تونس للعملة الصّعبة الي تخلي الفلوس هاذم يرجعو يدخلو للاقتصاد الوطني و ممكن اصحابهم يستثمروهم و يخلقوا ثروات و مواطن شغل، عوضا عن امل شبه معدوم في رجوعهم عبر القضاء الدّولي... لكن فمّا زوز حوايج هوني يعتبروا هديّة ما يستحقوهاش المتهربين، اوّلا تمتيعهم بحق فتح حسابات بالعملة او الدينار القابل للتحويل (الي هي في الواقع وضعية محصورة في تونس في بعض حالات الشّركات المصدرة او عمالنا بالخارج) هو هدية زايدة، ديجا هو موش باش يشد الحبس، دونك يرجع الدوفيز و يأخذ مقابلهم دينارات كيفو كيف باقي التوانسة و اذا تتوفر فيه الشّروط مبعد ينجم يحل حسابات بالعملة او بالدينار القابل للتحويل... الهديّة الثّانية هي نسبة الخطيّة، 5%نسبة تافهة مقارنة بال22%الي هو معدل الضّرائب في تونس عام 2014، صحيح نحبو نشجعوهم باش يدخلو دوفيز لتونس، لكن 5%تظهر شوية و 13,5%نسبة اكثر من مشجعة حسب راينا اذا نظيفولها القدرة على العودة لتونس و الإفلات من السّجن، و ديما حتى لو قررنا نسامحو، فما أضعف الايمان و هو انو الناس هذي تعترف بأفعالها علنا و تعتذر علنا للشعب التونسي اقتراح: حذف إمكانية فتح حسابات بالعملة الصّعبة اة الدّينار القابل للتّحويل و رفع نسبة الخطية الى 13,5%. • الفصل 9: سرّية المعلومات... و هذا يتعارض مع حق التوانسة في معرفة من سرقهم و واجب الاعتذار من المذنبين • الفصل 10: عدم نيل التدابير الي في الفصلين 2 و 3 من هذا القانون من حقوق الغير، يعني اذا فما مواطن متضرّر من موظف عمومي، فابرام الصلح و العفو ما يعني شي قدام حق المواطن راي الصّفحة : فصل جيّد اقتراح: تعميم هذا الفصل على كلّ الفصول و ربط الضّرر بالحالة الشّخصية باش ما تركبش الشّعبوية على هذا الفصل • الفصل 11: تقرير مفصّل لعمل لجنة المصالحة يقدّم الى رئيس الحكومة و الى هيئة بن سدرين في ظرف حوالي 2 سنوات من صدور القانون الخلاصة: حتى بصيغته الحاليّة لا نظن أن القانون سيشجع المتهربين على العودة خصوصا و ان حال الفوضى في تونس و عدم وضوح المستقبل يشجع في الناس المنظمة باش تهرب يا ما بالك بالي عامل عملة و فاصع... و القانون بصيغته الحاليّة هو غباء سياسي حسب راينا المتواضع لانو باش يعطي فرصة لبعض من هدفهم الوحيد التشكيك في كل ما يمت لمؤسسات الدولة بصلة لأهداف قطاعية و حزبية ضيّقة (طبعا دون تعميم) باش يزيدو يغلطو الناس دون أي فائدة لتونس من الجهة المقابلة... الاهمّ : القانون ما يقولش حرفيّا انّو يستثني القضايا المرفوعة حول الأموال المصادرة من مجاله النصيحة: العقلانيّة و الهدوء و عدم الانجرار نحو الاحكام الجاهلة، القانون بصيغته الحاليّة لن يمرّ حسب راينا المتواضع
بعض مصاريف هيئة الحقيقة والكرامة : * تحسين واجهة المقر 58 أ.د. * 15 سيارة باسات ثمن الواحدة 82 أ.د * تجهيز مكتب رئيسة الهيئة 120 أ.د. * 18 رحلة للخارج لمجموعات من الاعضاء * 48 .أ.د تكلفة اللوحة الضوئية للمقر هذه الارقام ذكرها محام في برنامج على قناة نسمة الليلة بحضور عضو من هيئة الحقيقة والكرامة الذي صحح فقط فيما يتعلق بالرحلات وذكر انها لم تتكفل بها الهيئة بل كانت على حساب من قام بالدعوة من منظمات اجنبية ! البرنامج تتم اعادة بثه اخر الليل ... يئست والله يئست😢، الفلوس هذي يا توانسة راهي من ميزانيتكم، وقتاش البلاد هذي يجي فيها حكومة أو هيئة ما تعبثش بفلوس التوانسة :(
حقائق حول التنمية الجهوية و العدالة الجهوية في وطننا أي شعبي العزيز أولا و الأهم الأهم : 1- لازمنا نتفقو أن العدل هو أول مقومات العيش المشترك الذي يولد الانتماء للمجموعة... فبدون عدل ينتفي الانتماء و بدون انتماء، تقوض فكرة الأوطان من أساسها 2- لازمنا نتفقو انو الحال الآن هو وليد أكثر من نصف قرن من القرارات بغثها و سمينها و من ينتظر تغيير الحال فورا موش لازم يكمل يقرأ 3- التفاوت في التنمية بين الجهات هو حقيقة ملموسة من جهة و مؤكدة بالأرقام من جهة أخرى و هانا جايين للأرقام 4- وضع الاساسات لتغيير الحال واجب أن كنا فعلا نرغب في تواصل تونس كوطن و في ظل شح الامكانيات، لا امل في هذا التغيير الا بالبدء بتضحيات تلقائية من المناطق الاحسن لصالح المناطق الأقل تنمية من جهة و بصبر التونسيين الساكنين في المناطق الثانية و ثقتهم في التغيير، أي طريق آخر كالفرعنة و ادعاء القوة الفارغة من جهة و التعالي المقيت و رفض النظر للحقيقة من جهة أخرى، هو بالنهاية طريق نحو الخراب و نهاية تاريخ هذه الأرض كوطن اسمه تونس.... نجيو توا للأرقام... بعد الثورة، قام خبراء المعهد التونسي للتنافسية و الدراسات الكمية التابع لوزارة التنمية و التعاون الدولي بدراسة لمستوى التنمية الجهوية لل 264 معتمدية في كامل تراب الجمهورية، الدراسة هذي تأخذ بعين الاعتبار كل مجالات التنمية : الطرقات، الماء و الكهرباء و التطهير، البعد عن أقرب مطار أو ميناء، البعد عن أقرب مركز اقتصادي كبير، عدد الأطباء و عدد الصيدليات و عدد اسرة المستشفيات للألف ساكن، عدد العائلات المعوزة، نسبة الفقر، النمو الديمغرافي بالمعتمدية، النزوح من و الى المعتمدية، نسبة المتعلمين في الثانوي و العالي و نسبة الامية، نسبة إيجاد شغل للمسجلين في مكاتب الشغل، عدد الشركات الخاصة للألف ساكن، مقارنة عروض و طلبات الشغل، معدل حجم الشركات الخاصة و نسبة الأجراء بالشركات الخاصة، نسبة البطالة. من جملة هالمعطيات الخبراء طلعو عدد هو نتيجة التنمية الجهوية بكل معتمدية، نبداو أولا بترتيب أفضل 5 معتمديات: 1- باب بحر تونس 2-باب سويقة تونس 3- حي الخضراء تونس 4- سوسة المدينة سوسة 5- سوسة جوهرة سوسة أسوء 5 معتمديات : 264- حسي الفريد القصرين 263- العيون القصرين 262- سوق الجديد سيدي بوزيد 261- مجال بالعباس القصرين 260- بلخير قفصة و هوني ملاحظة : ترتيب معتمدية الفوار هو 195 باعتبار انو عادة فما تفاوت كبير في الترتيب حتى داخل الولايات بيدها (مثلا فما 37 معتمدية ترتيبها فوق ال100 رغم تواجدها في مناطق تعتبر تاريخيا ماخذة نصيبها من التنمية) خيرنا نشوفو شنوا معدل ترتيب المعتمديات في كل ولاية و النتيجة : 40 هو معدل ترتيب معتمديات ولاية بن عروس 45 هو معدل ترتيب معتمديات ولاية تونس 50 هو معدل ترتيب معتمديات ولاية اريانة 54 هو معدل ترتيب معتمديات ولاية منستير 58 هو معدل ترتيب معتمديات ولاية سوسة 84 هو معدل ترتيب معتمديات ولاية نابل 102 هو معدل ترتيب معتمديات ولاية صفاقس 110 هو معدل ترتيب معتمديات ولاية بنزرت 130 هو معدل ترتيب معتمديات ولاية زغوان 134 هو معدل ترتيب معتمديات ولاية مهدية 137 هو معدل ترتيب معتمديات ولاية مدنين 148 هو معدل ترتيب معتمديات ولاية قابس 150 هو معدل ترتيب معتمديات ولاية باجة 161 هو معدل ترتيب معتمديات ولاية قبلي 175 هو معدل ترتيب معتمديات ولاية توزر 181 هو معدل ترتيب معتمديات ولاية القيروان 183 هو معدل ترتيب معتمديات ولاية جندزبة 192 هو معدل ترتيب معتمديات ولاية كاف 199 هو معدل ترتيب معتمديات ولاية تطاوين 204 هو معدل ترتيب معتمديات ولاية قفصة 206 هو معدل ترتيب معتمديات ولاية سيدي بوزيد 217 هو معدل ترتيب معتمديات ولاية القصرين الخلاصة : تعاهد وطني على تقسيم الاستثمارات السنوية لميزانية الدولة لخمس سنوات القادمة كما يلي : * يقع خص ال10 ولايات في مؤخرة الترتيب بكل الاستثمارات السنوية الجديدة و توزيع هذه الاستثمارات العمومية بحيث تنال الولاية الأسوء ترتيبا ضمن العشرة أكبر نسبة و الافضل ترتيبا ضمن العشرة أقل نسبة * يقع الاقتصار في باقي الولايات على مصاريف صيانة الاستثمارات الموجودة بعد الخمس سنوات، يتم توزيع الاستثمارات العمومية حسب مساهمة كل ولاية في المنتوج الداخلي الخام سنويا مع الحرص على إيقاف العمل بهذه القاعدة في حال بروز خطر تفاوت جديد
صباح النور الدورة الاقتصادية : الاستهلاك 󾌰، أدوار المنتج و المستهلك 󾌰
نحكيو على البنوك و الديون غير المسدّدة في البداية لازمنا نعرفو أنّو فايسبوك فيه برشا تخلويض في الموضوع هذا، و للأسف حتى بعض المنظّمات المدنيّة المعروفة بمصداقيتها دخلت في هالتخلويض لسبب بسيط هو انّها حكات في حاجة ما تفهمهاش، حاجة أخرى، المقال ما يحكيش على أسباب تعثّر البنوك العموميّة، ديجا حكينا فيه للي يحب يهبط شوية في الصّفحة،... على كلّ هات نبداو أوّلا، شنية البانكا و شنيّة خدمتها؟ البانكا هي شركة بين مجموعة أشخاص، رأس مالها الأدنى في تونس هو 100 مليون دينار (100 مليار ملّيم)، و مهمّتها الرّئيسيّة هي جمع الودائع (يعني فلوس الناس الي يحطّوهم في البنوك) و إعطاء القروض. انجمو نفهمو توّا، و لو بصفة كاريكاتوريّة، أنّو البانكا ما تنجّم تعطي قروض الّا اذا عندها كمّية ودائع معيّنة، و القاعدة هذي هي قانون من البنك المركزي، و تحديد سقف القروض المسموح بيه يخضع لحسابات مختلفة، المهمّ انّنا نتفقو، انّو حجم مجموع القروض الي مسموح لأي بانكا أنّها تعطيهم، مرتبط بحجم الودائع متاعها. إضافة للقاعدة هذي فمّا عدّة قواعد أخرى تحدّد سقوف عمل البنوك و قدّاش لازم يكون عندهم سيولة في كلّ لحظة و القيمة الأقصى للقرض المسموح اعطاؤو لشركة او شخص واحد، و القيمة الأقصى للقرض المسموح اعطاؤو لأعضاء مجلس الإدارة متاع البانكا أو المساهمين الرّئيسيّين في رأس مالها، و غيرها من القواعد الماليّة المفروضة نظريّا على كلّ البنوك و الي واقعيّا ما اتطبّق فيها الّا البنوك الخاصّة لأنّو البنوك العموميّة هي تحت تسيير الحكومات و لأنو البنك المركزي النّونسي (البوليس الي يراقب التزام البنوك بقواعد السلامة الماليّة) هو أيضا تحت تسيير الحكومة، فما ينجّمش يحل فمو برشا عالبنوك العموميّة ... ثانيا هات نحكيو على البنوك في تونس عموما في تونس حاليّا فمّا 22 بانكا مقيمة (عكس بنك غير مقيم و الي هوما 7 بنوك و مجال نشاطهم ضيق جدّا بالقانون لدرجة انّو الغالبية السّاحقة من التوانسة عمرهم ما سمعو بيهم)، الى حدود 30 جوان 2015، بلغت ودائع المواطنين و الشّركات التونسية قيمة خمسين ألف و 38 مليون دينار (يعني 50 ألف و 38 مليار ملّيم). في المقابل بلغت القروض الي ماخذينهم المواطنين و الشّركات التوانسة من البنوك قيمة سبعة و خمسين الف و 748 مليون دينار (يعني 57 ألف و 748 مليار ملّيم). تقسيم هاته القروض هو تقريبا ثلثين للشّركات و ثلث للمواطنين الأفراد و هالتّقسيم هو التّقسيم العادي في أغلب اقتصادات العالم. هوني، لازم كليمة حول حجم البنوك العموميّة الثلاثة ( STB et BNA et BH) في القطاع البنكي التّونسي : حجم القروض الي عاطيتهم هالبنوك الثلاثة يمثّل لوحده: ... 30,6% من مجموع القروض الّي عاطيينهم البنوك التّونسية الـ 29 بكلهم ، في المقابل، حجم ودائع هالبنوك الثلاثة يمثّل لوحده: ... 31,7% من مجموع ودائع التوانسة في البنوك التّونسية الـ 29 بكلهم. و هوني نفهمو أنّو انقاذ هذه البنوك و إعادة رسملتها ما كانش خيار، كان حلّ أوحد و وحيد لتفادي الخراب العام بتونس. بالفلّاقي، النّاس الي تعيّط على اصلاح هذه البنوك العموميّة عندها 1000 حق، و لازمها ما تبطّلش عياط و ضغط بمرور الوقت، لكن النّاس الي تقول لا ما نعملوش رسملة الّا بعد الإصلاح، هي ناس تلعب بمصير شعب كامل لأنّو الحالة المأساويّة للبنوك العموميّة هي حالة استعجاليّة، و طلب الإصلاح قبل الإنقاذ هو في المطلق طلب نبيل و مثالي و لكن في الواقع طلب تأجيل الانقاذ هو عبارة على طلب تدمير القطاع البنكي عموما و بعدها ما عاد فمّا ما نصلحو أصلا. و شنية حكاية هالأرقام المهولة (بالنّسبة للمواطن العادي) حول القروض و الّي قاعدة تدور مع أسماء النّاس الي خذاتها على فايسبوك؟؟؟ قبل ما نجاوبو لازمنا انّسبو، تذكروا انّو قيمة القروض في تونس بموفّى جوان الّي فات هي 57748 مليار ملّيم، و تذكروا انّ الثلثين منهم (قريب 38500 مليار ملّيم) هي قروض للشّركات، و 38500 مليار هو مبلغ جبّار في ذهن المواطن البسيط، لذا كي يشوف قرض بـ 50 مليار يخرج من عقلو و يظهرلو فلوس تونس الكلّ مشات في القرض هذاكا. الاهمّ أنّو المبالغ المتداولة بأسماء رجال أعمال معروفين هي في الواقع قروض للشركات الكبرى الّي يملكوها النّاس هاذم، يعني الكريدي متاع عشرات المليارات ما خذاهش فلان الفلاني و انما خذاتو شريكتو. حاجة أخرى، الاغلب على الظّن المبالغ المقدمة على أساس أنها مبالغ غير مسدّدة هي في الواقع قيمة القروض الي خذاتها الشّركات هذي و الأقرب للظّن أنّها قاعدة تخلص عادي... التّخمين الاخير هذا هو تخمين الأدمين و ما عندو حتى مستند عليه، لكنّو مجرّد استنتاج بحكم معرفتي التّقريبية بمستوى أحجام القروض الكبرى المتداولة في تونس و بحكم اطلاعي على القوائم الماليّة للشركات الكبرى الّي خذات هالقروض (قوائم منشورة للعموم في موقع البورصة)، يعني بصراحة ظاهرة الحكاية، أوّلا أنو المليارات المنشورة هي قروض للشّركات و موش للأصحاب الشّركات كيما قالولكم و ثانيا، صعيب برشا انّو هالشّركات الكبرى تكون عندها ديون غير مسدّدة بالحجم هذاكا بينما قوائمها الماليّة ممتازة0 و شنية القروض المتعثّرة و شنوا الفرق بينها و بين الدّيون غير المسدّدة و شنوا أثرها على مرابيح البنوك؟ أوّلا لازمنا نتذكرو أنّ البنوك كيف تعطي قرض، تعطي معاه جدول آجال الخلاص الشّهري، يعني قدّاش الشخص او الشّركة الي خذاو القرض باش يخلصوا شهريّا، و على قدّاش من شهر باش يقعدو يخلصو. بصفة عامّة و دون الدّخول بيكم في تفاصيل تقنيّة، القروض المتعثّرة، هي القروض الي صار فيها عدم خلاص لأكثر من 3 اشهر متتالية. و هوني نردّو بالنا عالفرق بين القروض المتعثّرة و الدّيون غير المسدّدة. مثلا، قرض بمليون يخلص على عشرة شهور كل شهر 100 دينار، اذا الي خذاه خلّص شهرين منظّم و مبعد قعد 4 شهور على بعضهم ما خلّصش القسط الشهري الي عليه (يعني البانكا بعد 6 شهور مازالت تحب منو 800 دينار)، فإنّو قيمة القروض المتعثّرة هي 800 دينار، بينما قيمة الدّيون غير المسدّدة في اللّحظة هذيكا هي 400 دينار فقط (الي تقابل اللأربعة شهور اليّ ما خلّصهمش لحدّ تلك اللّحظة). هوني يجي أثر هالوضعيّة على أرباح البنوك، البانكا مضطرّة في نهاية كلّ سنة أنّها تسجّل في حساباتها خسارة بقيمة تساوي نسبة تتراوح بين 20 و 100% من قيمة القروض المتعثّرة و ذلك حسب عدد الأشهر المتتالية الّي ما صارش فيهم خلاص. و الّي صار في البنوك العموميّة، هو انّو القروض المتعثّرة الي حكينا عليهم، بلغت مستويات قياسيّة خلّات الخسائر الي نحكيو عليهم يتراكموا لدرجة كلاو كلّ رأس مال الـ STB مثلا... و بكلنا نعرفو شنوا معناها شركة كلات راس مالها و شنوا مصيرها. الي لازم يقعد في أمخاخنا، هو انّو القروض المتعثّرة في تاريخ ما، هي الجزء الي مازال ما خلصش من القيمة الأصليّة للقروض، و الّي هو مشكوك في خلاصه مستقبلا، لسبب بسيط هو أنّو المستفيدين من هذه القروض عندهم أقساط حل اجلهم ما خلّصوهمش. و الدّيون غير المسدّدة هي كلّ الأقساط الي حلّ اجلها ديجا، و ما خلصتش. و قدّاش قيمة القروض المتعثّرة في تونس و نسبتها مقارنة بإجمالي القروض؟ في 30 جوان 2015، تبلغ قيمة القروض المتعثّرة في القطاع البنكي التّونسي 6323,2 مليون دينار (يعني 6323,2 مليار ملّيم) تمثّل 11,2% من كامل قروض القطاع البنكي التّونسي. في فرنسا هالنّسبة ما تفوتش 5% و في المانيا 4%. نسية 11,2% هذي هي نسبة اجمالي القطاع، لكن بالتفصيل نلقاو انّ البنوك العموميّة بلغت مستويات مرعبة : بنك الإسكان 19%، البنك الوطني الفلاحي 20% و الشركة التونسية للبنك... 28%. في المقابل، فإنّو أغلب البنوك الخاصّة تعتبر لاباس مقارنة بنظيرتها العموميّة : 12,3% لبنك الأمان، 8,7% للتّجاري بنك، 7,4% للـ BIAT و 6,7% فقط للـ ATB.
غدوا بإذن الله نفركو رمانة البنوك و الديون المصنفة في تونس، تفسيرها، طريقة احتسابها، وضعية أهم البنوك في تونس، تقسيم القروض البنكية بين الشركات و الأفراد، حال البنوك العمومية...
صرخة غضب أكثر ما يقززني في فايسبوك، هم الشرذمة الذين يتبادلون السباب بين الجهات، هذا يعيط بترولنا و هذا فسفاطنا و هذا قمحنا و هذا معاملنا... و بالطبيعة يتزامن التفرعين حول مآثر الجهة على باقي التوانسة مع سب الجهة الأخرى و نعت أهلها بأقذع النعوت.... هؤلاء المعاتيه نقلهم: اولا، صدقوني، تونس ما تنجمش تعيش و يبان في أهلها العار و الجوع لو تتخلى عن أي شبر من أي جهة فيها، يعني مضمضو، تكوين الناتج الداخلي الخام هو تراكم لكل ضربة معول أو مطرقة أو قلم و كل عرق جبين في كل شبر من تراب تونس... و منامة العتارس متاع خلولنا ثروتنا توا نتفرهدو و انتوما تجوعو، هي من أغبى ما سمعت من تفاهات و خيالات مريضة ثانيا، لغة "أهل الجنوب" و أهل الساحل" و "أهل الشمال" هي أكثر المصطلحات شرا على هذه البلاد و إستعمالها لا ينم الا عن غباء تو خيانة، فما نعت واحد ينطبق لتقسيم هذا الشعب حسب الجهات " التوانسة الي يعيشو في الجنوب" التوانسة الي يعيشو في الساحل" "التوانسة الي يعيشو في الوسط". . ثالثا، و الله لا تقوملنا قايمة اذا مازلنا نشوفو انو فخر أي جهة، هو في جمعية كرة قدم يلعب فيها غالبا عباد ما تفكش الخط... اخيرا و الأهم الأهم، انو و لا واحد فيكم يا من تسممون فايسبوك بعقدكم، يمثل جهتو، و لا واحد فيكم يعبر عن شعور أهالي جهته، انتم لستم إلا الأقلية المريضة المعقدة نفسيا و المتواجدة في كل مكان للأسف، انتم عار على التوانسة في أي جهة كنتم
صباح النور الاضطرار لاستعمال المعدلات في تقييم المشاكل هو أكبر نقاط ضعف التحاليل الاقتصادية :D نهاركم أسعد الأيام
بالله كان تسمحو خارج الموضوع، استشارة لأحباء الصفحة الي يفهمو في الإعلامية و الواب: كيفاش publication عليها 24 "جام" و 0 برتاج، تلقاها vue par 9000 personnes و في حالة آخرى publication عليها 320 "جام" و 70 برتاج، تلقاها كيف كيف vue par 9500 personnes !!! كيفاش تجي هذي ياخي؟ 😃😃
آآآه يا بلادي ذبحوك ولادك :'(
نحكيو على أزمة الصّين... الموضوع مطروح حاليا على الرّأي العام لسبب بسيط هو مرور المعلومة الاقتصادية و مؤشرات البورصة من أواخر نشرات الأخبار الى أوّلها منذ بداية هذا الأسبوع... طبعا بالنّسبة لينا في تونس... الحكاية وصلتنا بعد الأخبار عن التراجع الكبير لمؤشر البورصات الأوروبية و الي هو في الواقع نتيجة للانهيار المسجّل في مؤشر بورصة شنغاي بالصّين... هات السّاعة نفهمو شنوا معناها مؤشر البورصة... كلّ شركة عندها رأس مال موزّع على عدد من الأسهم (السّهم هو عبارة عن شهادة ملكيّة لجزء من رأس مال شركة) و هالعدد يختلف من شركة لاخرى حسب رغبة أصحاب الشّركة، و هاك رأس المال يملكوه أصحاب الشّركة الي هوما مجموعة ناس يتسمّاو المساهمين، و كل مساهم تلقاه يملك نسبة من رأس مال شركة تتمثل في مجموعة أسهم، و اذا يخلي الأسهم عندو و ما يبيعهمش لحد آخر، فإنو يستنى كل عام نصيبو من مرابيح الشّركة على قدر نسبة الأسهم الّي يملكها... باهي... هالاسهم هذي تتباع و تتشرى بين الناس كيما أي سلعة أخرى... و سوق الأسهم هي البورصة... و البورصة هذي، هي اذا سوق تتباع و تتشرى فيها أسهم شركات مختلفة، و لتقييم درجة حيوية و تطوّر أي بورصة، يقع استعمال مؤشر هو في الحقيقة نتيجة عمليّة حسابية تأخذ بعين الاعتبار أسعار تداول و حجم تداول مجموعة من اهمّ و أكبر الشّركات التي أسهمها معروضة للبيع في البورصة هذيكا... و عموما كي هالمؤشّرات اتطيح بأكثر من 1% من اليوم و اليوم، فمعناها فما شعور بالخوف عند المستثمرين إيه... و آش صار في بورصة الصّين و علاش صار؟؟؟ مؤشّر بورصة شنغاي طاح بـ 8,49% نهار الاثنين، و زاد طاح بـ 7,63% نهار الثلاثاء... قبل ما نتساءلو علاه صار هكا، لازمنا نعرفو حاجة مهمّة، و هي انّو الحكومة الصّينيّة شجعت خلال سنة 2014 مواطنيها (ما ننسوش انهم اكثر من مليار :) ) على الاستثمار و شراء الأسهم في البورصة... و النتيجة أنّو بين ماي 2014 و جوان 2015، مؤشّر بورصة شنغاي طلع بـ ... 150%... بمعنى، أنّو الطّلب على الأسهم ارتفع بشكل خلّى أسعارهم اتطير لمستويات لا علاقة لها بالواقع المالي و الاقتصادي للشّركات... و كيما في الدّنيا، في الاقتصاد زادا، الحاجة الغالطة مصيرها تتصلّح وحدها عاجلا أم آجلا، هذاكا علاه صار الّي صار و أكثر ناس متضرّرة في الصّين هوما قرابة 200 مليون مواطن من الطّبقة المتوسّطة حطّوا مدّخراتهم في أسهم في البورصة بسعر عالي، و توّا عمّال السّعر يطيح، و كي النّاس تحب تبيع فيسع باش تنقّص من حجم خسائرها، يزيد يكثر العرض مقابل طلب ضعيف و بالتّالي يزيد سعر الأسهم يطيح، و آليّا يزيد مؤشّر شنغاي يخسر من قيمتو، نجيو توّا لأسهم الشّركات الصّينيّة المعنية بالموضوع، في الواقع، تراجع سعر تداول الأسهم متاعها ما يعنيش أنها خسرت فلوس، لكنو يعني أساسا تراجع ثقة المستثمرين في مستقبلها، و هذا يؤدّي لصعوبة حصولها على قروض جديدة تموّل بيها برامج نموّها و تطوّرها المستقبلي... ايه... و علاش الحكاية انفجرت الجمعة هذي بالذّات؟؟؟ هو في الواقع ما بداتش الجمعة هذي و لكن عندها قريب شهر، و عندها زادا أسباب جاية من الاقتصاد الحقيقي المادّي (يعني تبادل السّلع و الخدمات و موش الأسهم و الأسواق الماليّة)، في بداية اوت قامت السّلط الصّينية بتخفيض قيمة اليووان (العملة الصّينية) ثلاث مرّات متتالية في ثلاثة ايّام متتالية... السّلط الصّينية فسرت هذه العمليّة برغبتها في التحرير التّدريجي لعملتها بهدف انّو اليوان يصبح العملة الخامسة التي يقبلها صندوق النّقد الدّولي... لكن المستثمرين في البورصات العالميّة، شافو انّو العمليّة ما عندهاش علاقة بتحرير اليووان على قد ماهي محاولة من الحكومة الصّينية لانعاش الاقتصاد الصّيني الي يبدو و أنّو وصل لمرحلة التراجع... هوني لازمنا نعرفو أنّو الناتج الدّاخلي الخام السنوي الصّيني (يعني الثروات الي يخلقهم الشّعب الصّيني سنويّا) يشهد منذ تسعينات القرن الماضي نسب نموّ سنويّة بأكثر من 10% و أنّو هالنّسبة بدأت في التراجع منذ سنة 2010 حتى وصلت 7,4% سنة 2014 ) أقل نسبة منذ سنة 1990)... لازمنا زادا نفهمو انّو النّاتج الدّاخلي الخام الصّيني متكوّن أساسا من التّصدير، و انّو صادرات الصّين شهدت تطوّر سلبي في مارس الماضي لأوّل مرة منذ سنوات... و كي الصّين تقوم بتخفيض قيمة عملتها، أوّل أثر يكون على سعر تصدير السّلعة الصّينية الي ينخفض بدوره و بالتّالي تصبح السّلعة الصّينية باقي أرخص من باقي سلع العالم و تتباع اكثر... المستثمرين في البورصة شافو أنّو هالعمليّة متاع تخفيض اليووان الي صارت أيام 10 و 11 و 12 اوت الفايت، هي في الواقع محاولة من الحكومة الصّينية لدفع الصّادرات و شافو بالتّالي انّو العملية هي اعتراف ضمني من الحكومة انّو الاقتصاد الصّيني بدا يدهش، و انّو التوقعات المستقبلبة المتفائلة حول تطوّر الصّناعة الصّينية و بالتّالي ارتفاع أرقام معاملات و أرباح الشّركات المدرجة بالبورصة كيما في السنوات الماضية، هي توقعات خاطئة و ممكن تكون مغلوطة... و هوني كيما في أي سوق، كي النّاس تحس أنّو السّلعة الي عندها باش اتطيح قيمتها، تبادر بعرضها للبيع بسرعة و يكثر العرض مقابل طلب ضعيف و النتيجة هي انهيار الأسعار، و في حالنا هذا انهيار أسعار الأسهم... إيه، و علاه كلات بعضها في باقي بورصات العالم؟ اوّل شي لازمنا نفهموه، هو انّو العالم الاقتصادي متشابك بدرجة لم تحدث في تاريخ البشرية، و ثانيا، انّو أكبر قيمة أسهم متداولة في بورصات العالم هي أسهم شركات عابرة للقارّات، و أنّو الصّين هي اكبر سوق في العالم تبيعلو هذه الشّركات العابرة للقارات في سلعتها، و بروز مؤشّرات تراجع الاقتصاد الصّيني عموما، سيؤدّي الى تراجع المقدرة الشرائية للصينيين، و كي نعرفو انّو اكبر شركات العالم منتصبة في الصين و تحقق في رقم معاملات عملاق في هالبلاد، فطبيعي انّو المستثمرين يتوقعوا تراجع مبيعات و أرباح الشركات هذي، و كي نعرفو انو أسهم الشركات العملاقة هذي متداولة في أكبر بورصات العالم، فعادي انو المستثمرين يتوقعوا أنو أسعارها باش تتراجع و يحاولو يبيعوا بسرعة لتنقيص الخسائر. من جهة أخرى لازمنا نعرفو و أنّو الواردات الصّينية لوحدها تمثّل... 10,3% من واردات العالم سنة 2013، و هذه الواردات الصّينية هي في الواقع مواد اوّلية و الا نصف اوّلية و الّا منتوجات صنعتها شركات في أوروبا و أمريكا و غيرهم، و انخفاض واردات الصّين سؤثر حتما على انتاج هذه الشّركات و بالتّالي على رقم معاملاتها و أرباحها، و هذا الّي فكرو فيه المستثمرين في بورصات باقي العالم و خلاهم كيف كيف يتوقعو تراجع مبيعات و أرباح هاالشّركات الي تصدّر للصّين و الّي أسهمها متداولة في بورصاتهم و يبادروا بدورهم الى محاولة التخلّص من أسهم هذه الشّركات قبل ان يتراجع سعرها... النتيجة عرض بيع اكثر من الطّلب و انهيار الأسعار و مؤشرات البورصات... إيه، و شنية حكاية الخسائر بآلاف المليارات لأكبر اغنياء العالم؟؟؟ هو الحقيقة كان تثبتو في الصّيغة المستعملة للحديث في هذا الموضوع توا تلقاو خاصّة جملة "تراجع ثروة فلان بكذا مليار"... و في الواقع هال"خسائر" هي خسائر افتراضية، يعني ما صارتش في الواقع و انما محتملة... هاو نفسرلكم علاش: أكبر اثرياء العالم عادة ما يكونو هوما أصحاب استثمارات بمبالغ جبارة في البورصة بسبب بسيط هو انهم يملكوا عدد كبير من الأسهم في اكبر شركات العالم، و طبيعي، لمّا سعر هذه الأسهم يطيح، فإنّو قيمة ثروتهم تنقص افتراضيا، و نعاود افتراضيّا لأنّو الخسائر متاعهم ما تصبح فعلية و واقعية الا في حال قاموا ببيع اسهمهم بالأسعار الطّايحة، و عموما هوما ما يعملوهاش، حتى كي اتطيح اسعر تداول الأسهم الي يملكوها، فإنهم يصبرو و ما يبيعوش و يستنوا تمرّ العاصفة و ترجع الأسعار تطلع قبل ما يبيعو... ايه، و تونس في هذا الكل؟ باش يوصلنا الطّش؟؟ الإجابة موش ساهلة بنعم او لا، نسبة صادرات تونس نحو الصّين ) الي هي واردات بالنسبة للصّين) هي نسبة تافهة في اجمالي صادرات تونس، يعني حتى لو واردات الصّين اتطيح، صادراتنا ما تتأثّرش تقريبا للأن الصّين ماهياش حريف ذا قيمة عندنا، الاشكاليّة هي لو تواصل تخفيض سعر العملة الصّينية، باش يأدّي الى مزيد انخفاض سعر السلع الصّينية لتصبح سلعنا بكلفتها الحالية غير قادرة بتاتا على منافسة السّلع الصّينية في السّوق الأوروبية و هذا أكبر خطر على صادرات تونس، هذا من جهة، من جهة ثانية، لو تضرّر الاقتصاد الأوروبي من الأزمة الصّينية، فبالضّرورة باش يتضّر الاقتصاد التّونسي الي 80% من مبادلاته مع أوروبا و فين ماشية الحالة الآن؟؟؟ رغم حالة الحذر و التردّد المتواصلة، فإنّو مؤشرات البورصات العالمية و الأوروبية خصوصا سجلت تحسن بنهاية اليوم رغم انّ بورصة شنغاي واصلت تراجعها، و هذا معناه مبدئيّا انّو المستثمرين تجاوزوا حالة الذّعر متاع النهارين الي فاتوا، خصوصا بعد تعالي أصوات العديد من الخبراء أنّو حتى في حال تراجع الاقتصاد الصّيني فإنّو الأثر موش باش يكون مأساوي كيما صار في الازمة العالميّة لسنة 2008... هانا نستنو :)
رد جماعي للأوخيان الكل الي بعثولنا ميساج حول الأزمة الصينية و آثارها على بورصات و اقتصاديات العالم: غدوا مقال مفصل و مبسط حول الموضوع كالعادة
مقتطف من تقرير دائرة الحسابات حول الانتخابات الرّئاسيّة: اجمالي موارد و مصاريف و عدد الاصوات المتحصّل عليها من طرف المترشحين للرئاسة في دورتها الثّانية
مقتطف من تقرير دائرة الحسابات حول الانتخابات الرّئاسيّة: اخلالات على مستوى الشّكل و التّنصيصات الوجوبية في الفواتير
مقتطف من تقرير دائرة الحسابات حول الانتخابات الرّئاسيّة: حزب العمال ظهر لاباس عليه :) و مازال يسال حمة اكثر من 130 مليون

Subsets and Splits

No community queries yet

The top public SQL queries from the community will appear here once available.